
U Tuzli, maj 2026. godine


ANA PEJIĆ – predsjedavajući  Gradskog vijeća Tuzla 

(Intoniranje himne Bosne i Hercegovine). 
Poštovani vijećnici Gradskog vijeća Tuzla, poštovani predstavnici gradskih službi, predstavnici medija, gosti, otvaram 19. redovnu sjednicu Gradskog vijeća Tuzla. 
Konstatujem da prema evidenciji Stručne službe Gradskog vijeća, sjednici prisustvuje 29 od ukupnog broja vijećnika. Za današnju sjednicu svoje kašnjenje najavili su vijećnici Anel Ibeljić i Irma Mehmedović. 
Obavještavam vijećnike da je gradonačelnik me obavijestio da zbog ranije preuzetih obaveza nije u mogućnosti da prisustvuje današnjoj sjednici Gradskog vijeća. 
U skladu sa članom 65. Poslovnika Gradskog vijeća Tuzla („Službeni glasnik Grada Tuzle“, broj 5/22 i 14/24), kojim je propisano da „Predsjedavajući obavještava Gradsko vijeće ko je osim vijećnika pozvan da prisustvuje sjednici“, obavještavam vas da je poziv za današnju sjednicu Gradskog vijeća Tuzla upućen gradonačelniku Grada Tuzle i drugim ovlaštenim predlagačima materijala, sekretaru organa državne službe, te svim obrađivačima, pomoćnicima gradonačelnika i rukovodiocima stručnih službi, Upravnoj organizaciji Zavod za urbanizam Tuzla, Gradskom pravobranilaštvu Grada Tuzle, Konkursnoj komisiji za provođenje postupka imenovanja člana Gradske izborne komisije Tuzla, Stručnom timu za određivanje naziva trgova i ulica u gradu Tuzla, JP BIT Centar d.o.o. Tuzla, kao i medijima. 
Evidencija prisutnih na današnjoj sjednici Gradskog vijeća Tuzla je kod uposlenika Stručne službe Gradskog vijeća.
[bookmark: _Hlk225410885][bookmark: _Hlk225410928]Podsjećam vijećnike da su, uz materijale za današnju sjednicu, dobili i zapisnik, a svaki klub vijećnika i stenogram sa 17. redovne sjednice Gradskog vijeća Tuzla, održane 31.03.26-e godine i sa 1. tematske sjednice Gradskog vijeća Tuzla, održane 16.04.26-e godine.
Da li ima primjedbi na zapisnik sa 17. redovne sjednice Gradskog vijeća Tuzla?
Ako nema, molim vas da se izjasnite na zapisnik sa 17. redovne sjednice Gradskog vijeća Tuzla.
Glasanje je okončano.
Konstatujem da je zapisnik sa 17. redovne sjednice Gradskog vijeća Tuzla, održane 31.03.26-e usvojen sa,
26 glasova za, nije bilo protiv i nije bilo suzdržanih. 

Da li ima primjedbi na zapisnik sa 1. tematske sjednice Gradskog vijeća Tuzla?
Ako nema, stavljam na izjašnjavanje zapisnik sa 1. tematske sjednice Gradskog vijeća Tuzla.
Glasanje je okončano.
Konstatujem da je zapisnik sa 1. tematske sjednice Gradskog vijeća Tuzla, održane 16.04.26-e godine usvojen sa,
24 glasa za, nije bilo protiv i 2 suzdržana. 

[bookmark: _Hlk196467107][bookmark: _Hlk210028010]Za današnju 19. redovnu sjednicu Gradskog vijeća Tuzla predlažem dnevni red koji ste dobili u materijalu za sjednicu.
[bookmark: _Hlk230680311]Obavještavam vijećnike da je gradonačelnik 26.05.26-e godine, dostavio obavijest da sa dnevnog reda današnje 19. redovne sjednice Gradskog vijeća Tuzla, kao predlagač, povlači materijal pod tačkom 8:
Razmatranje i usvajanje:
a) Nacrta odluke o izmjeni Odluke o nazivima naseljenih mjesta, naselja, ulica i trgova na  području                     grada Tuzle,
b) Odluke o načinu provođenja javne rasprave o Nacrtu odluke o izmjeni Odluke o nazivima naseljenih mjesta, naselja, ulica i trgova na području grada Tuzle.
Obavijest predlagača ste dobili i elektronski i u materijalima podijeljenim pred sam početak današnje sjednice.
Imajući u vidu navedenu obavijest predlagača, konstatujem da je sa dnevnog reda današnje 19. redovne sjednice Gradskog vijeća Tuzla, povučen materijal pod tačkom 8:
Razmatranje i usvajanje:
a) Nacrta odluke o izmjeni Odluke o nazivima naseljenih mjesta, naselja, ulica i trgova na  području grada Tuzle. 
b) Odluke o načinu provođenja javne rasprave o Nacrtu odluke o izmjeni Odluke o nazivima naseljenih mjesta, naselja, ulica i trgova na području grada Tuzle.

Također, obavještavam vijećnike da je gradonačelnik blagovremeno, 26.05.26-e godine, dostavio prijedlog za dopunu dnevnog reda današnje 19. redovne sjednice Gradskog vijeća Tuzla tačka pod nazivom:
„Razmatranje prijedloga Odluke o izmjenama i dopunama odluke o komunalnom redu“.
Prijedlog gradonačelnika ste dobili i elektronski i u materijalu podijeljenom pred sam početak današnje sjednice.

Stavljam na izjašnjavanje prijedlog gradonačelnika da se u dnevni red današnje 19. redovne sjednice Gradskog vijeća Tuzla uvrsti tačka pod nazivom:
„Razmatranje prijedloga Odluke o izmjenama i dopunama odluke o komunalnom redu“ i molim vas da se izjasnite.
Glasanje je okončano. 
Konstatujem da je prijedlog gradonačelnika da se u dnevni red današnje 19. redovne sjednice Gradskog vijeća Tuzla uvrsti tačka pod nazivom:
„Razmatranje prijedloga Odluke o izmjenama i dopunama odluke o komunalnom redu“ usvojena sa,
28 glasova za, nije bilo protiv i nije bilo sudržanih. 

Dragana Berberović Gagro, vijećnica Naše stranke, je blagovremeno, 26.05.2026. godine, dostavila prijedlog za dopunu dnevnog reda današnje 19. redovne sjednice Gradskog vijeća Tuzla, pod nazivom:
„Razmatranje zakonitosti postupka izbora i imenovanja direktora/direktorice JU Dom penzionera Tuzla te odgovornosti nadležnih organa i komisija u provedenom konkursnom postupku“.
Prijedlog vijećnice Berberović Gagro sdobili ste elektronski i u materijalu podijeljenom pred početak sjednice.
Molim vas Dragana, hoćetel obrazložit svoje prijedlog? Izvolite. 

DRAGANA BERBEROVIĆ GAGRO – vijećnik Naše stranke

Pozdravljam sve kolege, predsjedavajuću, dospredsjedavajuće. Kao što smo malo prije razgovarali, na Kolegiju dogovorili smo se da zatražimo od stručne službe znači, kompletne dokumentacije o proceduri koja je sprovedena i nakon toga na sljedećoj tematskoj sjednici, kada dobijem odgovore, razmatramo ovu tačku. Iz tog razloga ću ovaj evo biti ovaj strpljiva i povući ovu tačku. 




ANA PEJIĆ

Znači, povlačite prijedlog? (DRAGANA BERBEROVIĆ GAGRO – Da). U redu. Konstatujem da je vijećnica Dragana Berberović Gagro povukla prijedlog za dopunu dnevnog reda. 
S obzirom da nije bilo više prijedloga za izmjene i dopune predloženog dnevnog reda, stavljam na izjašnjavanje dnevni red u cjelini. 
Molim vas da se izjasnite.  
Glasanje je okončano.
Konstatujem da je dnevni red usvojen sa,
28 glasova za, nije bilo protiv i nije bilo suzdržanih. 

[bookmark: _Hlk193986554][bookmark: _Hlk193980421]USVOJENI DNEVNI RED 19. REDOVNE SJEDNICE GRADSKOG VIJEĆA TUZLA,
28.5.2026. GODINE (broj 01/04-A-6883-2026)

- Usvajanje Zapisnika sa sedamnaeste sjednice Gradskog vijeća Tuzla, održane 31.3.2026. godine i Zapisnika sa 1. tematske sjednice Gradskog vijeća Tuzla, održane 16.4.2026. godine
1. Vijećnička pitanja i inicijative
[bookmark: _Hlk230770964]2.     a) Razmatranje i usvajanje Izvještaja o provedenom postupku za imenovanje člana Gradske izborne komisije Tuzla po Javnom oglasu za imenovanje člana Gradske izborne komisije Tuzla, objavljenom  6.4.2026. godine u “Dnevni avaz”, na RTV 7 Tuzla i na web stranici Grada Tuzla (www.tuzla.ba)
b) Donošenje Rješenja o imenovanju člana Gradske izborne komisije Tuzla
c) Donošenje Rješenja o izmjeni Rješenja o prenosu ovlaštenja za obavljanje poslova kojima se vrši raspolaganje sredstvima Gradske izborne komisije Tuzla
3. Razmatranje i usvajanje Izvještaja o izvršenju Budžeta Grada Tuzla za period 1.1. - 31.3.2026. godine
4. Razmatranje i usvajanje:
a) Regulacionog plana sjeverne strane ulice Kazan mahala u Tuzli
b) Odluke o provođenju Regulacionog plana sjeverne strane ulice Kazan mahala u Tuzli
c) Odluke o usvajanju Regulacionog plana sjeverne strane ulice Kazan mahala u Tuzli
5. Razmatranje i usvajanje Odluke o pristupanju Prvoj izmjeni Regulacionog plana prostorne cjeline ZBR „Stara kasarna - Kampus Univerziteta u Tuzli“
6. Razmatranje i usvajanje:
a) Odluke o raspisivanju javnog oglasa za izbor i imenovanje člana Upravnog odbora iz reda osnivača u JU „Dom penzionera“ Tuzla, čiji je osnivač Grad Tuzla (sa tekstom Javnog oglasa)
b) Odluke o utvrđivanju posebnih uslova i kriterija za izbor i imenovanje člana Upravnog odbora iz reda osnivača u JU „Dom penzionera“ Tuzla, čiji je osnivač Grad Tuzla
c) Rješenja o imenovanju Komisije za izbor člana Upravnog odbora iz reda osnivača u JU „Dom penzionera“ Tuzla, čiji je osnivač Grad Tuzla
7. Razmatranje i usvajanje:
a) Odluke o produženju važenja Strategije za mlade grada Tuzle za period 2017-2026. godine sa Akcionim planom za period 2023.-2026. godina
b) Odluke o produženju važenja Strategije za osobe treće životne dobi grada Tuzle za period 2020-2026. godina
c) Odluke o produženju važenja Akcionog plana za Rome i Romkinje grada Tuzle za period 2023-2026 godina
8. Razmatranje i usvajanje Odluke o izmjenama Odluke o radnom vremenu objekata u oblasti trgovine, ugostiteljstva, turizma, obrtničkih i srodnih djelatnosti na području grada Tuzla
[bookmark: _Hlk230771552]9. Razmatranje i usvajanje:    
a) Odluke o dodjeli u zakup poslovnih prostorija neposrednom pogodbom Javna ustanova Univerzitet u Tuzli Universitas studiorum Tuzlaensis
b) Odluke o davanju saglasnosti na zaključenje ugovora o zakupu poslovne prostorije sa JP “BIT Centar” d.o.o. Tuzla
c) Odluke o davanju saglasnosti na zaključenje ugovora o zakupu poslovne prostorije sa Udruženje HO “Merhamet” MDD Sarajevo - Regionalni odbor Tuzla
10. Razmatranje prijedloga Odluke o izmjenama i dopuni Odluke o komunalnom redu
11. Razmatranje i usvajanje Izvještaja o radu i poslovanju javnih i drugih preduzeća, čiji je osnivač ili suosnivač Grad Tuzla za 2025. godinu 
a) JP BIT Centar d.o.o. Tuzla       
12. Razmatranje i usvajanje Izvještaja o radu javnih ustanova čiji je osnivač ili suosnivač Grad Tuzla za 2025. godinu:
a) JZU Gradske apoteke Tuzla     
13. Razmatranje Informacije o provedenom postupku po Javnom oglasu za izbor i imenovanje predsjednika i članova nadzornih odbora u javnim ustanovama čiji je osnivač Grad Tuzla 	 
14. Razmatranje Informacije o Programu obilježavanja 11. jula - Međunarodnog dana sjećanja na počinjeni genocid u Srebrenici na području grada Tuzla za 2026. godinu      
15. Inicijativa prema Vladi Mađarske i Ambasadi Mađarske u Bosni i Hercegovini za obustavu podrške projektima eksploatacije litijuma na Majevici
16. Razmatranje izvještaja Komisije za izbor i imenovanja 
17. Tekuća pitanja
a) Obavještenje JP RTV 7 d.o.o. Tuzla o razlozima prolongiranja izrade Izvještaja o radu i poslovanju za 2025. godinu       
b) Obavještenje Službe za ekonomski razvoj, poduzetništvo i poljoprivredu o razlozima prolongiranja izrade Izvještaja o radu i poslovanju JP SKPC „Mejdan“ d.o.o. Tuzla za 2025. godinu               
c) Informacija Službe za prostorno uređenje i zaštitu okoline o razlozima prolongiranja dostavljanja nacrta Zoning plana prostorne cjeline “Mlake“ u Tuzli i Odluke o provođenju Zoning plana prostorne cjeline “Mlake“ u Tuzli 
d) Obavještenje JP Gradska veterinarska stanica d.o.o. Tuzla o razlozima prolongiranja izrade Izvještaja o radu i poslovanju za 2025. godinu   
e) Obavještenje Službe za ekonomski razvoj, poduzetništvo i poljoprivredu o razlozima prolongiranja izrade Izvještaja o radu JU Dom penzionera Tuzla za 2025. godinu                           
f) Obavještenje JP RPC Tuzla - Inkubator „Lipnica“ d.o.o.Tuzla o razlozima prolongiranja izrade Izvještaja o radu i poslovanju za 2025. godinu  
g) Obavještenje JKP Komunalac d.o.o. Tuzla o razlozima prolongiranja izrade Informacije o realizaciji Odluke o dimnjačarskim poslovima.

Prije prelaska na realizaciju usvojenog dnevnog reda današnje sjednice, podsjetiću vas da je Gradsko vijeće Tuzla na sjednici održanoj 31.03.26-e godine, donijelo Rješenje, broj 01/04-A-4745-2026, kojim je na dužnost člana Gradske izborne komisije Tuzla imenovana Alma Hadžiselimović. Centralna izborna komisija Bosne i Hercegovine je svojim Rješenjem, broj 06-1-07-1-35/26 od 23.04.2026. godine, dala suglasnost na navedeno Rješenje Gradskog vijeća Tuzla.

Članom 15. Uputstva o utvrđivanju kvalifikacija, broju, imenovanju, obuci i razrješenju članova izborne komisije osnovne izborne jedinice u Bosni i Hercegovini, broj 05-1-02-602-1/24 od 03.05.24-e godine, propisano je sljedeće:
Izabrani članovi izborne komisije prije stupanja na dužnost, na posebnoj sjednici općinskog vijeća /skupštine općine potpisuju svečanu zakletvu koja glasi:
„Ovim se zaklinjem da ću vjerno, savjesno i nepristrasno obavljati dodijeljene mi dužnosti i provoditi i poštovati Ustav i zakone Bosne i Hercegovine“.

U skladu sa citiranim članom Uputstva, pozivam gospođu Almu Hadžiselimović, izabranog člana Gradske izborne komisije Tuzla, da pristupi stolu predsjedavajućih kako bi potpisala svečanu zakletvu.

MENSUR ALIĆ – zamjenik predsjedavajućeg
                                Gradskog vijeća Tuzla,
                                vijećnik Tuzlanske alternative

Gospođo Hadžiselimović, u ime Gradskog vijeća Tuzla i svoje ime, čestitam vam i želim puno uspjeha u radu.  

 	(cvijeće) (aplauz).

	(ALMA HADŽISELIMOVIĆ – Hvala. Sve vas pozdravljam).

ANA PEJIĆ

Stručna služba Gradskog vijeća će potpisanu svečanu zakletvu dostaviti Centralnoj izbornoj komisiji Bosne i Hercegovine.
Nastavljamo sa radom i prelazimo na realizaciju dnevnog reda današnje 19. redovne sjednice Gradskog vijeća Tuzla.

VIJEĆNIČKA PITANJA I INICIJATIVE

Podsjećam vijećnike da je članom 163. Poslovnika Gradskog vijeća Tuzla („Službeni glasnik Grada Tuzla 5/22 i 14/24) propisano da se vijećnička pitanja postavljaju pismeno, a čitaju se u pravilu na početku sjednice. 
Podsjećam vijećnike da jedan vijećnik na jednoj sjednici može postaviti najviše 3 vijećnička pitanja i podnijeti najviše 3 vijećničke inicijative. Vijećnička pitanja u pisanoj formi...Vijećnička pitanja...Tačka vijećnička pitanja i inicijative može trajati najduže 30 minuta.

Prelazimo na:

VIJEĆNIČKA PITANJA 

Vijećnička pitanja. Vijećnik Zlatan Mehmedović i Nataša Perić. Izvolite. (ZLATAN MEHMEDOVIĆ – Prilažemo). Prilažete? (ZLATAN MEHMEDOVIĆ – Prilažemo). U redu. Vijećničko pitanje. Vijećnik Denis Bećirović. Izvolite. 



DENIS BEĆIROVIĆ – vijećnik Demokratske fronte – DF 

Hvala predsjedavajuća. Želim iskoristiti priliku da pozdravim vas, dopredsjedavajućeg, sekretara, kolegice i kolege vijećnike, predstavnike medija, stručne službe i sve ostale, ja ću priložiti svoje vijećničko pitanje. Hvala. 

ANA PEJIĆ

	U redu. Vijećnička pitanja. Vijećnica Svjetlana Kakeš. Izvolite. 

SVJETLANA KAKEŠ – vijećnik SDP – Socijaldemokratske partije Bosne i Hercegovine 

Hvala predsjedavajuća. Pozdravljam sve prisutne. Ja imam tri vijećnička pitanja, samo ću pročitat pitanje, neću čitat obrazloženja radi efikasnosti rada današnjeg Gradskog vijeća. 
Jedno pitanje je, Službi za komunalne poslove, izgradnju i poslove mjesnih zajednica. Postoji li mogućnost ponovnog uspostavljanja autobusnih stanica za autobuse Gradskog javnog prevoza u ulici Zvonka Cerića. Naime, ukinute su dvije autobuske stanice u ovoj ulici prije par godina.
Drugo pitanje je takođe Službi za komunalne poslove, izgradnju i poslove mjesnih zajednica i Javnom komunalnom preduzeću Vodovod i kanalizacija. Postoje li adekvatne tehničke i druge mogućnosti za rješavanje višegodišnjeg problema konstantnog slabog pritiska u dijelu vodovodne mreže u naselju Debelo Brdo u Mjesnoj zajednici Slavinovići?
I treće pitanje je Službi za ekonomski razvoj, poduzetništvo i poljoprivredu, Službi za prostorno uređenje i Zavodu za urbanizam. Da li u cilju očuvanja zelenih površina, razvoja socijalnog poduzetništva i unapređenja kvaliteta života građana, postoje prostorne, pravne i druge mogućnosti za osnivanje urbanih vrtova kao jednog ekološki, socijalno-ekonomski korisnog projekta za građane grada Tuzle? Hvala. 

ANA PEJIĆ

	U redu. Vijećnička pitanja. Vijećnica Senia Husić. Izvolite. 

SENIA HUSIĆ – vijećnik SDA – Stranke demokratske akcije 

Poštovani, evo, želim sve srdačno da pozdravim u sali, da poželim Bajram Šerif Mubarek Olsun svim pripadnicima Islamske vjeroispovijesti. Ja imam dva vijećnička pitanja. 
Prvo ću ovo vijećničko pitanje koje se naslanja na odgovor koji sam dobila na današnjoj sjednici, a u vezi sa mojim vijećničkim pitanjem upućenom Centralnom grijanju Tuzla. Ja sam morala sad ponovo postaviti vijećničko pitanje jer očito nisam bila shvaćena. S obzirom na postavljeno moje vijećničko pitanje sa 18. redovne sjednice od 27.04.2026. godine, od vas obraćajući se naravno Centralnom grijanju, nisam dobila nikakav konkretan odgovor, odnosno pravno potkrepljujući odgovor koji sam tražila. S tim u vezi vas molim da mi dostavite u printanoj verziji pod navodne znake opšte uslove za priključenje na sistem daljinskog grijanja i isporuku toplotne energije sa tarifnim pravilnikom na koji se pozivate u vašem odgovoru upućenom meni, Gradskom vijeću Tuzla. Cijeli tekst vašeg odgovora pišete o praksi, a ja sam od vas tražila tačno i precizno da mi se pozovete na pravnu normu kojom obavezujete graditelje na gore navedena postupanja koja bi po svemu sudeći trebala biti dio vašeg posla, kao na primjer poput zaključenja ugovora sa stanarima. Poštovani, molim vas da mi traženo dostavite do iduće redovne sjednice, kako bismo mogli dalje raspravljati o pravima i obavezama Centralnog grijanja Tuzla, s jedne strane i graditelja, odnosno krajnjih korisnika s druge strane. Zahvaljujem, to mi je znači prvo pitanje.
Drugo moje vijećničko pitanje. Jeste malo duže, ali evo, molim uvažene kolege da budu malo strpljivi. Ja zaista moram pročitati ovo pitanje, jer je od krucijalne važnosti za naše sportsko društvo i za naš sportski klub, što ponos predstavlja grada Tuzle. Tako smo svi ovdje, kako je počelo ovo Gradsko vijeće govorili. Vijećničko pitanje se odnosi znači na funkcionisanje i korištenje sportskih terena i objekata na Stadionu Tušanj, pošto su Stadion Tušanj i Fudbalski klub Sloboda neodvojive karike.  
Pod jedan bih navela nepoštivanje roka završetka pomoćnog terena. Nisu ispoštovani planirani termini za završetak pomoćnog fudbalskog terena sa vještačkom travom na Stadionu Tušanj. Tražim i potrebno je da se utvrdi ko snosi odgovornost za kašnjenje i propuste u realizaciji projekta? Da li postoje jasni rokovi za završetak radova? Ko vrši nadzor nad realizacijom projekta i informisanje sportskih kolektiva? 
Problem dva. Alternativnih terena za omladinske selekcije. Postavlja se pitanje, da li javna ustanova koja upravlja sportskim objektima i terenima na Stadionu Tušanj je pronašla adekvatno rješenje kako bi sve kategorije omladinske škole i selekcije Fudbalskog kluba Sloboda imale alternativne i zamjenske terene za redovan trenažni proces? Trenutna situacija na terenu pokazuje da omladinska škola i selekcije Fudbalskog kluba Sloboda nemaju dovoljan broj termina za treninge, nisu obezbijeđeni adekvatni zamjenski tereni tokom trajanja radova, te djeca i omladinske kategorije Fudbalskog kluba Sloboda trpe najveće posljedice zbog nedostatka infrastrukture. 
Zatim, prioritet korištenja gradskih i sportskih resursa. Ovo su sve nejasna pitanja na koja mi vijećnici nemamo odgovora, a kamoli šira javnost. Postavljam pitanje, da li javna ustanova treba izdavati male terene za rekreativne aktivnosti i komercijalne termine u situaciji kada omladinska škola i selekcije Fudbalskog kluba Sloboda nemaju dovoljan broj termina za trening i razvoj. Potrebno je definisati ko ima prioritet u korištenju gradskih i sportskih resursa, da li razvoj djece i omladinskog sporta mora imati prednost u odnosu na komercijalno izdavanje terena i na koji način se raspoređuju termini i po kojim kriterijima? Jednak pristup sportskim objektima i terenima potrebno je jasno definisati ko ima pravo korištenja gradskih i sportskih objekata i terena na Stadion Tušanj? Da li sva fudbalska udruženja i klubovi koja rade sa muškim i ženskim fudbalom imaju jednaka pravo i mogućnosti korištenja infrastrukture? 
Fudbalski klub Sloboda kao sportski simbol i brend grada Tuzle treba da ima prioritet u korištenju Stadiona Tušanj i prateće infrastrukture, posebno kada su u pitanju takmičarske selekcije i omladinska škola klub. Međutim, istovremeno je potrebno obezbijediti jasne i transparentne kriterije korištenja infrastrukture, mogućnost korištenja terena i drugih registrovanih fudbalskih udruženja i klubova, pravednu raspodjelu termina u skladu sa kapacitetom i potrebama razvoja omladinskog sporta.
Ja moram ovdje samo jednu napomenu i time završavam. Neophodno je uspostaviti transparentan sistem upravljanja sportskim resursima grada Tuzla sa jasno definisanim prioritetima, odgovornostima i kriterijima korištenja infrastrukture uz uvažavanje činjenice da Fudbalski klub Sloboda kao gradski sportski simbol treba imati prioritet na Stadionu Tušanj, ali i da razvoj djece i omladinske škole Fudbalskog kluba Sloboda mora ostati jedan od ključnih interesa sportske zajednice. Hvala vam na pažnji.

ANA PEJIĆ

	Zahvaljujem se. Sljedeće vijećničko pitanje. Vijećnik Samir Mulaosmanović. Izvolite. 


SAMIR MULAOSMANOVIĆ – vijećnik SDP –Socijaldemokratske  
                                            partije Bosne i Hercegovine 

Hvala. Ovom prilikom pozdravljam sve prisutne i prilažem pitanje. Hvala. 

ANA PEJIĆ

	Izvolite. Prilažete jel? U redu. Izvinjavam se. (SAMIR MULAOSMANOVIĆ – Pozdravljam sve i prilažem). Izvinjavam se. Vijećnička pitanja. Vijećnica Ajla Kuluglić. Izvolite (AJLA KULUGLIĆ – Ja ću priložit oba). U redu. Vijećničko pitanje. Vijećnik Dejan Kovačević. Izvolite. 

DEJAN KOVAČEVIĆ – vijećnik HDZ – BiH Hrvatske demokratske zajednice
                                            Bosne i Hercegovine
	
Hvala predsjedavajuća. Prije svega koristim priliku da pozdravim vas predsjedavajuća, dopredsjedavajućeg, tajnika Gradskog vijeća, sve kolegice i kolege, vijećnice i vijećnike, predstavnike službi Grada Tuzla, medije, predstavnike medija, sve goste i naravno ovom prilikom bih htio da čestitam  Kurban Bajram, Blagdan svim vjernicima Islamske vjeroispovijesti uz poruku Bajram Šefif Mubarek Olsun i zaželit im sve najbolje da u ovim blagdanskih danima budu sretni i uz svoje najmilije.
Za današnju 19. redovitu sjednicu Gradskog vijeća Tuzla imam pripremio sam tri vijećnička pitanja. Neke ću pročitati, neke ću evo ovaj samo naslove.
 	Jedno od njih je da li će i kada biti postavljena zaštitna ograda na šetalištu uz rijeku Jalu u naselju Bulevar i to na potezu od Gradske uprave do mosta koju povezuje naselje Bulevar i Stupine? Navedena dionica šetališta svakodnevno je frekventna i koristi je veliki broj građana i postoji velika mogućnost od pada, prije svega djece i starijih u Jalu, tako da je neophodno da se uradi zaštitna ograda uz ovu šetnicu. 
Drugo vijećničko pitanje je da li će i kada biti izvršeno saniranje klizišta u Mjesnoj zajednici Srednja Lipnica? Ovom prilikom postavljam pitanja, evo podnosim inicijativu za sanaciju klizišta na pristupnom putu prema katoličkom groblju u Mjesnoj zajednici Srednja Lipnica. Naime, usljed skorašnjih vremenskih neprilika, obilnih padavina i pomjeranja tla, došlo je do oštećenja dijela pristupnog puta, čime je otežano nesigurno korištenje ovog putnog pravca za građane koji svakodnevno koriste navedeni put, posebno prilikom sahrana, vjerskih obreda, obilazaka i održavanja groblja u Mjesnoj zajednici Srednja Lipnica. Postojeće stanje predstavlja ozbiljnu prijetnju sigurnosti pješaka i vozila, a postoji mogućnost daljeg širenja klizišta i dodatnog urušavanja puta. Također, alternativni put prema groblju koji postoji je također neadekvatan i nefunkcionalan za vozila, što otežava i stvarno pravi veliki problem mještanima za prevoz umrlih koji se trebaju sahraniti na pomenutom groblju. Tako da, evo, molim nadležne službe da izvrše procjene, da poduzmu sve mjere aktivnosti za sanaciju pomenutog klizišta. 
Treće vijećničko pitanje je da li će i kada biti izvršeno saniranje klizišta oštećenog puta u naselju Čanići u Mjesnoj zajednici Dobrnja?
Toliko od mene što se tiče vijećničkih pitanja. Hvala. 

ANA PEJIČ

	Zahvaljujem se. Sljedeća vijećnička pitanja su moja. Prilažem. Vijećnik Mirnes Ajanović. Izvolite.

MIRNES AJANOVIĆ – vijećnik BOSS – Bosanske stranke

Pozdrav svima. Tri su pitanja. Prepričat ću. 
Prvo je pitanje Kantonalnom tužilaštvu TK-a po krivičnoj prijavi u vezi sa postupanjem Službe za prostorno uređenje i zaštitu okoline Grada Tuzla. Traži se od tužilaštva da dostavi odgovor u vezi podnesene prijave, da li je formiran predmet po dostavljenoj prijavi koja se odnosi na postupanje ove Službe? U kojoj fazi se trenutno nalazi predmet i koje su istražene druge tužilačke radnje do sada poduzete? Da li su saslušana ili pozvana prijavljena lica, i to Fahrudin Delić, pomoćnik gradonačelnika, Irena Jogunčić, Amela Hasić-Imamović, Gordana Jakovac-Bajrektarević, Kurtić Edin? Da li je tužilaštvo izvršilo uvid i u žalbu koja je dostavljena kao sastavni dio izjašnjenja, odnosno prijave, upravni spis predmeta, izjašnjenje etažnih vlasnika i druge dokaze? Da li je tužilaštvo zatražilo dokumentaciju od Službe za prostorno? Da li je izvršena pravna analiza navoda koji se odnose na postojanje sumnje o izvršenje krivičnih djela i to više: zloupotrebe položaja ili ovlašenja, nesavjesnog rada u službi, samovlašća, saučesništva, udruženje radi činjenja krivičnih djela? Da li je tužilaštvo izvršilo procjenu postojanja elemenata organizovanog koordinisanog djelovanja više lica, kako je to detaljno obrazloženo? Dalje obrazloženje neću čitati. 
Sljedeće vijećničko pitanje, Službi za komunalne, gradonačelniku, stručnoj službi. Radi se o okolnosti da sam više puta postavio pitanje o LED panelu na Brčanskoj Malti, koji u dnevnim i noćnim satima radi istim intenzitetom i brutalno ugrožava zdravstveno stanje svih građana u zgradama koji se nalaze okolo, pa čak i ugrožava bezbijednost saobraćaja na kružnom toku, jer zasljepljuje vozače. I evo već nekoliko puta dobijam odgovor od raznih službi, evo i ovdje komunalne, nisu oni nadležni. Podsjećam da je više puta od strane Gradskog vijeća naloženo, a to i propisi, to bi trebalo biti normalno i humano, da ako neko od službi nije nadležan, da prosljeđuje nadležnoj službi koja je za to nadležna. I zato vijećničko pitanje, zašto to nije proslijeđeno nadležnim organima i službama, jer se radi o interesu zaštite zdravlja građana i sprečavanje ugrožavanja bezbijednosti građana?
Sljedeće, jest u vezi dostavljanja mišljenja Ministarstva prostornog uređenja, ovo je Službi za inspekcijske poslove, gradonačelniku i ministarstvu. Šta se desilo u vezi mojih vijećničkih pitanja postavljanih još od decembra 2024. godine, gdje inspektor Edin Skenderović onako u roku od 24 sata il možda prije, izašao i zatvorio jedan univerzitet, jer nije imao dozvolu za promjenu namjene korištenja prostora, iako objekat ima upotrebnu dozvolu, a onda sam tražio da i prostor Vlade i tog Ministarstva obrazovanja na isti način tretira, jer i oni nemaju promjenu namjene. I onda dobijam jedan odgovor gdje je Ministarstvo Tuzlanskog kantona zauzelo stav da za takve objekte ne treba niti uopšte promjena namjene prostora, ne treba nova upotrebna dozvola. Ali nisu napisali ni koji je broj ministarstva, ima samo datum, došlo kaže 25.03. i uputio sam kao vijećnik zahtjev da mi se dostavi kompletno to mišljenje ministarstva, izgleda da ih ima više, i kažu ne možemo ti dostaviti, ti kao vijećnik to ne možeš dobiti. Zamislite, nama kao vijećnicima ne daju nešto što je u posjedu Gradske uprave, službi, nečega čime mi kao vijećnici i čemu mi vršimo nadzor kao predstavnički organ. Nema većeg predstavničkog organa Grada Tuzle, mi predstavljamo građane Tuzle. Nama ne daju. Nismo mi bitni, ne damo vam kao vijećniku. Postavite kaže vijećničko pitanje. Dokle smo se doveli tolerišući ovakve ispade, gdje se službe postavljaju iznad građana Tuzle i smatraju da su oni eto kao privatno vlasništvo i mogu da rade šta hoće. Evo, postavio sam sad vijećničko pitanje, pa da vidimo šta je u tom mišljenju, jer ovaj put tražim i od ministarstva, jer je evidentno da je ovdje, ako je to tačno što su napisali, ali ne smijem tvrditi dok ne pogledam, direktno, dakle, univerzitet zatvoren u cilju zaštite interesa ministra Ahmeda Omerovića, a kome je služio Edin Skenderović, a kako bi ostvarili svoj interes uništenju akademske konkurencije. To će biti vrlo interesantno i ja, i naravno, obavijestit ću i javnost i vas kao vijećnik o tome kad dođe. Hvala. Toliko.
ANA PEJIĆ

	Zahvaljujem se. Vijećnička pitanja. Vijećnica Dragana Berberović Gagro. Izvolite. 

DRAGANA BERBEROVIĆ GAGRO 

Hvala predsjedavajuća. Imam tri vijećnička pitanja, od čega ću dva pročitati. Evo ovako. Na osnovu prava vijećnika na postavljena vijećnička pitanja, znači, upućujem vijećničko pitanje, kao principa transparentnosti rada pravosudnih institucija, molim Kantonalno tužilaštvo Tuzlanskog kantona da dostavi informacije o statusu sljedećih predmeta. Predmet koji se odnosi na krivično dijelo - Organizirane trgovine ljudima, podnesen je Kantonalnom tužiteljstvu Tuzlanskog kantona 14.11.2025. pod brojem KT 0130014 25, postupajuća tužiteljica Maja Nurkanović. Takođe, krivična prijava broj 13859/11, zbog krivotvorenja spisa DN 33/05 od strane referenta Zemljišno - knjižnog ureda i drugih koje je utvrđeno grafičko-grafoskopskim vještačenjem stalnog sudskog vještaka profesora Dane Brankovića, diplomiranog grafologa, broj 28-3/12 od 18.07.2012. godine, a koje se nalaze u posjedu Kantonalnog tužiteljstva Tuzlanskog kantona. Također, dopisom pomoćnika glavnog kantonalnog tužitelja Dragana Radovanovića, ranije je najavljeno donošenje odluke po navedenom vještačenju, međutim, do dan danas nije donesena tužilačka odluka. S obzirom na to da u navedenim predmetima nisu dostavljene informacije o statusu postupka niti su donesene odluke po dostavljenim dokazima, molim tužiteljstvo da se odčituje o poduzetim radnjama, trenutnom statusu predmeta i razlozima dugotrajnog nepostupanja. Smatram da je pravovremeno informisanje javnosti i stranaka u postupku obaveza pravosudnih institucija u skladu sa principima zakonitosti, efikasnosti i transparentnosti rada institucija. 
Drugo pitanje je moje. Ko imenuje članove komisije iz reda uposlanika za javne pozive, konkurse i izborne procedure u okviru Gradske uprave Tuzla? Na osnovu prava vijećnika na postavljeno pianje, postavljam evo ova pitanja da mi se odgovori na koji način se vrši izbor i imenovanje članova komisije za provođenje javnih poziva, konkursa i izbornih procedura u okviru Gradske uprave? Ko donosi odluku o sastavu komisije i prema kojim kriterijima se biraju ti članovi? Da li postoji interni akt ili pravilnik kojim su uređeni način rada, bodovanje i odlučivanje komisija? Na koji se način osigurava nepristrasnost, transparentnost postupka, posebno u situacijama kada su članovi komisija uposlenici Gradske uprave, a kandidati osobe koje već rade u istoj instituciji? Da li postoji mogućnost utjecaja nadređenih osoba na konačne rezultate konkursnih izbornih procedura, imajući u vidu da u pojedinim slučaevjima odlučujući broj bodova i konačan ishod zavise od ocjene jednog člana komisije tokom intervjua? Da li članovi komisije ostvaruju pravo na naknadu za rad u komisijama, po kojem pravnom osnovu i u kojem iznosu? S obzirom na na učestale primjedbe građana i javnosti o mogućem sukobu interesa i favoriziranju kandidata u konkursnim procedurama, smatram neophodnim dodatno pojašnjenje mehanizma kojim se garantuje transparentnost i jednak tretman kandidata i zaštita integriteta postupka izbora imenovanja. Ovo se posebno, ovo pitanje sam postavila isključivo kada se osvrnemo na tačku gdje je birana član Gradske izborne komisije. Znači, želim da znam koji su kriteriji da se ta komisija postavi da bi ona birala nekoga. I vidjeli smo da uglavnom intervju jednog člana komisije imaju iste bodove, isti staž, istu školsku spremu, ne znam, obrazovanje i sve samo jedan član odluči, aha, ovome ću dati malo 0,15 više ili ovom manje. I smatram da to trebamo ovaj znati na koji način se to radi i da li postoji ikakav utjecaj na te članove. Toliko. Ostalo ću predati.




ANA PEJIĆ

	U redu. Zahvaljujem se. Sljedeće vijećničko pitanje. Vijećnik Mirza Malkočević. Izvolite. (MIRZA MALKOČEVIĆ – Prilažem). Prilažete? U redu. Sljedeće vijećniččo pitanje. Vijećnik Senad Mehmedinović. Izvolite. (SENAD MEHMEDINOVIĆ – Prilažem). U redu. Da li još neko ima vijećničkih pitanja? Vijećnik Omer Berbić. Izvolite. 

OMER BERBIĆ – vijećnik Naše stranke 

Ja ću samo jedno, ovako, dva ću priložit. Zanima me dokle je došlo sa formiranjem Pravilnika za sanaciju fasada u centru grada? 
Obrazloženje: Mi smo na ovom budžetu izdvojili određeni novac za sanaciju, odnosno subvenciju saniranju fasada u užoj gradskoj zoni, te je služba nadležna trebala krenuti u proces Pravilnika, ja predpostavljam da tu ima i nacrt i dalje prijedlog, zanima me dokle smo došli, da ne bi propustili ovu građevinsku sezonu, mislim da je to jako bitan projekat, mi sad imamo fasade gdje nam faktički cigle padaju na glavu. Tako da, evo, to je, a dva ću priložit.

ANA PEJIĆ

	U redu. Da li još neko ima vijećničkih pitanja? 
	Ukoliko nema, prelazimo na:

	VIJEĆNIČKE INICIJATIVE

	Vijećnička inicijativa. Vijećnik Eldin Hasanbašić. Izvolite. (ELDIN HASANBAŠIĆ – Prilažem). U redu. Vijećničke inicijative. Vijećnica Svjetlana Kakeš i vijećnik Anel Ibeljić. Izvolite. 

SVJETLANA KAKEŠ

Hvala predsjedavajuća. Ja ću kao i kod pitanja pročitat samo inicijative, na što se odnose bez obrazloženja i ako mogu, imam i svoje dvije još. (ANA PEJIĆ – Može, može. Izvolite). 
Zajednička inicijativa moja i kolege Anela se odnosi na pokretanje, upućena je gradonačelniku u Službi za komunalne poslove, izgradnju i poslove mjesnih zajednica, a odnosi se na pokretanje inicijativa aktivnosti sa nadležnim prevoznikom koji obavlja javni prevozi  gradski i prigradski saobraćaj, za uvođenje sistema zvučnih, vizuelnih najava stanica u vozilima javnog prevoza u cilju razvoja pristupačnijeg i savremenijeg sistema javnog saobraćaja. Naime, evo kratko ću samo jednu rečenicu. Veliki broj građana svakodnevno, zahvaljujući ovim odlukama koje smo donijeli u prethodnom periodu, sve veći broj građana koriste javni prevoz. Među njima je i veliki broj slijepih, slabovidnih lica, gluhih, nagluhih osoba, starijih osoba, djece, turista i građana koji ne poznaju dobro grad. Pa evo, smatrali smo da bi bilo nužno pokrenuti takvu inicijativu i da se razmisli eventualno i o postupnom uvođenju ove usluge u vozila javnog prevoza. 
To je zajednička inicijativa moja i kolege Anela, a ja evo podnosim još jednu inicijativu, opet Službi za komunalne poslove, izgradnju poslove mjesnih zajednica, za izgradnju trotoara duž ulice Zvonka Cerića, evo samo da podsjetim, to je ulica koja ide od Miladija prema Husinu. Znači, inicijativa je za izgradnju trotoara duž ove ulice, koja je zaista jako frekventna i ima nagomilane saobraćajne probleme i veliki broj stanovnika koji su izloženi nesigurnom kretanju duž ove ulice. 
I sljedeća inicijativa, takođe Službi za komunalne poslove, za poduzimanje odgovarajuće aktivnosti na hitnoj sanaciji pješačkog mosta koji se nalazi u Slavinovićima ispod Veterinarske stanice, povezuje dva veoma naseljena dijela Slavinovića, uključujući i put prema Osnovnoj školi Slavinovići i prema džamiji u Slavinovićima.

ANA PEJIĆ

	U redu. Sljedeće vijećničke inicijative. Vijećnik Denis Bećirović. Izvolite. 

DENIS BEĆIROVIĆ 

Hvala predsjedavajuća. Danas ću samo isčitati dakle, tri inicijative. 
Dakle, prva vijećnička inicijativa se odnosi na sanaciju oštećenih usporivača saobraćaja na sjevernoj magistrali u gradu Tuzla. Dakle, usljed zimskog održavanja došlo je do oštećenja, dakle, koje evo treba korigovati.
Zatim, drugu urgenciju Željeznicama Federacije BiH, Operativni ured Tuzla, dakle, za hitno sanaciju pružnog prelaza u naselju Mramor, odnosno, pružni prelaz jug, dakle, već dva puta sam dosad pisao. Na jednoj sjednici sam dobio, dakle, odgovor, da ću dobiti odgovor, ali evo, isti nisam dobio nikad.
I treća inicijativa se odnosi na, za priznavanje statusa Udruženja od posebnog značaja za Tuzlanski kanton za Pozorište mladih Tuzle, a naslovio sam ga na Ministarstvo za kulturu, sport i mlade Tuzlanskog kantona i na predsjedavajuću Skupštine Tuzlanskog kantona. Unutra je kompletno i obrazloženje. Hvala.

ANA PEJIĆ

	Zahvaljujem se. Sljedeća vijećnička inicijativa. Vijećnica Senia Husić. Izvolite. 

SENIA HUSIĆ

Evo, ovako, ja imam jednu vijećničku inicijativu, motivisanu ovim javnim oglasom, koji je skoro bio za podnošenje prijava za odobrenje novčanih srstava na ime subvencije kamate za rješavanje stambenih pitanja mladih. Između ostalog, ovdje je među kriterijima navedeno, naravno, Grad Tuzla je objavio ovaj poziv i navedeno je, kaže, u B kriterijima za bodovanje i utvrđivanje reda prvenstva podnosioca prijava navode se između ostalog sljedećih, pa su nabrojane stručna sprema, priznati uspjesi u oblasti nauke. Pod C je status po osnovu boračko-invalidske i socijalne zaštite i to: članovi porodice šehida, poginulog, umrlog i nestalog borca, stepen invalidnosti i učešće u oružanim snagama. Moja inicijativa se odnosi da bi se, znači, pod ovu tačku C, ubuduće na ovakvim javnim pozivima, trebalo da bude uvršteno i dijete bez roditeljskog staranja. Dijete koje je odraslo u Domu za nezbrinutu djecu. Ovakva kategorija u našem društvu je totalno izostavljena iz svih redova prvenstva, za koju smatram da je možda i najugroženija. Molim vas da službe uzmu ovaj kriterij u razmatranje i da ubuduće na ovakvim pozivima i ova djeca imaju prioritet, jer im je sigurno i najteže doći do rješavanja njihovog stambenog pitanja. Moja inicijativa, ja sam zaista bila motivisana jer sam obavila jedan razgovor upravo sa djetetom koje se bori, koje je izašlo iz Doma za nezbrinutu djecu, gdje je uspjelo dijete kupiti stan, naravno uz pomoć dobrih ljudi i tako dalje i gdje je upravo on nije prošao na ovakvom pozivu. Molim vas evo da razmislite o mojoj inicijativi. Hvala. 


ANA PEJIĆ

	U redu. Sljedeća vijećnička inicijativa. Vijećnica Azra Feukić. Izvolite Azra. (AZRA FEUKIĆ – Prilažem). U redu. Vijećnička inicijativa. Vijećnik Muhamed Čikarić. Izvolite.

MUHAMED ČIKARIĆ – vijećnik SDA – Stranke demokratske akcije

Pozdrav za prisutne. Moja inicijativa se odnosi na uređenje odvodnog kanala u ulici Hajrudina Mešića. Naime, na inicijativu i zamolbu građana koji žive u ovoj ulici, podnosim inicijativu za uređenje odvodnog kanala oborinskih voda, u ulici Hajrudina Mešića, nepostredno pored firme Hitec Chip Tuning. Navedeni kanal oborinskih voda sa magistralnog puta Tuzla-Bijeljina, očigledno je pretvoren u kanalizacijski odvod spajanjem individualnih objekata iznad putne komunikacije bez septičkih jama, znači direktno u postojeći kanal. U navedeni kanal se svakodnevno izlijevaju fekalije, koje zbog konfiguracije terena prema riječnom koritu se zadržavaju i svojim djelovanjom proizvode nesnosne mirise ili smrad. Po izjavama građana koji žive u navedenoj ulici, nadležna inspekcijska služba je izlazila dva puta, ali njihovo djelovanje nije promijenilo stanje. Ovaj kanal je dužine oko 80 metara koji bi se trebao regulisati ili ucjevljivanjem ili na neki drugi način, a uz to i riješiti nelegalno pripajanje ovih otpadnih voda iz objekata iznad putne komunikacije koji su, je li...ulijevaju se direktno u ovaj otvoreni kanal. Hvala.

ANA PEJIĆ

	Zahvaljujem se. Sljedeće vijećničke inicijative. Vijećnik Emir Šahović. Izvolite Emire (EMIR ŠAHOVIĆ – Prilažem). Zahvaljujem se. Sljedeće vijećničke inicijative. Vijećnik Dejan Kovačević. Izvolite Dejane. 

DEJAN KOVAČEVIĆ

Hvala predsjedavajuća. Evo za dnašnju sjednicu pripremio sam tri.
Prva je vijećnička inicijativa za sanaciju i čišćenje društvenog doma i dječijeg igrališta u naselju Divkovići u MZ Bukinje. Naime, nakon nedavnog požara koji se dogodio 06.05. ove godine, u društvenom domu i dječijem igrališta u naselju Divkovići u Mjesnoj zajednici Bukinje, na osnovu toga podnosim vijećničku inicijativu u kojoj se traži hitna sanacija i čišćenje društvenog doma i dječijeg igrališta u naselju Divkovići. Naime, društveni dom i dječije igralište predstavljaju važan centar okupljanja mještana Divkovića, te njihova obnova je od posebnog značaja za normalno funkcioniranje društvenog života u ovom naselju. 
Drugo. Vijećnička inicijativa je za košenje i sanaciju dječijeg igrališta u Mjesnoj zajednici Grabovica. Igralište se nalazi...Znači, podnosim inicijativu za sanaciju, uređenje i košenje i ponovno stavljanje u funkciju travnatog dječijeg igrališta u Mjesnoj zajednici Grabovica koje se nalazi ispod objekta u kojoj su smještene prostorije Mjesne zajednice Grabovica.
I treću inicijativu podnosim za postavljanje kontejnera za tekstilni otpad. Tako da, evo, opširnije će bit u obrazloženju inicijative. Hvala. 

ANA PEJIĆ

	Zahvaljujem se. Sljedeća vijećnička inicijativa. Vijećnici Zlatan Mehmedović i Nataša Perić. Izvolite. 

ZLATAN MEHMEDOVIĆ – vijećnik SDP – Socijaldemokratske partije 
                                     Bosne i Hercegovine

Imamo dvije inicijative, prilažem obje. Imamo još jednu, mogu pročitat (ANA PEJIĆ - Može, može. Izvolite). Imamo jednu ovaj u ime Kluba, to je inicijativa za povjeravanje i upravljanje sportskih terena na području grada Tuzla, Javnoj ustanovi Gradski stadion Tušanj.
Klub vijećnika SDP-a u Gradskom vijeću Tuzla ovim putem podnosi vijećničku inicijativu da se sportski tereni na području grada Tuzla stave u nadležnost Javnoj ustanovi Gradski stadion Tušanj. Sportski tereni predstavljaju važan segment javne infrastrukture i imaju značajnu ulogu u razvoju sporta, rekreacije, zdravih životnih navika i društvenog života građana, posebno djece i mladih. Međutim, veliki broj postojećih terena i sportskih igrališta na području grada suočava se sa problemima neadekvatnog upravljanja, oštećenja inventara i nedostatka sistemskog nadzora. S obzirom na to da Javna ustanova Gradski stadion Tušanj već raspolaže određenim kapacitetima, iskustvom i stručnim kadrom u oblasti upravljanja i održavanja sportske infrastrukture, smatramo da bi objedinjavanje upravljanja sportskim terenima pod jednom ustanovom doprinijelo efekasnijem održavanju, boljoj organizaciji rada, planskom ulaganju i većoj funkcionalnosti ovih prostora. Na ovaj način omogućilo bi se redovno i  kvalitetnije održavanje sportskih terena, bolja kontrola i zaštita javne imovine, efikasnije planiranje budžetskih sredstava i ulaganja, stvaranje sigurnijeg i uređenijeg prostora za građane, razvoj sportskih i rekreativnih sadržaja u svim dijelovima grada. Također, imajući u vidu moguće proširenje nadležnosti obima poslova, potrebno je ostaviti mogućnost da JU Gradski stadion Tušanj izvrši potrebne izmjene svojih akata, pravilnika i sistemizacije radnih mjesta, te po potrebi zaposli dodatni broj radnika radi kvalitetnog i održivog izvršavanja novih obaveza. Smatramo da bi realizacija ove inicijative dugoročno doprinijela unapređenju sportske infrastrukture, kvalitetnijem korištenju javnih površina i stvaranjem boljih uslova za sport i rekreaciju svih građana Tuzla. Hvala. 

ANA PEJIĆ

	U redu. Sljedeće vijećničke inicijative su moje. Prilažem. Vijećnik Mirnes Ajanović. Izvolite. 

MIRNES AJANOVIĆ

Hvala. Ovo je inicijativa za javno objavljivanje podataka o zaposljenju bliskih srodnika članova Vlade Tuzlanskog kantona i provjeru mogućih sukoba interesa i trgovine uticajem. Ona se dostavlja Vladi, premijeru, ministarstvima u Vladi TK-a, Agenciji za prevenciju korupcije i koordinaciju borbe protiv korupcije BiH, Uredu za borbu protiv korupcije i upravljanje kvalitetom TK, Kantonalnom tužilaštvu, Tužilaštvu Bosne i Hercegovine, Posebnom odjelu za suzbijanje korupcije, organizovanog i međukantonalnog kriminala, Federalnog tužilaštva, POSKOK. U cilju jačanja transparentnosti institucija borbe protiv korupcije, sukoba interesa i trgovine uticajem, podnosim inicijativu da predsjednik, odnosno premijer Vlade Tuzlanskog kantona i ministri, javnosti dostave podatke o zaposlenju svojih bliskih srodnika. Predlaže se da premijer i ministri dostave podatke za bračne supružnike, djecu i druge bliske srodnike prvog stepena srodstva, sa navođenjem imena i prezimena, mjesta zaposlenja, vremena zaposlenja, sektora zaposlenja, javni ili privatni, načina zasnivanja radnog odnosa, ukoliko su ti podaci dostupni, dozvoljeni za objavljivanje, te podataka o primanjima u obimu koji je dozvoljen važećim propisima Bosne i Hercegovine. Ukoliko određeni podaci zbog zaštite ličnih podataka ili drugih zakonskih ograničenja ne mogu biti objavljeni u punom obimu, tražim da se dostavi i objavi najmanji onaj dio informacija koji je dozvoljen putem važećih propisa. Istovremeno zahtijevam da nadležni organi izvrše provjeru eventualnih sukoba interesa, povezanosti javnih funkcija zapošljavanja bliskih srodnika, mogućih oblika političkog pogodovanja i eventualnih elemenata trgovine uticajem u vezi sa članom Vlade TK. Bosna i Hercegovina, pa i Tuzlanski kanton godinama se suočavaju sa ozbiljnim problemima političkog zapošljavanja, nepotizma, trgovine uticaja i gubitka povjerenja građana u institucije. Istovremeno, veliki broj mladih ljudi napušta Bosnu i Hercegovinu, jer smatra da sa političkih i porodičnih veza ne može ostvariti pravo na zaposlenje i profesionalni razvoj. U takvom ambijentu, nosioci izvršne vlasti moraju pokazati najviši nivo transparentnosti i javne odgovornosti. Podnošenje ove inicijative je inicirala činjenica da je ministar obrazovanja i nauke Tuzlanskog kantona, Ahmed Omerović, javno problematizirao zaposlenje moje supruge, iako se radilo o zaposlenju na određeno vrijeme u privatnom sektoru za minimalnu platu, a koja je nezaposlena i nalazi se na evidenciji Službe za zapošljavanje TK. S obzirom da je ministar Ahmed Omerović pokazao posebno interesovanje za pitanje zaposlenja moje porodice, jer sam vijećnik u Gradskom vijeću Tuzla, smatram potpuno korektnim i opravdanim da upravo on, zajedno sa premijerom Tuzlanskog kantona i ostalim ministrima, prvi javnosti dostave podatke o zaposlenju svojih bliskih srodnika. Standardi i transparentnosti ne mogu važiti selektivno, ne može se javno problematizirati zaposlenje supruge opozicionog vijećnika u privatnom sektoru za minimalnu platu, a istovremno skrivati informacije zaposlenja bliskih srodnika nosilaca najviših funkcija izvršne vlasti, koje su vrlo moguće zaposleni u državnom sektoru, primaju platu iz budžeta, itd. Ova inicijativa nije usmjerana protiv bilo kojeg pojedinca, njena svrha je uspostavljanje jednakih standarda transparentnosti za sve. Građani Tuzlanskog kantona imaju pravo znati da li postoje potencijalni sukob interesa, da li se politički uticaj koristi za zapošljavanje bliskih osoba i da li oni koji govore o transparentnosti iste standarde primjenjuju i na sebe. Posebno važno naglasiti da se ovdje da sada ne traže podaci o daljim srodnicima niti zadiranje u privatni život, nego isključivo informacije o najužijem krugu bliskih srodnika, upravo zbog postojanja opravdanog javnog interesa. Transparentnost nije pretnja institucija, to je osnov povjerenja građana. Dakle, ako ne dobijem ovo za 15 dana, ovo neće biti sad inicijativa, nego će biti prijava ovim nadležnim tužilaštvima zbog sumnje u prikrivanja i prikrivanje informacija, odnosno eventualnih krivičnih djela trgovine uticaja, zloupotrebe službenog položaja, prikrivanja sukoba interesa i drugih oblika koruptivnog djelovanja. 
Dalje. Jedna inicijativa. Ovdje imamo situaciju da grupa građana i prilično njih u Miladijama, evo već treći, četvrti put postavljam vijećničko pitanje, treba da se očisti jedan put koji se koristi 50 godina. Došli smo u situaciju da sad Služba za komunalne poslove se ubjeđuje, jel se taj put koristi 50 godina il ne koristi. Ljudi samo traže da bager prođe, očisti ono granje, drveće što je na postojećem utabanom putu već i oni sad se ubjeđuju mjesecima, nije to kaže 50, to nije tačno, dostave oni određene informacije. I ja sam sad došao u posjed  informacije Javnog preduzeća Željeznice Federacije Bosne i Hercegovine, broj 2638/25 od 18.05.2026., gdje proizlazi uvidom u dokumentaciju, te izlaskom na lice mjesta utvrđeno je da put postoji na lokaciji koja je takođe ucrtana i na izvodu iz regulacionog plana, navodi se broj. Dakle, Služba kaže nema nikad puta, dobijemo od druge institucije, ima, put postoji, samo ga treba očistit. Mjesto da izađu na lice mjesta, pozovu te građane, oni se dopisuju i govore, nismo nadležni, nije tačno, eto mi vadimo nekakve izvode iz ZK izvadaka i sl. Zato predlažem inicijativu da se izvrši zajednički obilazak terena od strane Službe i sa predstavnicima tih građana. Tu pogotovo imamo situaciju da bi se mogli graditi objekti koji bi mogli omogućiti Tuzli višemilionsku dobit, odnosno punjenje budžeta, ali eto Službi tu izgleda nije interesantno. Da se ako se utvrdi, izvrši uklanjanje tog nasutog materijala, prepreka i sl. Da se izvrši sanacija, pa i razmotri mogućnost asfaltiranja puta. Ima sad tu malo više, ne bih se bavio time. Neka čitaju kad bude došlo. 
I još jedna inicijativa, eto nisam mogao da odolim, oprostite mi. Inicijativa za javno objavljivanje podataka o zaposlenju bliskih srodnika članova Komisije za borbu protiv korupcije Predstavničkog doma Parlamentarne skupštine Bosne i Hercegovine i zahtjev za provjeru mogućih sukuba interesa i trgovina uticajem. Da se dakle dostavlja se ovoj komisiji i s svim ostalim tužlaštvima i onim koji sm naveo tamo gdje tražimo od naše Vlade.  I ovo je u cilju transparentnosti rada institucija, pogotovo što se radi o Komisiji za borbu protiv korupcije. Zaista je neprirodno, nelogično da u stanju gdje imamo masovnu korupciju na sve strane, da Komisija za borbu protiv korupcije Bosne i Hercegovine da dostavi javnosti transparentne podatke o uposlenju njihovih bliskih srodnika. Da znamo jesu li oni korumpirani. Možda i oni bave se direktno korumpiranim načinom djelovanja kao poslanici, omogućavaju sebi određene privilegije, upošljavaju svoje bliske srodnike, a ovamo se nama predstavljaju kao neki koji se bore protiv korupcije, čak imaju takav naziv.  Iz tih razloga tražim dakle prvenstveno od predsjednika Komisije Branislava Borenovića, koji je javni funkcioner, predstavlja se kao zagovornik transparentnosti, institucijalne odgovornosti i borbe protiv korupcije, da on prvi podrži ovu inicijativu, omogući da Komisija na vlastitom primjeru pokaže puni kapacitet javne odgovornosti i otvorenosti prema građanima, jer transparentnost nije pretnja nikome. Naravno, ukoliko za 15 dana ne dobijem odgovor, ovo što je inicijativa prema njima, biće inicijativa prema tužilaštvu, da zbog moguće trgovine uticajem, zloupotrebe položaja, političkog položaja, prikrivanja sukoba interesa i drugih oblika koruptivnog djelovanja, procesuira članove korupcije, odnosno Komisije za borbu protiv korupcije Bosne i Hercegovine. Toliko. Hvala.

ANA PEJIĆ

	U redu.  Sljedeće vijećničke inicijative. Vijećnica Dragana Berberović Gagro. Izvolite. 

DRAGANA BERBEROVIĆ GAGRO

Hvala predsjedavajuća. Evo, ovako ja imam jednu vijećničku inicijativu. Pročitat ću je. U stvari imam tri, pa ću pročitati. 
Upućujem inicijativu nadležnim organima Grada Tuzla da se pristupi izradi i donošenju propisa kojim bi se u potpunosti zabranilo istjecanje i postavljanje svih oblika reklamiranja kockarnica i kladionica u javnom prostoru na području grada Tuzla. Zabrana bi se odnosila na vanjsko oglašavanje bilbordi, city light-ovi, panoi, plakati, led ekrani, reklamne natpise i vizualnu signalizaciju na i u objektima kockarnica i kladionica u dijelu koji je vidljiv javnosti, promotivne poruke u javnom prostoru i na javnim površinama, kao i sve druge oblike komercijalnog isticanja djelatnosti igara na sreću u javnom prostoru. Inicijativa se zasniva na zaštiti javnog interesa, prevenciji ovisnosti o igrama na sreću, te zaštiti maloljetnika i socijalno osjetljivih kategorija stanovništva od agresivnog i stalnog prisutnog reklamnog utjecaja ove vrste dijelatnosti. Također se predlaže usklađivanje lokalnih propisa sa savremenim europskim praksama koje u sve većem broju ograničavaju ili zabranjuju oglašavanje igara na sreću u javnom prostoru, posebno u urbanim zonama i u blizini obrazovnih institucija. Molim nadležne službe da razmotre ovu inicijativu i pripreme odgovarajući pravni i provedbeni okvir za njenu realizaciju.
Sljedeća inicijativa se odnosi, kaže, uspostava i stavljanje na raspolaganje javnih ljetno-muzičkih i kulturnih scena u gradu Tuzla. Upućujem inicijativu nadležnim organima Grada Tuzla da se hitno pristupi sistemskom rješavanju pitanje nedostatka javnih ljetnih prostora za održavanje muzičkih, kulturnih, zabavnih i sportskih manifestacija na otvorenom. U gradu Tuzla trenutno ne postoji dovoljno dostupan i funkcionalno uređen javni prostor koji bi bio ravnopravno na raspolaganju svim privrednim subjektima, udruženjima, umjetnicima, građanima za organizaciju događaja od javnog interesa i kulturno-zabavnog sadržaja. Posebno se ukazuje na potrebu ravnopravnog i ne diskriminatornog pristupa javnim resursima uključujući prostor Stadiona Telex, koji se nedovoljno i neredovno stavlja u funkciju javnih događaja, prostor u okviru Javnog poduzeća Pannonica poznat kao vrtić koji se u praksi dominantno koristi u organizaciji jednog subjekta samog Javnog poduzeća Pannonica, bez dovoljno otvorenog i transparentnog modela korištenja za druge zainteresovane strane. Također se ukazuje da se kulturno-zabavni sadržaj u praksi dominantno organizuje isključivo od strane Turističke zajednice i Javnog poduzeća Pannonica za povremenu suorganizaciju sa tri ili sa trećim licima, ali ne bez njih dominantno, kako na prostoru Javnog poduzeća Pannonica, tako i na drugim javnim lokacijama, što u efektu predstavlja ograničavanje pristupa tržištu i direktnu konkurenciju u privrednom sektoru, udruženjima i drugim organizatorima kulturno-zabavnih manifestacija. Smatram da javni prostori ne mogu i ne smiju biti ekskluzivno i pretežno stavljeni u funkciju jednog ili ograničenog broja organizatora javnog sektora, već moraju biti upravljani po principima javnog interesa, javnog pristupa, transparentnih uslova korištenja, uz simbolične i nediskriminatorne naknade po uzoru na model korištenja dvorane Mejdan, gdje su termini i korištenje dostupni različitim subjektima pod jednakim javno definiranim uvjetima.
Pravni i principijelni osnov inicijative. Ova inicijativa se zasniva na ustavnim principima jednakog pristupa javnim resursima, slobode tržišnog djelovanja, zabrane diskriminacije i principa zakonitog i transparentnog upravljanja javnom imovinom. Javna poduzeća i javne institucije imaju obavezu da djeluju u funkciji javnog interesa i podrške lokalnoj zajednici, a ne u pravcu stvaranja tržišne dominancije ili isključivanja drugih učesnika iz oblasti kulturno zabavnih aktivnosti. Javni prostori i javni resursi moraju biti dostupni svim zainteresovanim subjektima pod jednakim uslovima, kroz jasno definisane i javno objavljene procedure. Razlozi za usvajanje inicijative: razvoj kulturno-turističke ponude grada Tuzle, jačanje lokalne privrede, povećanje aktivnosti grada, osiguravanje jednakih uslova i korištenja javnih prostora, sprečavanje praksi koje u efektu dovode do ograničavanja tržišne konkurencije. Prijedlog mjera: da se prostor stadiona Telex uredi i stavi na raspolaganje za ljetne manifestacije uz transparentan i povoljan model korištenja, da se prostor vrtića na Pannonici uredi kao javna ljetno-muzička kulturna scena dostupna svim zainteresovanim subjektima pod jednakim pravičnim uslovima, da se uspostave jasna pravila i javni poziv za korištenje navedenih prostora. Cilj ove inicijative je da Tuzla dobije otvorene, funkcionalne i dostupne javne prostore koji neće biti ograničeni uskim organizacionim okvirima, već stavljeni u službu građana, kulture i turizma i lokalnog razvoja. Molim nadležne organe da ovu inicijativu razmotre i poduzmu konkretne korake ka njenoj realizaciji.
Treća inicijativa je vijećnička inicijativa koju ću uputiti Kolegiju Gradskog vijeća Tuzla za zakazivanje tematske sjednice Gradskog vijea Tuzla, o radu turistiTčke zajednice Grada Tuzla. S obzirom da sam par puta tražila izvještaje o tom radu te Turističke zajednice koja raspolaže sredstvima, a vidimo i kako ih dijeli po javnim pozivima za čuvanje panoramskog točka izdvaja se 17.000 maraka, nikome se ne polažu računi i smatram da bi ova tematska sjednica trebala da nam da odgovor kako se raspolaže tim sredstima koja se ubiru znači od ove institucije. Hvala.

ANA PEJIĆ

	U redu. Sljedeće vijećničke inicijative. Vijećnik Omer Berbić. Izvolite. (OMER BERBIĆ – Priložit ću ja tri). U redu. Vijećničke inicijative. Vijećnik Mirza Malkočević. Izvolite (MIRZA MALKOČEVIĆ – Prilažem). U redu. Da li još neko ima vijećničke inicijative? Vijećnik Mensur Mujezinović (MENSUR MUJEZINOVIĆ – Prilažem). Prilažete. To je znači što se tiče vijećničkih pitanja i inicijativa. Prelazimo na...Izvolite. Vijećnik Senad Mehmedinović. Poslovnička. 

SENAD MEHMEDINOVIĆ – vijećnik Nezavisne liste „Sloboda“ 

Hvala ljepo. Ništa predsjedavajuća, samo evo da možda za ubuduće da se skrene pažnja za vijećnička pitanja i inicijative. Mi smo počeli da probijamo rok, nije po 5-10 minuta, nego poprilično. Nije problem, dakle, da se čitaju, svako ima pravo da pročita, al onda trebamo ili u budućnosti da promijenimo Poslovnik o radu Gradskog vijeća, da stavimo da su vjećnička pitanja i inicijative po sat vremena, ili jednostavno kad, vama hvala na tolerantnosti kad puštate da se ovo prođe, ili jednostavno kad prođe vrijeme od pola sata koje je predviđeno Poslovnikom o radu Gradskog vijeća, da vi kažete da je vrijeme predviđeno za vijećničke inicijative i pitanja isteklo i da nastavljamo sa radom, a svi oni koji su delegirali, proslijedili, to će svakako biti otići nadležnim službama. Dakle, il da vidimo da produžimo Poslovnikom da bude to sat tremena, ili jednostavno možda, evo, svima skrećem pažnju da ostanemo u okviru od onih pola sata kolko je predviđeno Poslovnikom o radu Gradskog vijeća. To je to. Ništa. 

ANA PEJIĆ

	Zahvaljujem se svakako. Ja sam na početku već upozorila da je 30 minuta po Poslovniku, a vezano za ovo pitanje ćemo svakako na Kolegiju Gradskog vijeća razgovarati o tom pitanju. Replika. Vijećnik Mirnes Ajanović. Izvolite. 

MIRNES AJANOVIĆ

Ma ne smatram da je ovo problem. Tolerantnost predsjedavajuće u stvari je poštivanje Zakona o zabrani diskriminacije BiH. Zamislite da kaže sad, isteklo je vrijeme. Šta sad mi treba da se pobijemo ovde, da se utrkujemo, ko će bit prvi? Jel to treba da radimo na Vijeću? Ne trebamo. To što nešto u Poslovniku definisano naopako, predsjedavajuća ne mora biti taj katil koji će praviti od nas ovde arenu. Da se mi ovde trkamo, ko će prije doć da bi mogao da pročita. Hvala predsjedavajuća na ovoj mogućnosti, jer potpupno razumno, humano, procjenjuje da svako ima svoje pravo. I to pravo mu ne može uskrati niko pa ni Poslovnik. Zakon o zabrani diskriminacije je jači od Poslovnika, od bilo kakvih statuta ili akata, bilo kakvih organa. Tako da mislim da ne treba praviti problem o tome. Mi svakako više puta, pa i po sat vremena, budemo na kolegiju prije same sjednice, produžimo trajanje sjednice, jer pokušavamo odraditi dio problema koji bi možda ovde trebao pet, šest sati duže. Ali ovo oko ovih pitanja i inicijativa, ne treba problematizirati. Ako treba ovaj drugi dio, što kaže Senad, promijeniti u Poslovniku, ali do promjene u Poslovniku, evo s moje strane, zahvaljujem se na tolerantnosti od strane predsjedavajuće, koja ne tjera nas nekakvom kandžijom, nego radimo kao Vijeće u cilju ostvarenja interesa prava svih da mogu da kažu što smatra i treba. Hvala. 

ANA PEJIĆ

	Zahvaljujem se. Replika. Vijećnik Senad Mehmedinović. Izvolite. 

SENAD MEHMEDINOVIĆ

Ma jesam ja to ono za to ko prvi dođe u džamiju, on ide u prvi saf. Šalim se, naravno. Možemo da izmijenimo Poslovnik o radu Gradskog vijeća i to je to. Znači, ja samo evo skrećem pažnju na ono vrijeme, prećemo 30 minuta, i meni bar nije problem da sjedim da slušam tu ako treba satima, nije mi nikakav problem, nego evo čisto sam skrenuo onaj pažnju. To je to. 

ANA PEJIĆ

	Može. Izvolite. Replika. Vijećnik Omer Berbić. 

OMER BERBIĆ

Hvala ljepo. Pa evo, pošto je nas 31, možda da to podijelimo sa 30 minuta i svako ima po 10 sekundi za inicijativu. 

ANA PEJIĆ

O tome ćemo svakako, izvinjavam se ovako, o tome ćemo svakako na Kolegiju Gradskog vijeća Tuzla. Nastavljamo sa radom i sa realizacijom dnevnog reda današnje redovne sjednice. 

Sljedeća tačka dnevnog reda: 

a) Razmatranje i usvajanje Izvještaja o provedenom postupku za imenovanje člana Gradske izborne komisije Tuzla po Javnom oglasu za imenovanje člana Gradske izborne komisije Tuzla, objavljenom  6. 4. 2026. godine u „Dnevni avaz”, na RTV 7 Tuzla i na web stranici Grada Tuzla (www.tuzla.ba)
[bookmark: _Hlk230691484]b) Donošenje Rješenja o imenovanju člana Gradske izborne komisije Tuzla
c) Donošenje Rješenja o izmjeni Rješenja o prenosu ovlaštenja za obavljanje poslova kojima se vrši raspolaganje sredstvima Gradske izborne komisije Tuzla

Predlagač: Kolegij Gradskog vijeća.
Obrađivač: Konkursna komisija za provođenje postupka imenovanja člana Gradske izborne komisije Tuzla (pod a) i Stručna služba Gradskog vijeća (pod b i c).
Materijal su razmatrali: Komisija za statutarna pitanja i propise (pod b i c), Komisija za izbor i imenovanja (pod a i b) i klubovi vijećnika.
Da li ima potrebe za uvodnim izlaganjem?
Da li ima potrebe da se pročitaju izvještaji komisija?
Otvaram raspravu klubova vijećnika.
Zatvaram raspravu klubova vijećnika.
Otvaram raspravu vijećnika.
Zatvaram raspravu vijećnika i stavljam na izjašnjavanje Izvještaj o provedenom postupku za imenovanje člana Gradske izborne komisije Tuzla po Javnom oglasu za imenovanje člana Gradske izborne komisije Tuzla, objavljenom  6. 4. 2026. godine u „Dnevni avaz”, na RTV 7 Tuzla i na web stranici Grada Tuzla (www.tuzla.ba) i molim vas da se izjasnite.
Glasanje je okončano.
Konstatujem da je pročitani izvještaj usvojen sa,
22 glasa, nije bilo protiv i 7 suzdržanih.

Sada stavljam na izjašnjavanje Rješenje o imenovanju člana Gradske izborne komisije Tuzla i molim vas da se izjasnite.
Glasanje je okončano.
Konstatujem da je pročitano rješenje usvojeno sa,
22 glasa za, nije bilo protiv i 7 suzdržanih. 

Sada stavljam na izjašnjavanje Rješenje o izmjeni Rješenja o prenosu ovlaštenja za obavljanje poslova kojima se vrši raspolaganje sredstvima Gradske izborne komisije Tuzla i molim vas da se izjasnite.
Glasanje je okončano.
Konstatujem da je pročitano rješenje usvojeno sa,
23 glasa za, nije bilo protiv i 6 suzdržanih.

Prelazimo na sljedeću tačku dnevnog reda: 

Razmatranje i usvajanje Izvještaja o izvršenju Budžeta Grada Tuzla za period 1.1. – 31.3.2026. godine

Predlagač: gradonačelnik Grada Tuzla.
Obrađivač: Služba za budžet i finansije.
Materijal su razmatrali: Komisija za ekonomske odnose, Komisija za poduzetništvo, Komisija za prostorno uređenje i zaštitu okoline, Komisija za komunalne poslove i pitanja mjesnih zajednica, Komisija za mlade, obrazovanje i sport i klubovi vijećnika.
Da li ima potrebe za uvodnim izlaganjem?
Da li ima potrebe da se pročitaju izvještaji komisija?
Otvaram raspravu klubova vijećnika.
Vijećnik Mirnes Ajanović. Izvolite.

MIRNES AJANOVIĆ

Ma podržat ću izvještaj, vjerujem većina, ali nekako mi, bez obzira na to što žurimo, kako da odšutim tačku. Ja, kasnije će mi bit, skrlećenje što to eto ja nešto odšutit, glasam za. Tako da, izvinite, ovo standardno, ako ništa drugo, ipak ovaj budžet pokazuje, dakle, za ovaj period rast ukupnih prihoda u odnosu na prošlu godinu. Naravno, sve to može bit i rezultat inflacije, poskupljenja i svega, ali imamo i rast poreznih prihoda, stabilno punjenje, izvršenje budžeta je na relativno stabilnom nivou, povećanje prihoda od indirektnih poreza, poreza na dohodak, povećanje prihoda od poreza na promet nekretnina, što je određen nivo prirodnih aktivnosti u ovom periodu na području grada. Ali, potrebno je ubrzati realizaciju kapitalnih projekata, vidljivo je da kod određenih fondova i kapitalnih transfera postoji nizak procenat realizacije u prvom kvartalu, posebno kod pojedinih infrastrukturnih razvojnih projekata. Naravno, dio razloga leži u procedurama javne nabavke, činjenica da se veliki broj projekata realizuje tokom građevinske sezone, ali je bitno da se postupci pokrenu što ranije, da se administrativne procedure ubrzavaju, kasnije ćemo i bit će i tematska sjednica i svašta nešto, kako možemo to uraditi da bude punjenje budžeta mnogo više, evo sad jedna od pitanja ili rasprava kroz ove inicijative bila, gdje neću da prođu na očiste put, gdje bi sutra to bilo već potencijalna mogućnost dobijanja više milionskih iznosa za punjenje budžeta kroz naplatu za izgradnju objekata ili sl. Da se izbjegnu nepotrebana odlaganja, znam, poznajemo okolnosti, da evo treba da se uplate pare, a godinu dana čekate da dobijete dozvolu. A sve regularno, sve u redu, ili fali nešto malo i onda tu nešto malo vas razvuče mjesecama i godinama, a mogu to uraditi i dužni su da urade u kraćem roku. Ali građana interes je realizacija puteva, komunalne infrastrukture, javnih objekata, projekata. Treba posebno pažnju posvetiti razvoju i investicionim projektima. Kroz prostorno planiranje puteve, razvoja i projekte, važno je da gradske službe budu maksimalno efikasne, jer svaku administrativno usporavanje direktno utiče na investicije grada, razvoj grada i dinamiku, realizacije projekata, fokus mora biti na efikasnosti, kraćim rokovima, boljoj koordinaciji službe i institucija. Pozitivno je ovo što budžet pokazuje, stabilnost. Prihodi rastu, suficit je značajan, Grad ima kapacitet za realizaciju važnih projekata, ali građane očekuju više realizovanih projekata, bržu administraciju, vidljive efekte budžetskih sredstava na terenu. Evo, bitno je ovo ubrzanje realizacije, stepen povećanja realizacije razvojnih infrastrukturnih projekata. Ako vam treba, ako ne treba, ne morate. Prijedlog zaključaka:
Gradsko vijeće usvaja Izvještaj o izvršenju budžeta, da se ne muči tamo Slađana, ja sam to već napiso za period 1.1. do 31.3. Gradsko vijeće konstatuje, napisano, sad ću poslat, da ostvareni budžetski prihodi u prvom kvartalu 2026. godine, ukazuju na stabilnost budžeta i pozitivan trend ostvarenja poreznih prihoda.
Gradsko vijeće zahtijeva od nadležnih službi da u narednom periodu ubrzaju realizaciju kapitalnih i infrastrukturnih projekata, posebno u oblasti komunalne infrastrukture, puteva i razvojnih projekata.
Gradsko vijeće Tuzla preporučuje nadležnim službama i organima uprave da unaprijede koordinaciju i efikasnost administrativnih procedura radi pravovremene realizacije projekata planiranih Budžetom Grada Tuzle.
Gradsko vijeće Tuzla traži da se prilikom narednih izvještaja posebno prikaže stepen realizacije najznačajnijih kapitalnih projekata, sa pregledom eventualnih razloga kašnjenja i planiranih mjera za ubrzanje njihove realizacije. Toliko. Hvala.

ANA PEJIĆ

	Zahvaljujem se. Sljedeća diskusija. Vijećnik Senad Mehmedinović. Izvolite Senade. 

SENAD MEHMEDINOVIĆ

Poštovana predsjedavajuća, zamjeniče, kolege, vijećnici, predstavnici službi i mediji, sve vas srdačno pozdravljam. Pa evo i ja sam na tom fonu, kao što je kolega Mirnes. Ne bi baš bio neko ko će se igrati žmire na obrazloženju Izvještaja o izvršenju Budžeta Grada Tuzle, naročito kad svi znamo koji sjedimo ovdje, da je to najbitniji, jedan od najvažnijih dokumenata što se tiče Grada Tuzle. I iako govori on samo o novcu, u stvari ne govori samo o njemu, nego govori i o nečemu veoma bitnim što se tiče građana i razvoja Tuzle, a to je dinamika razvoja projekata i kako se oni realizuju. Par samo stvari što se tiče ovog, čisto onako presjek. Znamo da je Budžet usvojen u iznosu od 101 milion i da je ostvareno za ova prva tri mjeseca 28 miliona, a utrošeno je 15 miliona. To je dobro iz onog ugla, bolje da imamo više ostvarenih, nego da imamo veće rashode, a malo ostvarenje budžeta. Naravno, u razloge utroška sredstava dobrim dijelom, već možemo da znamo, neki projekti su počeli, treba vremena da se završi, i evo svaki put to govorim, i mi zaista imamo jedan problem u Bosni i Hercegovini, to bi trebalo malo veći nivoi da se uključe u vezi ovog Zakona o javnim nabavkama. Zakon o javnim nabavkama dobro koči dinamiku realizacije projekata koji se tiču i lokalnih zajednica i kantona, što svi dobro znamo. Kada se uđe ovde u strukturu ovih sredstava, ono klasično možemo vidjeti da najveći dio sredstava u stvari ide na Službu za komunalne poslove, zatim Službu za ekonomski razvoj, Službu za kulturu, sport, mlade i  socijalnu zaštitu i Služba civilne zaštite.
Kada je u pitanju Služba za komunalne poslove, izgradnju i poslove mjesnih zajednica, je Služba koja najviše nosi teret Grada Tuze i raspolaže sa najvećim sredstvima i vidimo da su naravno prisutni na terenu, a novac najviše na što je utrošen u stvari jeste održavanje puteva oko 500.000 Konvertibilnih maraka, higijena grada, zelene površine i ono što se iz ovog može vidjeti i vjerovatno će to bit prijedlog Kluba NL Sloboda za tematsku isto sjednicu, za linijski prevoz da se uradi, da se malo tu još neke stvari vide, ali iz ovog možemo da vidimo da je u prva tri mjeseca potrošeno 780.000 Konvertibilnih maraka, ali informacije koje mi dobijamo sa terena lično, vidimo da je ovaj linijski prevoz, javni linijski prevoz pun pogodak što se tiče grada Tuze i da su linije autobuske punije sada, puno više nego što je to bilo prije i naročito sad kada će biti ove kružne linije, pa je linija tamo od Aedroma prema gradu, prema Administrativnom centru Tuzanskog kantona je za svaku pohvalu. 
Što se tiče Službe za ekonomski razvoj, vidimo da je tu najveći dio sredstava u stvari izdvojen za finansiranje budžetskih korisnika oko 900.000 Konvertibilnih maraka,  te javnim preduzećima i ustanovama po nekih, u stvari 1,6 miliona.
Kada je u pitanju Služba za kulturu, sport, mlade i socijalnu zaštitu, jednokratna pomoć je bila u iznosu od 150.000 Konvertibilnih maraka, zatim Merhamet i Crveni križ. Ono što mogu evo za kraj da kažem što je dobro, a to je da Budžet pokazuje stabilnost kada su u pitanju prihodi i da se to nastavi, akobogda, svake godine i da viši nivoi konačno urede ovaj Zakon o javnim nabavkama kako bi veće blagodati osjetili građani u svim lokalnim zajednicama. Hvala.

ANA PEJIĆ

	Zahvaljujem se. Sljedeća diskusija. Vijećnica Svjetlana Kakeš. Izvolite. 

SVJETLANA KAKEŠ

Hvala predsjedavajuća. Evo ja u ime Kluba SDP-a se pridružujem prethodnim diskusijama kolega i ono što je najvažnije kao Klub SDP-a, a i kao što su kolege napomenule, najvažnije je da konstatujemo  da je izvršenje Budžeta za ovaj period se vršilo u skladu sa usvojenim planom i u skladu sa Odlukom o izvršavanju Budžeta i da su se gradonačelnik, gradske službe i ostali budžetski korisnici odgovorno nosili prema izvršenju budžeta u ovom periodu. 
Međutim, želim i da se osvrnem na određene činjenice, jer ovo je zaista kratak, neću ulaziti u brojeve, jer evo svi smo dobili materijal, a kolega je evo neke stvari naglasio. Ali želim naglasiti da je ovo zaista kratak period za sačinjavanje adekvatnog pregleda i za prezentaciju realnog stanja izvršenja budžeta za ovako kratak period, pogotovo ako imamo u vidu činjenicu da se radi o početku godine, kao što su naglasile kolege, mnogi postupci javnih nabavki još nisu započeti, a kamoli okončani, kad su tek u pripremi postupci objavljivanja javnih poziva za dodjelu sredstava. Zatim, mnogi tekući troškovi koji se odnose na ovaj period, kao što su režije, tranše prema javnim preduzećima, javnim ustanovama i slično, nisu mogli biti proknjiženi i prikazani zbog zakonom propisanih rokova. Čak su i troškovi javnog prevoza, koje je Senad spominje, obuhvaćeni samo za dva mjeseca, jer sredstva koja su utrošena za mjesec mart nisu mogla biti realizovana i proknjižena u ovom izvještaju, jer se sa 10.4. pravi presjek i ti podaci ulaze u ovaj izvještaj koji je pred nama, a znamo svi da tek nakon tog datuma dolaze razni računi za režije, za rasvjetu, za struju, pa i da se radi o određenim tranšama koje se nakon tog perioda tek realizuju. Tako da, ovako kratak rok izvještavanja, želim malo da evo na neki način i opravdam ovako malo na izgled nizak stepen rashoda, odnosno utroška sredstava. Ovako kratak period rok izvještavanja realno ne može obuhvatit sve adekvatne podatke, tako da je važno konstatovati da je izvršenje realizovano u skladu sa planom i sa odlukom u izvršavanju. Važno je da su prihodi i primici na nivou planiranih, čak su u određenom procentu i veći nego u istom periodu prošle godine. 
Zatim što se tiče realizacije kapitalnih projekata ili drugih projekata, pogotovo kad se radi o donacijama ili transferima sa viših nivoa vlasti, imamo činjenicu da se prema pravilima budžetskog poslovanja namjenska sredstva i za zaštitu i spašavanje i namjenska sredstva viših nivoa vlasti prikazuje, odnosno knjiže samo u dijelu koji je uključen u plan utroška sredstava, odnosno u onom dijelu koji je realizovan do ovog perioda. Važno je da su prihodi stabilni, da su, evo kao što sam rekla, u određenom procentu i bolji u odnosu na prošlogodišnji isti period, a realniju sliku prihoda i rashoda ćemo imati prilikom razmatranja šestomjesečnog ili devetomjesečnog izvještaja, a zapravo jedini pravi kompletni prikaz izvršenja budžeta imamo u godišnjem izvještaju, za koji je propisima i zakonom ostavljeno dovoljno vremena kako bi se obuhvatili svi relevantni podaci izvješenju budžeta. To naravno ne znači da su periodični izvještaji nepotrebni, jer su važni radi praćenja trendova i ukazivanja na potencijalne poteškoće, ali i potrebu eventualne pravovremene izmjene i dopune budžeta, odnosno rebalasa.
Ono što je nama kao vijećnicima Socijaldemokratske partije važno je činjenica da nije došlo do zastoja u realizaciji troškova namijenjenih socijalno-osjetljivim kategorijama i da su ovi postupci realizovani uobičajenom i planiranom dinamikom. S toga evo kao Klub naravno da ćemo glasat za usvajanje Izvještaja o izvršenju Budžeta za ovaj period, uz zaključak da Gradsko vijeće konstatuje da je izvršenje Budžeta Grada Tuzle za period 1.1.- 31.3. vršen u skladu sa usvojenim planom Budžeta Grada Tuzle za 2026. godinu i usvojenom Odlukom o izvršavanju Budžeta Grada Tuzle za 2026. godinu. Hvala.

ANA PEJIĆ

Zaključujem diskusiju klubova vijećnika.
Otvaram diskusiju vijećnika. Da li se neko javlja? 
Zaključujem diskusiju vijećnika i stavljam na izjašnjavanje Izvještaj o izvršenju Budžeta Grada Tuzla za period 1. 1. – 31. 3. 2026. godine. Molim vas da se izjasnite. 
Glasanje je okončano. 
Konstatujem da je Izvještaj o izvršenju Budžeta Grada Tuzla za period 1. 1. – 31. 3. 2026. godine usvojen sa,
24 glasa za, nije bilo protiv i 6 suzdržanih. 

Zamolit ću Slađana da pročita zaključke proistekle iz diskusije. 
Da li ste za da glasamo za sve zaključke odjednom? Jeste. Izvolite Slađana. 

SLAĐANA KRAJINA – sekretar Gradskog vijeća Tuzla

1. Gradsko vijeće Tuzla konstatuje da ostvareni budžetski prihodi u prvom kvartalu 2026. godine ukazuju na stabilnost budžeta i pozitivan trend ostvarenja poreznih prihoda.
2. Gradsko vijeće Tuzla zahtijeva od nadležnih službi da u narednom periodu ubrzaju realizaciju kapitalnih i infrastrukturnih projekata, posebno u oblasti komunalne infrastrukture, puteva i razvojnih projekata.
3. Gradsko vijeće Tuzla preporučuje nadležnim službama i organima uprave da unaprijede koordinaciju i efikasnost administrativnih procedura radi pravovremene realizacije projekata planiranih Budžetom Grada Tuzle.
4. Gradsko vijeće Tuzla traži da se prilikom narednih izvještaja o izvršenju posebno prikaže stepen realizacije najznačajnijih kapitalnih projekata, sa pregledom eventualnih razloga kašnjenja i planiranih mjera za ubrzanje njihove realizacije.
5. Gradsko vijeće Tuzla konstatuje da je izvršenje Budžeta Grada Tuzle za period 01.01.-31.3.2026. godine vršeno u skladu sa usvojenim planom Budžeta Grada Tuzle za period 01.01.-31.12.2026. i usvojenom Odlukom o izvršavanju Budžeta Grada Tuzle za 2026. godinu.



ANA PEJIĆ

	Molim vas da se izjasnite o pročitanim zaključcima. 
	Glasanje je okončano.
	Konstatujem da su pročitani zaključci usvojeni sa, 
	23 glasa za, nije bilo protiv i 6 suzdržanih. 

	Prelazimo na sljedeću tačku dnevnog reda: 

Razmatranje i usvajanje:
a) Regulacionog plana sjeverne strane ulice Kazan mahala u Tuzli
b) Odluke o provođenju Regulacionog plana sjeverne strane ulice Kazan mahala u Tuzli
c) Odluke o usvajanju Regulacionog plana sjeverne strane ulice Kazan mahala u Tuzli

Predlagač: gradonačelnik Grada Tuzla.
Obrađivač: Služba za prostorno uređenje i zaštitu okoline i UO Zavod za urbanizam.
Materijal su razmatrali: Komisija za statutarna pitanja i propise, Komisija za prostorno uređenje i zaštitu okoline i klubovi vijećnika.
Da li ima potrebe za uvodnim izlaganjem? 
Da li ima potrebe da se pročitaju izvještaji komisija? Nema.
Otvaram raspravu klubova vijećnika. 
Vijećnik Senad Mehmedinović. Izvolite. 

SENAD MEHMEDINOVIĆ

Hvala ljepo. Mi smo sad na Kolegiju malo raspravljali o Regulacionom planu i moram ja da kažem i da se izvinem da sam u jednom dijelu, kada sam čitao materijal, jednostavno nisam pročitao nešto za što sam smatrao da je veoma bitno da treba da bude i sastavni dio Regulacionog plana. A to se prije svega odnosi na zaključke koje smo mi donijeli na sjednicama Gradskog vijeća, a to je da svi regulacioni planovi u budućnosti koji treba da se rade, trebaju se raditi prema uredbi o uklanjanju arhitektonskih barijera i Zakonom o prostornom građenju Federacije Bosne i Hercegovine.
Međutim, čitajući ove dokumente, ja nisam vidio ovo i to sam sugerisao, nakon čega je došao pomoćnik gradonačelnika i korigovao, rekao da u članu 49. Regulacionog plana stoji doista ova uredba koju sam ja vidio i na što sam lično kao čovjek ponosan, jer mislim da je ovo, hajde da ne kažem, prvi put, ali evo, Grad Tuzla je počeo i kroz strateška dokumenta, kao što su važna dokumenta Regulacioni plan, da pokazuje razvijenu svijest o inkluzivnosti na način, kada se rade projekti u budućnosti, da se vodi računa o uklanjanju arhitektonskih barijera, tako da prvo se želim izvinuti Službi zato što nisam vidio ovo, jer čitam materijale, evo jednostavno se desilo, a drugo, želim da pohvalim i da zahvalim se zato što mi je drago što se čuju zaključci ovog Gradskog vijeća da ne ispadne da mi čitamo materijale, predlažemo nešto i to završi tamo gdje ne treba da završi. Mislim da sa ovim pokazujemo nivo inkluzivnosti, potpunosti ovog dokumenta, naročito što se govori o Regulacionom planu ulice Kazan Mahala, dakle, govorimo o historijskoj jezgri grada. I mi smo budžetom za ovu godinu planirali sredstva za taktilne linije vođenja za osobe s oštećenjem i vida i bilo bi kontradiktorno da mi usvojimo Regulacioni plan gdje nije predviđeno uklanjanje barijera i onda investitor može da kaže jednostavno da nije predviđeno to Regulacionim planom i na neki način pod navodnim znacima da se izvuku. Ovo je dobra poruka. Nije dobra samo poruka u smislu populacije osoba s invaliditetom, to nam je primarno, ali nam je isto primarno i osobe treće životne dobi, hronični bolesnici, sa različitim oboljenjima, koji se teško, teško kreću i uklanjanjem bilo kakve vrste barijera, mi ćemo učiniti da se u najmanju ruku neometano kreću, a i zgrade koje se rade u budućnosti, ovom uredbom se definiše da se radi po nečemu što se nazivaju principi univerzalnog dizajna je, a to je da zgrade koje se grade budu prilagođene za populaciju osoba s invaliditetom. Mi imamo sad problem, evo kad govorimo o uklanjanju što smo govorili javni poziv uklanjanja arhitektonskih barijera. Šta ćemo mi sad kada imamo zgradu gdje su širina lifta takva da kolica apsolutno ne mogu da uđu u njih? I bilo bi smiješno da se u budućnosti radi neka zgrada koja neće dimenzije liftova bit takve da u najmanju ruku mogu da uđe osoba sa kolicima. 
Podržavam ovaj Regulacioni plan. Drago mi je što se prepoznaje uredba o uklanjanju arhitektonskih barijera i drago mi je što će u budućnosti ne samo Regulacioni plan Kazan Mahala, nego svi regulacioni planovi će biti dopunjeni članom odluke koji govori da sve što se bude radilo, mora se raditi u skladu sa ovom uredbom i u skladu sa Zakonom o prostornom građenju Tuzlanskog kantona, tako da ja čestitam na ovome i hvala ljepo. 

ANA PEJIĆ

	Zahvaljujem se. Sljedeća diskusija. Vijećnik Mirnes Ajanović. Izvolite. 

MIRNES AJANOVIĆ

Ma Senad se malo zahvaljuje, a malo bi trebalo da kažemo šta se zaista dogodilo na toj sjednici kolegija. Jeste Senad ukazao na okolnosti mogućnost da moguće u ovom Regulacionom planu nema dijela koji definiše uklanjanje arhitektonskih barijera, pogotovo jer smo mi na prošloj sjednici Gradskog vijeća imali tačku dnevnog reda gdje smo raspravljali o tome. Zašto se to moglo dogoditi, zašto je Senad nije pogriješio, nego ukazao na mogućnost toga? Zato što mi ovdje imamo Regulacioni plan, pa imamo prijedlog, skraćena verzija opšti sadržaj i onda ovdje stoji sve što treba da bude u tom planu. Ja zaista takođe ovdje nisam vidio to, isto ovo što Senad nije vidio. Dakle, u ovom dijelu gdje u skraćenoj verziji gdje su trebale da se definišu vijećnicima i prezentiraju informacije koje su najbitnije, a svakako da jeste jedna od vrlo bitnijih i najbitnijih uklanjanja arhitektonskih barijera za omogućavanje licima sa invaliditetom, licima koja se teško kreću, starijima i svim ostalima, pa i djeci, ja nisam primijetio, moguće da se pogriješi, jer nisam ja ovo pisao, pa zaista imam mogućnosti da pogriješim. Ali kada smo doveli tamo na kolegij šefa službe, odnosno pomoćnika gradonačalnika, Fahrudina Delića, on nije znao imal to il nema u materijalu. Pred svima nama. Kaže, pa nemoguće kaže kao to da nema, to mora biti unutra. Pa dajte mi Regulacioni plan. Prvo ga nije imao sa sobom. Dakle dolazi na sjednicu bez dokumenta kojeg treba da predstavlja, gdje ga možemo danas pitati šta je sve u tom Regulacionom planu. Nema dokument sa sobom. Nako došao čovjek ko da je to tek došlo se, usput, a ne na sjednicu kolegija vijeća i ne zna. I onda je neko od vijećnika, mislim da je kolega iz SDP-a, Zlatan, dao mu taj Regulacioni plan i onda je on počeo da to čita, gdje to tamo ima. I jeste, tačno, našao je u odluci. Ja to nisam ni prigovarao, kolega Sanad je prigovorio, ali rekao sam iz kojih razloga je evidentno, i on smatrao da je to propušteno. Ima to u odluci, tamo neki član 49. gdje kaže da svi objekti koji se budu gradili, kao trebaju biti projektovani na način da se riješi taj problem. Zato nije bilo ove okolnosti, zato je bila problematična. Šta je sljedeće problematično? Ja sam malo dalje čitao, pa sam počitao. Jeste li vidjeli vi ove zadnje četri stranice u ovom kompletnom materijalu, zadnje, na kraju, onako stoje četri stranice, odgovor na prijedloge i primjedbe na nacrt Regulacionog plana sjeverne strane ulice Kazan Mahala u Tuzla? Dakle, neko je prije sjedio, analizirao, govorio, ukazivao, problematizirao, tražio, a oni su se na to izjašnjavali. Urbanizam pa dostavio Službi za prostorno uređenje, i to je nama prikačeno uz materijal. E to sam ja pročitao. I šta se tu našlo? Svašta. Imamo diskusije o planu koji uznemirava građane umjesto da uređuje prostor. Šta vi mislite, je li uznemiravanje ili nije, evo da malo više uvoda napravim, pravimo mi kao Grad, a dužni smo napravit funkcionalan program, odnosno planski dokument, Rregulacioni plan, ili smo, ili imamo pravo putem ovakvog akta uznemiriti građane i napraviti pravnu nesigurnost kod javnosti. I konflikte među ljudima. Je li nam to cilj, da se ljudi svađaju? Mi znamo, dva brata se pobiju radi pola metra međe, a pogotovo kad imate situaciju, komšija komšiju, pa još nešto ima između ostalo drugo i ne daje Bože sva šta bude. Mi ovdje imamo ovu situaciju, alarmantnu tačku, evo ga ovdje. Pogledajte, tačka, evo ima ovdje, tri. Advokat angažovan. Građanin morao radi ovog Regulacionog plana angažovati advokata, platiti advokata, usluge advokatu. Zato što su oni uzeli i zauzeli njegovu privatnu imovinu nacrtali zgradu na toj imovini. Nikog nisu pitali, nisu izašli na teren, ni pitali građanina. Zamislite, građanin kad je vidio nacrt ovog Regulacionog plana, šokira. Hajd ti sad ne daj onom drugom kad dođe na investitor, još ako je nekakav tajkun, pa kaže hoš ti to dat ili nećeš dat? Ako nećeš, dat ćeš onda kako ja hoću. Ima raznoraznih tajkuna. Evo ja kaže imam Regulacioni plan, tvoja kuća je nacrtana u Regulacionom planu, nema više tvoje kuće. Kakav tvoj babo što je napravio što ti je stalo što si ti to proveo djetinjstvo. Otac, mati, svi ostali, djed, nena, umrli u toj kući, pa ti ne želiš da uništiš. Ima Regulacioni plan, napravio Fahrudin Delić, Gradsko vijeće, Mirnes Ajanović i svi ostali vijećnici, gradonačelnik. Potpuna pravna nesigurnost. 
Drugo, još ima ovdje situacija gdje kaže ovdje je bilo jedan uz drugi objekat. A nije to, kaže, ba problem nikakav, što je objekat jedan uz drugi. Kako to može, kaže, bit problem? Mi smo to nacrtali. Ako bude problem, mi ćemo to, kaže, rješavat kasnije. Puno će se ljudi dok dođe do rješavanja problema. Ovaj će mu doć, reć, pa vidi nacrtano u Regulacionom planu. Ti meni, kaže, komšija ne daš. Potpuno stanje uznemiravanja javnosti. Crtaju regulacione planove koji nemaju veze sa realnošćom na terenu. Stvarnim pravnim imovinskim stanjem. Nacrtali ljudi, njima trebalo da se nacrta Regulacioni plan. I ljudi nam pričaju i objašnjavaju. Evo, stavio sam, definisao šta su oni stavili, kako su to oni napisali. To je dakle suština problema. Građani, angažuju advokate sad. Ne da bi nešto gradili. Ne da bi razvijali projekte. Angažuju advokate da bi se zaštitili od vlastitog grada. Grada, napada njihovu imovinu, pa to je svetinja. Nacrtao zgradu na privatnoj imovini. Nikog nije pitao. Makar da je postavljeno pitanje, halo, idite, prošetajte do tih ljudi, pa im recite. Znate, to što mi crtamo, mi ne znamo ništa bolje nacrtat, pa mi nacrtali tako. Al vi se ništa ne brinite, jer to neće rezultirat ničim, vi ako kažete da nećete, ništa od tog neće bit. Nisu. Moraju ljudi uzet advokate da se brane od Grada Tuzla. Od nas. Mi predstavljamo Grad Tuzla. Mi smo predstavnički organ. Mi odgovaramo za sve što oni loše urade. Neće oni odgovarat na izborima. Mi. Šta ste radili? U šta ste gledali? Šta ste usvajali? Evo problem Regulacionog plana. Evo nam pomoćnika gradonačelnika Fahrudina Delića i njegove Gordane i svi oni ostalih koji su u Službi, Boga pitaj čijih interesa. Evidentno nisu u interesu građana Tuzle. Po ovom što imamo u ovom dokumentu. Ovo je poraz i Urbanizma i prostornog uređenja, porezi uprave, dokaz da regulacioni planovi proizvode strah, pravnu nesigurnost, uznemirenost, osjećaj da neko može nacrtat šta hoće preko tuđe imovine, kuće, gdje krajnji bezobrazluk. Kako to više definisati? I reći. I doć pred nas s ovim. Ovakvim Regulacionim planom. I onda dobijemo odgovore. Ovdje kažu, ako ne bude saglasnost vlasnika, neće bit gradnje. Vlasnik dotad moro crknut od srkleta, od plaćanja advokata i svega i ostalog. Čemu onda služi ovaj plan? Da se građani mjesecima uznemiravaju, što dolazi uopšte na javnu raspravu, angažuju advokate, troše novac, žive u strahu hoće li im neko nacrtat preko kuće zgradu, pa ih onda opet ponavljam, tajkun doć nekakav i uslovit, ucijenit, moraš dat, imam Regulacioni plan. Nema tu priče o tome, oni će riješiti između sebe. Kad neko dođe sa ovom slikom nacrtanom, evo imate i ovdje, masu ovakvih slika, kaže, šta hoš, komšija? Gradsko vijeće usvojilo. Jel se ti to buniš? Ne daš svoju imovinu? Pošalje mu neke koje će mu lijepo ispričat da treba da da svoju imovinu, jer je u Regulacionom planu. Razne mafije ima i građavinske i ovakve i onakve prostorne i slične. Kad nacrta se ovdje nešto preko nečega, taj više nema nikakva prava. Gotov je. U milosti i nemilosti raznih mafijaša, tajkuna, šefova raznoraznih čega već ne. Ovo planiranje, ako prođe, prođe. Ako ne prođe, kaže, ako preživiš to što nisi dao saglasnost, dobro si i preživio. Dakle, crtanje, maksimalni protupropisni, protuzakoniti, protuustavni, bilo kako ovo hoćete nazvat, aktivnosti protivna, koja su protivna pravu na imovinsko pravo svakog građanina, pravo na njegovu imovinu. Ovo je bez ozbiljna analiza, bez stvarnih istraživanja, bez procjene posljedica po ljude. Ako neko pristane, dobro i jest, ako ne pristane nikom ništa, džaba se maltretirao. E upravo je problem u tom što to nije nikom ništa. Jest, evo vam dokaz. Ako se advokat mora platit da bi se neko zaštitio od Grada Tuzle, onda je problem ogroman. Onda mi imamo svi problem. Građani gube sigurnost u institucije, osjećaju da nisu zaštićeni, sukobljavaju se, uznemireni su, nema istraživanja, ima crtanja zahvata. Odgovor je, kaže, to radi investitor. Oni kažu, investitor će hodat po cesti, pa će se dogovarat s njima. Kako bolan? (ANA PEJIĆ - Molim vas samo da vodite računa o vremenu). Haj malo kasnije ću nastavit kad bude vijećnik. (ANA PEJIĆ – Ok). Hvala. 

ANA PEJIĆ

	Da li se još neko javlja za diskusiju ispred klubova vijećnika?
	Zaključujem diskusiju klubova vijećnika.
	Otvaram diskusiju vijećnika. Da li se neko javlja?
	Vijećnik Mirnes Ajanović. Izvolite.

MIRNES AJANOVIĆ

Opet do mene džabe mi prekinuli, jel? Ja. Dakle, ima ovdje jedna tačka 6.4 opet upozorenje. Ovo sam reko, 3. Neopravdano naslanjanje planiranog objekta 04 na postojeći objekat broj 6. Odgovor, praktičan kaže. Plan samo otvara mogućnost. Pa koga oni zafrkavaju ovde? To oni pišu. Ako bude, kaže, interesa investitora. Ako bude, saglasnosti. Ako ne bude, kaže, neće se graditi. Duše, drage, kako su oni fini, plan oni regulacijo, regulirali loni šta će bit. Upravo je to problem. Ne može se crtati poticajan konflikt među ljudima. Pa reć, neće bit ništa od toga ako se oni, kaže, dogovore. To nije urbanizam. Urbanizam i prostorno mora smanjivati konflikte, štititi kvalitete života, štititi privatnost, unaprijed analizirati posljedice i praviti održiv prostor. A ne proizvoditi stanje stalne uznemirenosti građana. Zamislite ljudi ba, da imate kuću koja je za vas svetinja. Nema miliona koja će biti da vam prodaju. I neko vam preko te kuće nacrta zgradu i onda dođu neki da vam pokucaju. Znam, gdje ti dijete ide u školu.
Što ćeš? Valja ti prodat. Fahro napiso Regulacioni plan. Šta ćeš drugo? Mi napravili. Nismo mi ba pokusni poligon i građani ovde. Ovi nas prave pokusnim poligonom. Ljudi nisu poligon za eksperimentisanjem sa regulacionim planovima. Ne može se crtati preko tuđih života, imovine, djetinjstva. Svetinje na kraju. Pa se čekati hoće li se dogovoriti, hoće li investitor uspjet šta realizovati? Pa nije investitor, oni džabe crtali, džabe nas zafrkavali ovde. Potrošili vrijeme. Nešto bi drugo možda moglo bit manje, neko bi rekao, mogu oni da naprave zgradurinu, da ona može bit preko privatne imovine. Onda imamo pad vrijednosti nekretnina, ljudi ne znaju šta ih čeka, ne mogu planirati ulaganja, dolazi do sukoba među komšijama, stvaraju se problemi koji se kasnije završavaju na sudovima, kod advokata, u žalbama, konfliktima, potuku se na kraju. I ovo je već osnov za tematsku sjednicu. Potvrđuju zašto je zakazana sjednica, zaista u interesu grada, da je ovde ne funkcionalno planiranje, maksimalističko crtanje bez pravnih, zakonskih, ljudskih, humanih, bilo kakvih osnova, ignorisanje stvarnih posljedica, prebacivanje odgovornosti na građane, investitore, kad nastanu problemi Grad nije kriv i kaže, mi smo samo nacrtali mogućnost. A to što te je ubio komšija, što se naljutio na na tebe jer se ti kriv, a Grad nacrto, nikom ništa, kaže, nisu se dogovorili. Nije služba kriva. E pa ne može tako. 
Zaključak, dakle, Tuzli trebaju realni, funkcionalni, stručni, utemljeni, održivi regulacioni planovi, ne planovi koji uzeamiravaju građane, izazivaju sukobe, proizvode pravne nesigurnosti, tjeraju ljude da angažuju advokate da bi uradili osnovno pravo na miran život, sigurnost svoje imovine. I zato tražim da se, dakle, ne izrađuju ovaki ne funkcionalni i konfliktni regulacioni planovi, nego planovi na principu ili planovi na principu nacrtaj, pa ćemo vidjeti šta će bit.
Evo prijedlog zaključaka. U vezi sa ovim prijedlogom, dakle, jedan:
Gradsko vijeće Tuzla konstatuje da se prilikom izrade regulacionih planova mora obezbijediti potpuna funkcionalnost planskih rješenja, uz uvažavanje stvarnih prostornih, infrastrukturnih, imovinsko-pravnih i životnih okolnosti građana na području obuhvata plana.
Dva. Gradsko vijeće Tuzla konstatuje da regulacioni planovi ne smiju stvarati pravnu nesigurnost, uznemirenost građana niti potencijalne konflikte među vlasnicima nekretnina, već moraju predstavljati održiva i realno provodiva urbanistička rješenja.
Tri. Gradsko vijeće Tuzla zahtijeva da se prilikom izrade regulacionih planova posebna pažnja posveti zaštiti kvaliteta života postojećih stanara, vlasnika, svejedno, očuvanju privatnosti i funkcionalnosti postojećih objekata, stvarnim mogućnostima prostora, infrastrukturnim kapacitetima, stabilnosti terena, te svim drugim okolnostima koje mogu imati posljedice po sigurnost i uslove života građana.
Četri. Gradsko vijeće Tuzla smatra neprihvatljivim da se planska rješenja zasnivaju isključivo na pretpostavci eventualnog budućeg interesa investitora, bez prethodno izvršenih potrebnih analiza i procjena mogućih posljedica po građane i prostor.
Pet. Gradsko vijeće Tuzla zahtijeva da se prije planiranja značajnijih građevinskih zahvata izvrše odgovarajuće stručne analize i ispitivanja, uključujući geomehaničke, infrastrukturne i druge potrebne procjene, kako bi planska dokumentacija bila zasnovana na stvarnim stručnim podlogama.
Šest. Gradsko vijeće Tuzla konstatuje da građani ne smiju biti dovedeni u situaciju pravne nesigurnosti i dodatnih troškova radi zaštite svojih osnovnih prava zbog nepreciznih ili nefunkcionalnih planskih rješenja, te da je obaveza nadležnih službi da planskim dokumentima unaprijed preveniraju moguće konflikte i probleme u prostoru.
Sedam. Gradsko vijeće Tuzla zadužuje Službu za prostorno uređenje i zaštitu okoline i Zavod za urbanizam da prilikom izgradnje budućih regulacionih planova primjenjuju jedinstven, stručno utemeljen, funkcionalan i održiv pristup planiranju prostora, uz puno uvažavanje interesa građana, zaštite postojećeg ambijenta i dugoročnog razvoja grada.
Gradsko vijeće Tuzla konstatuje da primjedbe i odgovori sadržani u dokumentu Odgovori na prijedloge i primjedbe na Nacrt Regulacionog plana sjeverne strane ulice Kazan mahala u Tuzli, dodatno potvrđuju potrebu održavanja tematske sjednice Gradskog vijeća Tuzla o radu Službe za prostorno uređenje i zaštitu okoline i Zavoda za urbanizam, radi analize dosadašnje prakse izrade i provođenja regulacionih planova.
Devet. Gradsko vijeće Tuzla zahtijeva da se u budućim planskim dokumentima prioritetno izrađuju realna, provodiva i funkcionalna urbanistička rješenja koja će doprinijeti razvoju grada, zaštiti interesa građana i pravnoj sigurnosti svih učesnika u postupcima planiranja prostora.
Dostavit ću ove zaključke. Ja obzirom da sam ovo istakao, ne mogu glasati za ovo. Ne tražim od Vijeća da se povuče ili odbije ili ne glasa za ovo, jer smo mi dovedeni u stanje ucjene. Dakle, mi ako sad kažemo, kao mi nećemo usvojiti, ovo će se razvući za sljedećih nekoliko mjeseci. Imamo problem blokiranja projekata ili slično, ne mogu to tražiti od Gradskog vijeća Tuzla, ali mogu ja, imam svoje pravo da mogu biti suzdržan po ovome, a prijedlog zaključaka ubuduće bi trebao da spriječi ponavljanje ovakvih situacija. Dostavljam ih odmah sad. Hvala.

ANA PEJIĆ

	Zahvaljujem se i dajem pauzu od deset minuta, da se malo skoncentrišu svi. 

	(Pauza).

	Pozivam vijećnike da uđu u salu kako bismo nastavili sa radom sjednice. Nastavljamo sa radom sjednice. 
	Da li se možemo o svim podtačkama izjasniti jednim glasanjem? (Da). U redu. 
Stavljam na izjašnjavanje Regulacioni plan sjeverne strane ulice Kazan mahala u Tuzli, pod 
b) Odluku o provođenju Regulacionog plana sjeverne strane ulice Kazan mahala u Tuzli
c) Odluku o usvajanju Regulacionog plana sjeverne strane ulice Kazan mahala u Tuzli i molim vas da se izjasnite.
Glasanje je okončano.
Konstatujem da su Regulacioni plan sjeverne strane ulice Kazan mahala u Tuzli,  Odluka o provođenju Regulacionog plana sjeverne strane ulice Kazan mahala u Tuzli i  Odluka o usvajanju Regulacionog plana sjeverne strane ulice Kazan mahala u Tuzli usvojeni sa,
23 glasa za, nije bilo protiv i 5 suzdržanih. 

Zamolit ću Slađanu da pročita zaključke proistekle iz diskusije.
Da li ste za da glasamo o svim zaključcima zajedno? Može.
Izvolite Slađana. 

SLAĐANA KRAJINA – sekretar Gradskog vijeća Tuzla

	Prijedlog zaključaka: 
1. 
1. Gradsko vijeće Tuzla konstatuje da se prilikom izrade regulacionih planova mora obezbijediti potpuna funkcionalnost planskih rješenja, uz uvažavanje stvarnih prostornih, infrastrukturnih, imovinsko-pravnih i životnih okolnosti građana na području obuhvata plana.
2. Gradsko vijeće Tuzla konstatuje da regulacioni planovi ne smiju stvarati pravnu nesigurnost, uznemirenost građana niti potencijalne konflikte među vlasnicima nekretnina, već moraju predstavljati održiva i realno provodiva urbanistička rješenja.
3. Gradsko vijeće Tuzla zahtijeva da se prilikom izrade regulacionih planova posebna pažnja posveti:
– zaštiti kvaliteta života postojećih stanara,
– očuvanju privatnosti i funkcionalnosti postojećih objekata,
– stvarnim mogućnostima prostora,
– infrastrukturnim kapacitetima,
– stabilnosti terena
– te svim drugim okolnostima koje mogu imati posljedice po sigurnost i uslove života građana.
4. Gradsko vijeće Tuzla smatra neprihvatljivim da se planska rješenja zasnivaju isključivo na pretpostavci eventualnog budućeg interesa investitora, bez prethodno izvršenih potrebnih analiza i procjena mogućih posljedica po građane i prostor.
5. Gradsko vijeće Tuzla zahtijeva da se prije planiranja značajnijih građevinskih zahvata izvrše odgovarajuće stručne analize i ispitivanja, uključujući geomehaničke, infrastrukturne i druge potrebne procjene, kako bi planska dokumentacija bila zasnovana na stvarnim stručnim podlogama.
6. Gradsko vijeće Tuzla konstatuje da građani ne smiju biti dovedeni u situaciju pravne nesigurnosti i dodatnih troškova radi zaštite svojih osnovnih prava zbog nepreciznih ili nefunkcionalnih planskih rješenja, te da je obaveza nadležnih službi da planskim dokumentima unaprijed preveniraju moguće konflikte i probleme u prostoru.
7. Gradsko vijeće Tuzla zadužuje Službu za prostorno uređenje i zaštitu okoline i Zavod za urbanizam da prilikom izrade budućih regulacionih planova primjenjuju jedinstven, stručno utemeljen, funkcionalan i održiv pristup planiranju prostora, uz puno uvažavanje interesa građana, zaštite postojećeg ambijenta i dugoročnog razvoja grada.
8. Gradsko vijeće Tuzla konstatuje da primjedbe i odgovori sadržani u dokumentu „Odgovori na prijedloge i primjedbe na Nacrt Regulacionog plana sjeverne strane ulice Kazan mahala u Tuzli“ dodatno potvrđuju potrebu održavanja tematske sjednice Gradskog vijeća Tuzla o radu Službe za prostorno uređenje i zaštitu okoline i Zavoda za urbanizam, radi analize dosadašnje prakse izrade i provođenja regulacionih planova.
9. Gradsko vijeće Tuzla zahtijeva da se u budućim planskim dokumentima prioritetno izrađuju realna, provodiva i funkcionalna urbanistička rješenja koja će doprinositi razvoju grada, zaštiti interesa građana i pravnoj sigurnosti svih učesnika u postupcima planiranja prostora.
To je prijedlog zaključaka.

ANA PEJIĆ

	Molim vas da se izjasnite o pročitanim zaključcima. 
	Senade, molim vas izjasnite se. 
	Glasanje je okončano.
	Konstatujem da su pročitani zaključci usvojeni sa, 
	20 glasova za, nije bilo protiv i 5 suzdržanih. 

	Prelazimo na sljedeću tačku dnevnog reda: 

Razmatranje i usvajanje Odluke o pristupanju Prvoj izmjeni Regulacionog plana prostorne cjeline ZBR „Stara kasarna - Kampus Univerziteta u Tuzli“

Predlagač: gradonačelnik Grada Tuzla.
Obrađivač: Služba za prostorno uređenje i zaštitu okoline i UO Zavod za urbanizam.
Materijal su razmatrali: Komisija za statutarna pitanja i propise, Komisija za ekonomske odnose, Komisija za prostorno uređenje i zaštitu okoline i klubovi vijećnika.
Da li ima potrebe za uvodnim izlaganjem? 
Da li ima potrebe da se pročitaju izvještaji komisija?
Otvaram raspravu klubova vijećnika.
Vijećnik Mirnes Ajanović. Izvolite. 

MIRNES AJANOVIĆ

Hvala. Da ne bilo zabune, da neće ko zloupotrijebit, kaže, ne da on to da se gradi sportski poligon. Podržat ću ja ovo. Ali ću ukazati na ono što, ono što kažeš, pa jel moguće, a jest. Važan projekat, od javnog interesa, sportsko-rekreacioni sadržaj. Međutim, u obrazloženju, evo pogledajte. Ako ne vjeruje, evo ja uzeo ga, evo dokument, orginalni koji smo dobili i čitam vam ja obrazloženje. Kaže, tačka razlozi za donošenje. Citiram. Inicijativa razmotrena od strane nosioca pripreme i nosioca izrade, te je utvrđeno da je ista osnovana, kao i da se njenim prihvatanjem, naglašavam, i dalje citat, bitno mijenja koncept važećeg planskog dokumenta iz čega proizlazi da se izmjenama i dopunama može pristupiti po postupku i na način predviđen za izradu i donošenje tog planskog dokumenta. Dakle, bitno se mijenja koncept. To je u tački dva.
E sad tačka tri, pa podtačka sedam. Kaže ovako, te utvrđuje da će se izmjena raditi po skraćenom postupku, imajući u vidu da se ovim izmjenama bitno ne mijenja koncept važećeg planskog dokumenta. Dakle, u tački dva, da se ovim prihvatanjem bitno mijenja koncept važećeg planskog dokumenta, a u tački tri, potačka sedam, ovim izmjenama bitno ne mijenja koncept važećeg planskog dokumenta. Pa de ba, Fahrudne Deliću, odluči se. Jel se mijenja il ne mijenja? Pa sramota je ovo napisat. Pa da se šprdaju ljudi s ovim bolan. Ili se mijenja ili ne mijenja? Može li izać Fahro Delić da nam objasni? Mijenja li se ili ne mijenja bitno koncept važećeg planskog dokumenta? Tražim od obrađivača materijala, šefa Službe za prostorno uređenje Fahrudna Delića, da izađe i da nam objasni da li se bitno mijenja koncept važećeg planskog dokumenta ili se bitno ne mijenja koncept važećeg planskog dokumenta? Da znamo za šta glasamo, ovo je obrazloženje. 
Dakle, evo imali smo prošlu tačku, pa vidjeli ste ono kako je već bilo, šta je sve bilo, ono napravimo mi, pa ko preživi, dobro je i jest, ali zar stvarno planski dokumenti moraju bit precizni, jasni, konkretni, decidni, bez ovakvog mijenja se bitno i bitno se ne mijenja, ovakve kontradiktornosti ostavljaju utisak nedovoljne preciznosti neozbiljnosti i nas kao Vijeće koje treba da usvajamo. Ja sad trebam glasat za ovo, zato mi treba njegovo izjašnjenje da znam šta ću. Dakle, hoću da glasam za sportski zadržaj, samo da znam jel se to mijenja bitno ili se bitno ne mijenja, samo ne kaže šta je. Pa šta god kaže mi ćemo prihvatit, al da ne budemo smije... Za ovo ne mogu glasat. Dakle, mora biti izjašnjenje šefa Službe, samo da znamo šta je. Kako god, ja ću glasat, ali jedno mora bit, ne može oboje. Pa nek se odluči, dok sjedi i nek razmisli, jel se bitno mijenja ili se bitno ne mijenja. Dakle, mogo bi ja svašta ovdje. Neću.
Al, evo prijedlog zaključaka:	
Gradsko vijeće podržava razvoj Kampusa Univerziteta u Tuzli i unapređenje sportsko-rekreacionih sadržaja kao projekte od javnog interesa za Grad Tuzlu i akademsku zajednicu.
Gradsko vijeće konstatuje da obrazloženje dostavljenog materijala sadrži međusobno kontradiktorne navode u vezi sa pitanjem da li se predmetnim izmjenama bitno mijenja ili bitno ne mijenja koncept važećeg planskog dokumenta, što ukazuje na potrebu ozbiljnije i preciznije pripreme planske dokumentacije.
Gradsko vijeće Tuzla zahtijeva od Službe za prostorno uređenje i zaštitu okoline i Zavoda za urbanizam da ubuduće svi planski dokumenti i obrazloženja budu međusobno usklađeni, stručno i pravno precizirani, bez kontradiktornih formulacija i zasnovani na jasnim stručnim podlogama i analizama.
Gradsko vijeće Tuzla zahtijeva da se prije pokretanja značajnijih izmjena regulacionih planova obezbijede odgovarajuće stručne analize koje obuhvataju saobraćajne efekte, infrastrukturne kapacitete, režim pristupa i mirovanja saobraćaja, te procjenu dugoročnih prostornih i urbanističkih posljedica.
Gradsko vijeće Tuzla preporučuje da se uz buduće planske dokumente Gradskom vijeću dostavljaju detaljnija obrazloženja planskih ciljeva, stručnih analiza i očekivanih efekata predloženih izmjena, radi kvalitetnijeg i potpunijeg odlučivanja vijećnika.
Gradsko vijeće Tuzla konstatuje da efikasnost i profesionalnost u postupanju nadležnih službi mora biti jednaka prema svim subjektima i projektima od javnog interesa, bez selektivnog pristupa u vođenju planskih i upravnih procedura.
Gradsko vijeće Tuzla zadužuje Službu za prostorno uređenje i zaštitu okoline i Zavod za urbanizam da u roku od 30 dana dostave informaciju o mjerama koje će biti poduzete radi unapređenja kvaliteta, preciznosti i međusobne usklađenosti planske dokumentacije koja se upućuje Gradskom vijeću Tuzla.
Obzirom da ovdje neće biti neke povelike rasprave, ja bih se javio, ne bi sad dužio po ovom, sad ću dostavit ove zaključke, ali bih kao vijećnik diskutovao još u vezi ovih okolnosti, pa ne bih sada više. Toliko za sada. Hvala.

ANA PEJIĆ

	U redu. Sljedeća diskusija. Vijećnik Omer Berbić. Izvolite Omere.  

OMER BERBIĆ

Hvala ljepo. Mi kad smo usvojili ovaj Regulacioni plan gore na Kampusu, ja sam bio jako ponosan na ovo Gradsko vijeće. Stvarno smo uradili dobar posao i moram reć da smo bili kooperativni. Međutim, tamo pred same izbore, kaže, napravila se preskonferencija Vlade TK, o prezentaciji ovog Regulacionog plana na kojem nije bio pozvan gradonačelnik Tuzla. Ja sam to tad problematiziro, problematiziram i sad, zato što mi svaki put kad treba da izađemo u susret, mi izlazimo u susret. A tad, kad treba, pa barem simbolično, da se nosioc ovog rješenja, ne mogu reć, zahvali, ali da prizna doprinos Grada Tuzle, oni ne pozovu gradonačelnika. Ja se samo nadam, ukoliko evo idemo u ovu izmjenu Regulacionog plana i tako dalje, da će bar sad nać svrsishodno ukoliko to budu medijski prezentovali, pa da pozovu gradonačelnika Tuzle, čovjeka koji je na čelu tima i koji im ispunjava skoro evo svaku želju u vezi ovog samog Kampusa. Mislim da bi to bilo korektno, da se ne ponovi ono što je bilo prije dvije godine. Inače ja, odsad pa nadalje, bio ja u Vijeću još godinu, dvije, tri, pet, deset, ukoliko to ne urade, a budu uradili neke medijske prezentacije na tu temu, ne samo da neću glasat ni za jednu stavku koju oni ovdje daju, nego aktivno ću lobirat protiv bilo kakve stavke, jer ne želim da dopustim da nas bilo ko, pa i tadašnja Vlada, a slična i sadašnjoj Vladi TK ponižava, kao Gradsko vijeće, ali i kao gradonačelnika. Ne kažem, evo, trebali su vjerovatno i predsjedavajuću Gradskog vijeća i gradonačelnika, ali barem jedno da se suvaži naš doprinjos koji smo dali rad na ovom Kampusu. Eto, samo sam to ovdje želio prokomentarisat. Hvala ljepo. 

ANA PEJIĆ

	U redu. Zaključujem diskusiju klubova vijećnika.
	Otvaram diskusiju vijećnika. 
	Vijećnik Mirnes Ajanović. Izvolite. 

MIRNES AJANOVIĆ

Ja, ja znam. Volio sam da ovo nije ni bilo nikako, da su uradili profesionalno svojoj posao, a ne nas, kao vijećnike smatrali nebitnim. Znam Mensure, kad kažeš skrati. Oni da urade svoj dio posla, kako treba da urade, mi ne bi trebali ni da govorimo ovdje. Mi na ovom Vijeću, u stvari, trebali bi doć, pogledat materijale, izjasnit se, par rečenica, reći i to je to. A šta mi radimo? Mi sate i sate potrošimo radeći njihov posao. Analizirajući, gledajući, popravljajući, predlagajući zaključke. Mi radimo poslove službi, većinom. A šta je odgovor? Bukvalno, ko nas šiša. Nismo bitni. Što mi to hoćemo? Mi vršimo pritisak. To je odgovor, ne svih, ali pojedinih. Ne možemo skratit to, jer mi odgovaramo pred javnošću. Neće oni. Oni imaju platu dobru, profesionalci su oni, državni službenici. Ne možemo ni smijenit ih, bukvalno, ostavi tu, ako ih smijenimo, dobiće neki drugi posao, pa opet dobra plata. Mi smo svakih nekoliko godina na izborima. Valjamol mi? Jesmo mi to uradili dobro? Pa te neko prozove, šta je ono, kaže, bilo tamo. Nisam, kaže reko, ni glaso za to, jesi kaže bio što si šutio?
Nisam ni šutio, ma, hajde ba, manite, svi ste vi isti. E zato Mensure ne možemo skratit, razumijem te. I ja bih volio da rade svoj dio posla. Da ovde dođemo, samo par rječi. Ali evo, upravo ovo što sam danas govorio, ova diskusija, sve ovo, ovo izjašnjenje nezaključka Gradskog vijeća, koje smo primili 6-og, od 25-og Službe za prostorno. Ja ne znam jel ko pročitao, il nije, to je ovo što je za tematsku sjednicu. I ovo je tačka za ovo, ovo je ista stvar. Samo radi ovoga, govori se o stanju, prošle tačke, sad ove tačke, a bit će još jedne tačke, tako da će i tu bit rasprava. Umjesto da imamo akt, kada smo upozorili da tražimo izjašnjenje kako da se poboljša raz Službe. Evo, da danas imamo poboljšan rad Službe, kad smo to donijeli na sjednici Vijeća, prošloj sjednici Vijeća, prije mjesec dana. Danas imamo dvije tačke gdje imamo potpuno, dakle, evo vidjeli ste zakazanu profesionalnost. Baš ih briga. Imamo i kašnjenja i kontradiktornosti, planske dokumentacije, nepreciznosti, uznemiravanja građana, neefikasnosti postupaka. I šta smo? Dobili  smo odgovor, potpuna neprimjerena i do sada nezabilježena polemika sa Gradskim vijećem Tuzla, predstavničkim organom Grada Tuzla. Mi predstavljamo Grad Tuzla. Volio il ne volio nas, mi smo ti koji predstavljamo. Bili su još neki raznorazni, stotine njih, pa nisu prošli. Mi prošli. Mi govorimo u ime Grada Tuzle. U ime svakog građanina Tuzla. Ko god to volio il ne volio. Nema nikog drugog. Mi predstavljamo Tuzlu. I gradonačelnik. I mi dobijemo potpuno negiranje našeg legitimiteta, prava na nadzornu ulogu vijećnika i Gradskog vijeća, nad radom službi, pa i gradonačelnika, ako hoćete, svih ustanova javnih, preduzeća. I zato služba, dakle, ovom dokumentu pokazuje da nema mehanizma dobre za institucije, da ne imaju potrebne podatke, da ne postoji...da postoji problem sa dokumentacijom i svašto nešto. Ali je problem što šute. Nisu to ni rekli nama, nisu nam ni dostavili da imaju problema. Zašto njima odgovara kad je stanje ovako kakvo jeste, jer mogu manipulisat. Eto, mi nemamo dovoljno kadra i zato manipulišu kolko god oće. Po godinu, dvije, tri možete čekat za nekakav dokument, za rješenje, saglasnost. I ovdje ima ljudi, svi to mogu potvrdit da su naišli svi na iste probleme. Ja ne znam imal iko da je došao, a da nije morao da moli, pa možetel to ubrzat i da dobiju odgovor, to vi vršite pritisak. To je njihov odgovor. Ne smijete ni tražiti zakonsku obavezu da u zakonskom roku izvrše svoju obavezu, jer mi vršimo pritisak na njih.To je problematično. Ako materijali kasne, ako se tačke skidaju s dnevnog reda, ako investitori čekaju, građani čekaju, planski dokumenti se prolongiraju, onda imamo pravo postaviti pitanje odgovornosti. (ANA PEJIĆ - Molim vas, Vodite računa o vremenu samo). Ako treba, ja ću prekinut, pa ću nastaviti malo kasnije. (ANA PEJIĆ - Nema više prijavljenih za diskusiju, hajde, nastavite onda pa da završite. Izvolite). Dobro, dakle, govorimo samo ukratko o kritici. Nije problem, dakle, u kritikama. I mi imamo pravo i kritikujemo. Naša obaveza je kritika. Ali ako imamo ovu okolnost, evo neće se ponavljat sve ono što smo rekli nesigurnost, gradit će se, biće, neće, ovo su bitni, ovo su nebitni, mi umjesto, ovo moramo reći da znamo samo, umjesto stručnog odgovora kako da se unaprijedi, a evo mi smišljamo kako da se unaprijedi rad službi, mi dobijemo odgovor da se radi o ataku na službu, o direktnom pritisku, o nejasnim navodima Vijeća, pa se čak vijećnicima citira i kodeks ponašanja, da mi znamo šta piše o kodeksu, da se ne bi usudili da ih kritikujemo. Jer oni mogu da rade što hoće. Oni su državni službenici, oni su šefovi službi, oni su raznorazni šefovi i podšefovi, oni su pomoćnici gradonačelnika. Nisu svi isti. O direktnim pritiscima nas prozivaju, valjda imamo pravo postavit pitanja, kritikovati rada uprave, upozoravat na probleme, tražit odgovornost. Ne može to bit pritisak. To je osnovna funkcija Gradskog vijeća Tuzla, svakog vijećnika. Evo na ovim stranama, pogledajte, 6, 7. Praktično se pokušava reći da Gradsko vijeće nema pravo preispitati zakonitost rada službe, nego da se samo to mogu uraditi drugostepeni organi, sudovi, inspekcije, disciplinski. Mi ne imamo pravo kad vidimo nezakonitost reći da je to nezakonito. Odmah nas kažu, vi to vršite pritisak. Vijeće nije sud. Ne vodimo mi upravne postupke, ali kontrolišemo vlast, izvršnu i gradonačelnika i službe, javne ustanove, javna preduzeća. To nam je obaveza pred građanima. Jača nego sudska i ostalih. Al nas negiraju. Mi usvajamo i planove i budžete, i izvještaje i njima plate određujemo. Al smo nebitni. Samo ima da šutimo da rade šta oće. I zaključke, rezolucije, odluke, al da imamo pravo tražiti informacije od njih šta rade, kako rade, ili kritikovat ako ne rade. To je vrlo opasno za demokratski proces, kada pomoćnik gradonačelnika praktično pokušava ograničiti nadzornu ulogu Gradskog vijeća u cilju stvaranja anarhije, kako bi službe mogle raditi šta oće bez prava osnovnog predstavničkog organa Grada Tuzle, da može upozorit da nešto ne valja. Da tražimo ispravu, ispravljanje toga što ne valja. To nije dobra institucionalna poruka. Ovakav nastup punomoćnika gradonačelnika il pomoćnika gradonačelnika, Fahrudina Delića,  nanosi štetu Gradskom vijeću, ugledu Gradske uprave, odnosima između institucija i samom gradonačelniku, jer građani očekuju od nas, od Gradske uprave saradnju, efikasnost, odgovornost, rješavanje problema, a ne ovo što imamo što imamo. I zato, evo, biće ta tematska sjednica. Tad ćemo govoriti o svim ovim problemima, tražiti da se donesu konkretne odluke, a ja bih volio sad, jer zaista želim da glasam za ovaj Kampus, samo da se odgovori od strane predstavnika službe, Fahrudina Delića, koji je ovo potpisao il pošalje koga hoće, a ko on ne zna, da li se ovim prihvatanjem bitno mjenja koncept važećeg planskog dokumenta ili ovim izmjenama bitno ne mijenja koncept važećeg planskog dokumenta? Hvala. 

ANA PEJIĆ

	U redu. Da li se još neko javlja za diskusiju?
	Vijećnik Senad Mehmedinović. Izvolite. 

SENAD MEHMEDINOVIĆ

Ma evo, kao neko ko je zaposlen na Univerzitetu u Tuzli, moram samo kratko da prokomentarišem, odnosno da kažem da podržavam ovu inicijativu za izmjenu i dopunu Regulacionog plana, naročito što ona dolazi od strane menadžmenta Fakulteta za tjelesni odgoj i sport, fakulteta koji sigurno u posljednje vrijeme pokazuje odlične rezultate kao institucija. Drago mi je da je to riječ o Kampusu, Kampusu u sklopu sportsko-rekreacionog dijela, gdje ja mislim, ako se ne varam, da je planirano i da se pravi bazen. A to je predmet o kojem smo mi više puta pričali, da to nedostaje gradu Tuzli, tako da mi je to izuzetno drago. Ja mislim da Univerzitet u Tuzli i Grad dobro sarađuju, da imaju odličnu saradnju po pitanju i saradnje javnih institucija. Imamo sad manifestaciju „Ljeto u Tuzli“, ali ima i Univerzitet manifestaciju „Ljetni univerzitet“, gdje bude takođe saradnja. Univerzitet u Tuzli je hajde neću reć nacionalno blago, al kantonalno blago definitivno. Institucija znanja i ono sve što oni proslijede, vidi se da je to dobronamjerno i da će biti dobro naravno kako za Grad Tuzlu, tako i za buduće studente. O broju studenata ne želim da govorim. Od stotinu studenata koji završe određeni fakultet, nekoliko budu stručnjaci, neki odu drugim putem, al sve dok ima i jednog studenta, moraju se stvarati uslovi za njihovo obrazovanje, jer je to, na kraju krajeva i pravo. Dakle, podvlačim, podržavam ovu inicijativu, podržavam da se radi ovaj teren u sklopu sportsko-rekreacionog dijela Kampusa, koji će definitivno, pored kapaciteta koji ima, oživiti ovaj prostor u gornjem dijelu grada i da se i mi ponosimo sa nečim, da imamo u konačnici ovaj Kampus koji je u toku izgradnje. Hvala. 

ANA PEJIĆ

	Zahvaljujem se. Sljedeća diskusija. Vijećnik Denis Bećirović. Izvolite. 

DENIS BEĆIROVIĆ

Hvala predsjedavajuća. Evo ja obzirom, javljam se s obzirom da sam i zaposlenik Univerziteta u Tuzli, posebno mi je drago kad vidim ovakve inicijative, kada vidim i raspoloživost Grada Tuzle prema možda i najznačajnoj instituciji u Tuzlanskom kantonu, jedne uz Univerzitetski klinički centar Tuzla. Dakle, drago mi je što sam dio Gradskog vijeća, grada koji je univerzitetski grad u kome studenti provode svoje vrijeme, koji rado dolaze i sa strana da se školuju, da usvajaju svoje znanja, nove tehnologije, nove prilike i da se edukuju. Drago mi je dakle da planiramo i unaprijed da sam bio i član komisija koje su bile, odnosno 2020. od 2020. godine, kada se govorilo o ovim stvarima. Drago mi je da danas i svjedočimo izgradnji Kampusa Univerziteta u Tuzli, posebno evo kada smo i dio tog rješenja. Posebno me raduje što je evo i Grad Tuzla i sve gradske službe na raspolaganju Univerzitetu i evo gajimo nadu da će to ostati i u budućnosti. Naravno, kolega Mirnes je iznio određene stvari, evo trebamo, mislim da ove sitnice trebamo peglat, trebamo ih dakle izbjegavati ili svesti na najmanju moguću mjeru, ali svakako ćemo podržati bar ja lično ću podržati ovu inicijativu i neka se gradi Kampus Univerziteta u Tuzli.

ANA PEJIĆ

	Zahvaljujem se. Sljedeća diskusija. Vijećnik Samir Mulaosmanović. Izvolite. 

SAMIR MULAOSMANOVIĆ

Hvala puno. Samo da naglasim za ovu inicijativu apsolutno 101% podrška. Pogotovo zbog ovog dijela u kojem se spominje bazen. 26-og smo imali Komisiju za ekonomski razvoj gdje nam je malo to objašnjeno, znači bez obzira radi se o jednom idejnom dijelu, ali očekujem da će i Grad Tuzla i veće instance znači i Kanton i znači razumijevanje novac jer taj bazen nam je prijeko potreban. Znači, podrška ovoj inicijativi. Hvala. 

ANA PEJIĆ

	Zahvaljujem se. Da li se još neko javlja za diskusiju vijećnika?
	Obzirom da nema više prijavljenih za diskusiju, zamolit ću pomoćnika gradonačelnika za prostorno uređenje i zaštitu okoline gospodina Fahrudina Delića, samo da kratko odgovori na pitanje koje je bilo u diskusijama. 

FAHRUDIN DELIĆ – pomoćnik gradonačelnika za Službu za 
                                       prostorno uređenje i zaštitu okoline

Gospođo predsjedavajuća, dame i gospodo vijećnici drage kolege, u pravu ste, lapsus se desio u tački 7. ova procedura je redovna znači nema skraćenog postupka ide se u redovnu proceduru. Moram napomenut samo u Gradskom vijeću da smo mi inicijativu za pristupanje izmjeni Regulacionog plana dobili 7. maja i da smo to morali kandidovati na Kolegiju u roku nekih 4-5 dana kao tačku dnevnog reda samo zbog toga da Univerzitet dobije na brzini kod realizacije ovog nama jako bitnog projekta. Zato se desila ta greška. Izvinjavam se svima. Bit će ispravljeno u odluci i ići će u redovnu proceduru Regulacioni plan.




ANA PEJIĆ

	U redu. Zaključujem diskusiju vijećnika i stavljam na izjašnjavanje Odluku o pristupanju Prvoj izmjeni Regulacionog plana prostorne cjeline ZBR „Stara kasarna - Kampus Univerziteta u Tuzli“ i molim vas da se izjasnite.
	Glasanje je okončano.
	Konstatujem da je pročitana odluka usvojena sa, 
	23 glasa za, nije bilo protiv i nije bilo suzdržanih. 

	Slađana, jel bilo zaključaka? Zamoolit ću vas da pročitate.
	Da li ste za da glasamo o svim zaključcima zajedno? Izvolite Slađana. 

SLAĐANA KRAJINA – sekretar Gradskog vijeća Tuzla

	Pročitat ću prijedlog zaključaka: 

1. Gradsko vijeće Tuzla podržava razvoj Kampusa Univerziteta u Tuzli i unapređenje sportsko-rekreacionih sadržaja kao projekte od javnog interesa za Grad Tuzlu i akademsku zajednicu.
2. Gradsko vijeće Tuzla konstatuje da obrazloženje dostavljenog materijala sadrži međusobno kontradiktorne navode u vezi sa pitanjem da li se predmetnim izmjenama „bitno mijenja“ ili „bitno ne mijenja“ koncept važećeg planskog dokumenta, što ukazuje na potrebu ozbiljnije i preciznije pripreme planske dokumentacije.
3. Gradsko vijeće Tuzla zahtijeva od Službe za prostorno uređenje i zaštitu okoline i Zavod za urbanizam da ubuduće svi planski dokumenti i obrazloženja:
- budu međusobno usklađeni,
- stručno i pravno precizni
- bez kontradiktornih formulacija i
- zasnovani na jasnim stručnim podlogama i analizama.
4. Gradsko vijeće Tuzla zahtijeva da se prije pokretanja značajnijih izmjena regulacionih planova obezbijede odgovarajuće stručne analize koje obuhvataju:
- saobraćajne efekte,
- infrastrukturne kapacitete,
- režim pristupa i mirovanja saobraćaja,
- te procjenu dugoročnih prostornih i urbanističkih posljedica.
5. Gradsko vijeće Tuzla preporučuje da se uz buduće planske dokumente Gradskom vijeću dostavljaju detaljnija obrazloženja planskih ciljeva, stručnih analiza i očekivanih efekata predloženih izmjena, radi kvalitetnijeg i potpunijeg odlučivanja vijećnika.
6. Gradsko vijeće Tuzla konstatuje da efikasnost i profesionalnost u postupanju nadležnih službi mora biti jednaka prema svim subjektima i projektima od javnog interesa, bez selektivnog pristupa u vođenju planskih i upravnih procedura.
7. Gradsko vijeće Tuzla zadužuje Službu za prostorno uređenje i zaštitu okoline i Zavod za urbanizam da u roku od 30 dana dostave informaciju o mjerama koje će biti poduzete radi unapređenja kvaliteta, preciznosti i međusobne usklađenosti planske dokumentacije koja se upućuje Gradskom vijeću Tuzla na razmatranje.

ANA PEJIĆ

	Molim vas da se izjasnite o pročitanim zaključcima.
	Glasanje je okončano.
	Konstatujem da su pročitani zaključci usvojeni sa, 
	23 glasa za, nije bilo protiv i nije bilo suzdržanih.

	Sada dajem pauzu od trideset minuta.

	(Pauza).

	Nastavljamo sa radom sjednice. Nastavljamo sa radom sjednice. 

	Sljedeća tačka dnevnog reda: 

[bookmark: _Hlk230701860]Razmatranje i usvajanje:
a) Odluke o raspisivanju javnog oglasa za izbor i imenovanje člana Upravnog odbora iz reda osnivača u JU „Dom penzionera“ Tuzla, čiji je osnivač Grad Tuzla (sa tekstom Javnog oglasa)
b) Odluke o utvrđivanju posebnih uslova i kriterija za izbor i imenovanje člana Upravnog odbora iz reda osnivača u JU „Dom penzionera“ Tuzla, čiji je osnivač Grad Tuzla
c) Rješenja o imenovanju Komisije za izbor člana Upravnog odbora iz reda osnivača u JU „Dom penzionera“ Tuzla, čiji je osnivač Grad Tuzla

Predlagač: gradonačelnik Grada Tuzla.
Obrađivač: Služba za ekonomski razvoj, poduzetništvo i poljoprivredu. 
Materijal su razmatrali: Komisija za statutarna pitanja i propise, Komisija za ekonomske odnose, Komisija za poduzetništvo, Komisija za izbor i imenovana (pod c) i klubovi vijećnika.
Da li ima potrebe za uvodnim izlaganjem? (Nema).
Da li ima potrebe da se pročitaju izvještaji?
Otvaram raspravu klubova vijećnika.
Zatvaram raspravu klubova vijećnika.
Otvaram raspravu vijećnika. 
Zatvaram raspravu vijećnika i da li ste za da se o svim podtačkama izjasnimo zajedno? (Da). U redu.
Stavljam na izjašnjavanje Odluku o raspisivanju javnog oglasa za izbor i imenovanje člana Upravnog odbora iz reda osnivača u JU „Dom penzionera“ Tuzla, čiji je osnivač Grad Tuzla (sa tekstom Javnog oglasa),
b) Odluke o utvrđivanju posebnih uslova i kriterija za izbor i imenovanje člana Upravnog odbora iz reda osnivača u JU „Dom penzionera“ Tuzla, čiji je osnivač Grad Tuzla
c) Rješenja o imenovanju Komisije za izbor člana Upravnog odbora iz reda osnivača u JU „Dom penzionera“ Tuzla, čiji je osnivač Grad Tuzla i molim vas da se izjasnite.
Glasanje je okončano.
Konstatujem da su pročitane odluke i rješenje usvojeni sa, 
23 glasa za, nije bilo protiv i 5 suzdržanih.







Prelazimo na sljedeću tačku dnevnog reda: 

Razmatranje i usvajanje:
a) Odluke o produženju važenja Strategije za mlade grada Tuzle za period 2017.-2026. godine sa Akcionim planom za period 2023.-2026. godina
b) Odluke o produženju važenja Strategije za osobe treće životne dobi grada Tuzle za period 2020. -2026. godina
c) Odluke o produženju važenja Akcionog plana za Rome i Romkinje grada Tuzle za period 2023-2026 godina

Predlagač: gradonačelnik Grada Tuzla.
Obrađivač: Stručna služba Kabineta gradonačelnika.
Materijal su razmatrali: Komisija za statutarna pitanja i propise, Komisija za mlade, obrazovanje i sport (pod a), Komisija za zaštitu prava nacionalnih manjina (pod c) i klubovi vijećnika.
Da li ima potrebe za uvodnim izlaganjem?
Da li ima potrebe da se pročitaju izvještaji komisija?
Otvaram raspravu klubova vijećnika.
Vijećnik Mirnes Ajanović. Izvolite. 

MIRNES AJANOVIĆ

Ma, i ovo je da ne odšutim. Hajd, pa ne mora to bit samo u moje ime, jer mi u Vijeću kad neko nešto iznese ostali ne ponavljaju nego pridružuju se tome tako da je bitno da se ukaže na nekakav stav, a nije obaveza svih da se jave. Pa evo i ja u okviru ove tačke podržavam. Ovo je u stvari, pošto smo i raspravljali na Komisiji za statutarna pitanja i propise u povodu svega ovoga o čemu se tačno konkretno radi, jer tu dobijamo dosta dobrih informacija. Još jednom pozdravljam evo svog kolegu predsjednika te komisije koji nam daje mogućnost da mi bukvalno tu provedemo jedno mini Vijeće, u smislu dobijanja svih informacija čak i bolje nego ovdje. Dobijemo sve pune informacije, dakle ovo je formalno produženje važećih postojećih strateških i akcionih dokumentata do donošenja nove strategije. Ovo je usklađivanje sa federalnim propisima, faktički samo za jedan određen period do naredne godine kada će Grad Tuzla donijeti za svaki od ovih dijelova novu strategiju i evo praktično možemo reći nastavit će se kontinuitet politike koja se odnosi na mlade, osobe treće životne dobi, na Rome i Romkinje, radi sa oblastima koje zahtjijevaju dugoročan i sistemski pristup. Socijalna razvojna politika, naravno ne smije praviti razliku između generacija zato smo i napravili ovu rezoluciju o mladim i starim prije dvije sjednice Gradskog vijeća, kada smo sve to zatvorili u jednu dobru rezoluciju i obavezali sve, pa i ustanove, preduzeća, službe, pa i Vijeće i građane na poštivanje, međusobno poštivanje jednih i drugih između svih ostalih. Dakle, svi imaju ista prava, nikome se ta prava ne smije oduzimati, a pogotovo u okviru ovih strategija koje moraju biti zasnovane na tome. Dakle, mladi moraju imati perspektivu ostanka i razvoja grada Tuzle, osobe treće životne dobi moraju imati sigurnost, dostajanstvo i aktivno mjesto u društvenom, pa i političkom životu. Ne smiju biti isključeni iz bilo čega, dakle godine ne smiju biti presudni element niti mladom čovjeku da se uključi, niti bilo ko ima pravo starije isključiti iz društvenih političkih aktivnosti. 
Ovi strateški dokumenti koji se odnose pogotovo i na Rome i Romkinje ne smiju samo biti formalni akti, mora biti primjenljiva briga o njima kroz konkretne oblasti, odnosno omogućavanja ravnopravnosti, kroz obrazovanje, zapošljavanje stanovanje, socijalna uključenost. Evo dakle, ovo je sad samo formalni akt, da ne bi ko pomislio ili mislio da mi pravimo sad neke nove strategije ili nešto mijenjamo. Ostaje sve u potpunosti isto, tekst se ne mijenja, ničega, usklađuje se s federalnim propisom, a otprilike tamo negdje iduće godine ćemo već ići ka izradi novih strategija, a koje će biti dugoročne. Toliko. Hvala. 

ANA PEJIĆ

	U redu. Sljedeća diskusija. Vijećnik Nedžad Jusić. Izvolite Nedžade. 

NEDŽAD JUSIĆ – nezavisni kandidat – nacionalna manjina 

Hvala predsjedavajuća. Pozdrav vama, kolegama, kolegicama i svim prisutnima u sali.
I evo, imamo ovde niz odluka o produženju važnosti određenih politika za određene kategorije. I mi moramo shvatiti svi, a evo, shvatili smo mi u gradu Tuzla da određene kategorije, ukoliko imaju specifične potrebe, da moramo i trebamo kreirati specifične politike kao što je u ovom slučaju. Kolega Mires je dosta toga rekao i neću se ponavljati, ali imam potrebu da samo par stvari kažem vezano pod tačkom c), znači, Odluka o produženju važenja akcionog plana za Rome i Romkinje grada Tuzla za period 2023-26-a. Ovu bi priliku iskoristio, znači bez imalo kurtoazije, da se zahvalim lično svima, prvenstveno gospođi Asji koja je načela te Službe za kulturu, sport, mlade i socijalnu zaštitu, a i svim drugima u toj službi koji stvarno istinski rade i žele svima da pomognu u skladu sa normama i određenim podzakonskim i zakonskim aktima u gradu Tuzla. I moja je poruka samo nastavite ovako i sigurno sam u tome da ćemo i dalje imati uspješnost ovakve službe. 
Također, moram istaći da se zahvalim Službi za komunalne poslove, izgradnju i poslove mjesnih zajednica Grada Tuzla, koji su dosta uradili na realizaciji akcionog plana za Rome i Romkinje i mislim da smo, evo, ja se nadam do kraja 27-e godine, kada budemo radili novu politiku, odnosno kada budemo možda i ovu politiku ugradili u neke druge strateške dokumente Grada Tuzle, da nećemo imati tolkih potreba kada je u pitanju komunalna infrastruktura. Ostalo nam je još, ja mislim, dva-tri puta da uradimo u naseljima tamo gdje živi određeni broj romskih porodica ili većina romskih porodica živi na tom području kao što je Kiseljak, jedan dio i Krojčica dva manja dijela ima, ali smo mi prošle godine zajedno aplicirali Ministarstvu za ljudska prava i izbjeglice, ministru Hurtiću, da pomogne i da se saniraju ovi putevi, normalno uz učešće Grada Tuzle, ali nažalost ministar Hurtić je pronašao prioritet u Kalesiju, u naselju Hidane da uradi put za Rome u naselju Hidani. Tojšići-Hidani gdje, prema našim informacijama, nema uopšte Roma, ali on sredstva koja su namijenjena za Rome prebacio u Hidanima, možda ima ja i ne znam, al evo, jednostavno ovo želim zbog javnosti između ostalog da zna i javnost da su sredstva koja su namijenjena za Rome otišla u naselju Hidani u Kalesiji. Al evo, nadam se između ostalog u narednom periodu da će to ići u boljem pravcu nakon određenog vremenskog perioda. 
I evo, s ovim ću i završiti i još jednom pohvale za sve one koji su učestvovali u realizaciji akcionog klana u dosadašnjem periodu. Siguran sam tome da ćemo nastaviti u narednom periodu, što je vrlo važno. Evo, ja to odgovorno tvrdim da su mnoge socijalne kategorije iz romske populacije pomogli da djeca idu u školu. Evo, sve više i više na kraj krajeva se obrazuju. Ali također sam siguran u tome da ćemo u narednom periodu kao rad, kao Gradsko vijeće, kao na kraj krajeva osobe koje možemo kreirati politiku u gradu Tuzla, da ćemo raditi na tome da što više očuvamo kulturni identitet Roma i siguran sam u tome da ćemo uspjeti. Hvala vam. (MIRNES AJANOVIĆ – Replika).

ANA PEJIĆ

	Replika. Vijećnik Mirnes Ajanović. Izvolite. 

MIRNES AJANOVIĆ

Ma, ovo je, drago mi je da je Nedžad na ovaj način pohvalio pomoćnika, pomoćnicu gradonačelnika, pomoćnika Asju, jer treba. Ja sam to propustio jer sam sad u nekakvoj ofanzivi ukazivanja na nepravilnosti u radu službi pomoćnika gradonačelnika i onda u toj vijećničko-političkoj rafalnoj paljbi ne želim skretat bilo gdje, jer valja iznijet ovaj teret, dakle, ukazivanja na nepravilnosti ljudi koji smatraju da su iznad Vijeća, da mogu se ponašati kako hoće, da su praktično privatizovali te funkcije, službe i sl. I onda, evo i ja sam propustio da kažem da se radi osobi koja je prije ove evo rasprave kontaktirala i pitala ima li šta dodatno, treba li šta pojasniti, što je malo i neuobičajeno. Navikli smo da ne sve, ali neke posebno baš briga šta mi mislimo, pa čak i napiše da mi nemamo pravo da išta i govorimo o njima. A onda imate s druge strane, ne samo Asju, ima ih još, koji se trude da budu servis Vijeću, da mi što kvalitetnije odradimo ovo što imamo zadaću prema građanima kada ih predstavljamo na ovim sjednicama i između sjednica uostalom i radi se i tu, nije samo ovdje rad, pa evo propustio sam da ukažem na ovo što je Nedžad rekao i što treba ukazati, ali ne bi sada u okviru ovih tačaka, ali ćemo morati uskoro i raspraviti i status te službe, njima je sad kroz izmjenu raznih propisa i svega i svačega natovareno baš sve i svašta u službu. Ne bave se samo ovim i lovcima i ovom i onom kategorijom, pričali smo o tome, njima fali i kadra i prostora i tehničke opreme i novca i faktički su sad morali udruženjima koja su imala sredstva iz prošle godine umanjivati za 20% da bi mogli isplatiti sve. Dakle, nije jednostavno biti šef ovakve službe gdje postoje određeni limiti koje mi kao Vijeće možemo pomjeriti u smislu da tražimo kroz izmjene ili budžeta ili već čega, ili kad natjeramo ove iz prostorno-urbanističkih tih lobija da počnu raditi, pa da po Tuzli vidimo kako kranovi plešu, da dobijemo više para u budžetima. Evo sad kad malo i hvalimo, da pohvalim nekoga koga ne volim hvaliti. Od svih onih njegovih (ANA PEJIĆ – Molim vas samo da vodite računa o vremenu)...Opservacija, jeste bivšeg gradonačelnika. Sad kad ne vidim to u gradu, ona njegova izjava puno mi znači, kaže, volim kada Tuzlom plešu kranovi. Nemate danas kranova. Jedan jedini postoji kod Mosta Kipovi gdje je zgrada na pet spratova. U Tuzli više ne postoji ni jedan kran. Ubili su gradnju u Tuzli iz prostornog i urbanizma. 

ANA PEJIĆ

	Isteklo vam je vrijeme, obzirom da je replika u pitanju bila (MIRNES AJANOVIĆ – Ok). 
	Da li se još neko javlja ispred klubova vijećnika za diskusiju?
	Zaključujem diskusiju klubova vijećnika.
Otvaram diskusiju vijećnika.
Zaključujem diskusiju vijećnika i da li se slažete da se o svim podtačkama izjasnimo jednim glasanjem?
Stavljam na izjašnjavanje Odluku o produženju važenja Strategije za mlade grada Tuzle za period 2017.-2026. godine sa Akcionim planom za period 2023.-2026. godina,
b) Odluke o produženju važenja Strategije za osobe treće životne dobi grada Tuzle za period 2020. -2026. godina,
c) Odluke o produženju važenja Akcionog plana za Rome i Romkinje grada Tuzle za period 2023-2026 godina i molim vas da se izjasnite.
Glasanje je okončano.
Konstatujem da su pročitane odluke usvojene sa, 
24 glasa za, nije bilo protiv i 5 suzdržanih.


Prelazimo na sljedeću tačku dnevnog reda:

Razmatranje i usvajanje Odluke o izmjenama Odluke o radnom vremenu objekata u oblasti trgovine, ugostiteljstva, turizma, obrtničkih i srodnih djelatnosti na području grada Tuzla

Predlagač: gradonačelnik Grada Tuzla.
Obrađivač: Služba za ekonomski razvoj, poduzetništvo i poljoprivredu.
Materijal su razmatrali: Komisija za statutarna pitanja i propise, Komisija za ekonomske odnose, Komisija za poduzetništvo i klubovi vijećnika.

[bookmark: _Hlk230769151]Gradonačelnik je, kao predlagač, podnio amandman na prijedlog Odluke o izmjenama Odluke o radnom vremenu objekata u oblasti trgovine, ugostiteljstva, turizma, obrtničkih i srodnih djelatnosti na području grada Tuzla.

Zamoliću sekretara da pročita amandman predlagača.

SLAĐANA KRAJINA – sekretar Gradskog vijeća Tuzla

	Amandman predlagaća glasi: 

„U članu 1. prijedloga Odluke o izmjenama Odluke o radnom vremenu objekata u oblasti trgovine, ugostiteljstva, turizma, obrtničkih i srodnih djelatnosti na području grada Tuzla iza stava (1) dodaje se novi stav (2) koji glasi:
„Ugostitelji su dužni postupati i pridržavati se propisa iz oblasti javnog reda i mira, zaštite od buke, komunalnog reda i drugih važećih propisa.“

ANA PEJIĆ

Amandman predlagača ste dobili elektronski, kao i u materijalu podijeljenom pred početak današnje sjednice. 
Podsjećam da amandman predlagača postaje sastavni dio Odluke i o njemu se Gradsko vijeće ne izjašnjava.
Da li ima potrebe za uvodnim izlaganjem?
Da li ima potrebe da se pročitaju izvještaji komisija? Komisija? Izvolite. Vijećnik Mirnes Ajanović. Izvolite. To je...Komisija za...Izvolite. Možetel samo Slađana mikforon.

MIRNES AJANOVIĆ

Hvala predsjedavajuća. Po ovlaštenju predsjednika Komisije, kao zamjenik predsjednika Komisije za statutarna pitanja i propise, samo da upoznam Gradsko vijeće, da je amandman rezultat stava Komisije, gdje smo mi na sjednici koja je održana prije ovog održavanja Gradskog vijeća, razmatrali ovu Odluku, zauzeli stav svi da treba da Odluka ide, ali obzirom da je to do šest sati ujutro, da ima tu raznih okolnosti, da mi ipak predložimo gradonačelniku da ide sa ovakvim amandmanom i evo u ime Komisije. Možemo reći da je vrlo efikasno, dakle, Gradska uprava, gradonačelnik je ispoštovao prijedlog, dakle, preporuku, nije to bio zahtjev, preporuka da se to razmotri. Zauzeo je stav da je preporuka Komisije osnovana i da treba ipak da stoji ovo, da piše pored toga u smislu da podarazumijeva se, ali drugačije je kad piše u Odluci uz ovo koje će se primjenjivati u narednom periodu ovog mjeseca, dva, koliko već bude to sve trajalo, mjesec i po, mundijal i naravno sve što prati te utakmice i dobro i loše, naravno, ali da ugostitelji znaju da se imaju obavezu pridržavati javnog reda i mira, al ovo nije samo radi ugostitelja, ovo je radi svih onih koji su u tim objektima da znaju da svojim neprimjerenim postupanjem mogu napraviti problem dakle vlasniku tog objekta i da na taj način to sve što se bude događalo pa i do šest sati ujutro bude primjereno svim ostalim propisima. Toliko. Hvala. 

ANA PEJIĆ

	U redu. Otvaram raspravu klubova vijećnika. 
	Vijećnik Samir Mulaosmanović. Izvolite. 

SAMIR MULAOSMANOVIĆ

Hvala puno. Pa, ispred kluba SDP-a da pozdravim ovu Odluku gradonačelnika. Čuo je ono o čemu smo puno puta pričali i druge stranke su isto tako tu spominjali, znači gledanje svjetskog prvenstva. Znamo da se odigrava u Americi i Kanadi, pa onda imamo problem sa satnicom tog prvenstva u Evropi. Ovo je odlična stvar. Malo prije kolega Mirnes Ajanović je istakao ovaj amandman koji je jako bitan. A zašto je bitan? Evo imamo ovdje u Službenom listu, član 12., zna se koje je radno vrijeme ugostiteljskih objekata, znači ljeti je to do 02, zimi je to do 01. Da ne bi bilo neke zabune, bez obzira na radno vrijeme, a pričamo i o gledanju utakmice, znači o nekoj buci, ugostitelji su dužni da ispoštuju Zakon o javnom redu i miru koji je jasan i kaže poslije 11 sati se treba tražiti dozvola. Znači, ugostitelji će bez obzira na ovo sve tražiti dozvolu kako bi se ispunili ti pravni parametri za nesmetano gledanje utakmice, shodno, znači, da se moraju ispuniti i uslovi vezano za zaštitu od buke. U svakom slučaju, podrška za ovo sve i naprijed Bosno idemo. Hvala. I Hercegovino. 

ANA PEJIĆ

	U redu. Sljedeća diskusija. 
	Vijećnik Mirnes Ajanović. Izvolite. 

MIRNES AJANOVIĆ

Jeste, tačno, naprijed Bosno i Hercegovino, al pažljivo da ne skrenu krivini u provaliju. Da, ovo je, evo malo da raspravimo o ovome. Dakle, ovde se ne radi o okolnosti da će neko dobiti pravo da sav ovaj period svaki put sjedi do 6 sati i derneči. Nego samo kad se održavaju te utakmice. Nije ovo pravo da sad mjesec i po dođe do svega i svačega da svijet izludi okolo. Nego kad ima to, onda da, i podnosi se zahtjev, ne piše se ništa da je to komplikovano, dakle dovoljno je podnijeti zahtjev od strane ugostitelja, vidi našeg zamjenika predstavajućeg. Ja, godi mu, ne vidi ga kamera. Ali nema veze, neka mladih tako, jeste. Baš je fino vidjet. Malo promijeni se umjesto Mensura, Omer. Al meni je drag i Omer, neka i Mensur, nema šta. Svi su oni naši. I upravo je to ona rezolucija ravnopravnosti jednog drugog. Ali i njemu, gledaj ga, vidi ga. Da je njemu mjesto gradonačelnika, mani ti meni ove pozicije, jel tako? Jel? Ja. Ja, malo da smo ga uslikali, al ne veze. Dakle, da se samo zna radi javnosti, pa možemo mi i bit će prijedlog ovih određenih zaključaka, da ne bi bilo pogrešnog shvatanja, pa onda dođe kontrola, čuj slave do 6, a nema veze ni s čim, nego oni sjede onako. Dakle, moramo precizirati, ipak, bez obzira koliko šta, ko imao pravo, kaže i vjenčanja, pa idu kroz grad, kroz crvena, idu, svašto, neki pucaju, nema toga. Bez obzira koliko nekome nešto bilo drago, mora voditi računa da tim svojim sretnim događajem ne ugrožava prava nikoga drugog. Svi smo mi spremni na toleranciju, pa čak vidio sam i situacije, ljudi nekad svadba, pa stanu, parkiraju gdje ne može, gdje nije zabranjeno, pa se ide lijepe kazne. Nije to ni korektno, pustit ih pola sata, sat, da to prođe, niko ne radi to iz obijesti, nego zato što u tom trenutku nemaš tu mogućnost da imaš parking prostor za više ljudi. Ili ljudi odu u džamiju, na džumu, dobiju kaznu. Neke stvari se moraju tolerisati, da to nije namjera, nego ne možeš ti napravit sad parking mjesta sto svugdje. Nego mora se nekad i progledat, odeš na drugu stranu ulice, hajde daj, ne moraš bit uvijek strog. Ali ovde, kad je noć, mi imamo situaciju da, ipak je to do 6 sati ujutro, imamo buku, sigurnost, bit će alkohola i svi oni koji tu budu prisutni moraju znat da imaju ta prava koja su dakle ne limitirana do 2 sata, nego do 6, a tu odmah već ujutro počinje i ona prva smjena, ali nemaju pravo da to koriste, da bi zloupotrijebili i da govori malo teže riječi, iživljavali se nad onima koji opet imaju svoje pravo da moraju noć provesti mirno, otići na posao ujutro ili slično. Može se jedna, dvije noći izdržat, al ne može stalno. Dakle, ovde moramo uzet u obzir da ljudi rade, imaju malo djecu, imaju stariji, imaju pravo na mir. Molba, dakle, Vijeća, apel od nas, evo, donosimo takvu odluku, ali to se odnosi na konkretne utakmice koje se održavaju tam, da će bit pojačan nadzor i inspekcije i policije i dajemo podršku, evo, navijačkoj atmosferi, da, sportu svakako da, ugosteljima da, onima koji će biti korisnici, ali uz jasnu obavezu zaštite javnog reda i mira, prava na ostale građane, zato prijedlog zaključaka:
Gradsko vijeće podržava organizovano praćenje utakmica velikih sportskih takmičenja, uključujući Svjetsko prvenstvo, evropska prvenstva i olimpijska takmičenja, uz poštivanje javnog reda i mira i prava građana.
Produženje radnog vremena do 06:00 sati može se odobravati isključivo pojedinačnim rješenjima za konkretne...E sad, možda sam ovde rješenjima...Stavio sam da za konkretne dane i utakmice koje se igraju u kasnim noćnim ili može se odobravati, ja bih ipak stavio odobravati za konkretne dane i utakmice koje se igraju u kasnim noćnim ili ranim jutarnjim terminima prema evropskom vremenu. Pa samo, dodat ću ovo sad, pa ispravit ovdje. Da se zna, dakle, nije to pravo, čitav mjesec, mjesec i po, i kad nema utakmica se divlja. Samo kad je ta utakmica neka, kad već ima na programu, tad može, a ne stalno, to bi bilo previše. Izludili bi svi i ovi koji bi išli po tim sijelima. 
Dakle, zadužuju se nadležne gradske službe, Služba inspekcijske poslove, MUP, TK, da pojačaju nazor nad poštivanjem radnog vremena, zaštitom buke, javnim redom i mirom, sigurnošću građana, nećemo reći to u zaključku, ali i da imaju tolerantnost u odnosu na to što se bude događalo.
U slučaju evidentiranih prekršaja, narušavanja javnog reda i mira ili prekoračenja dozvoljenog nivoa buke, nadležni organi će odmah pokrenuti postupke za ukidanje odobrenja za produženo radno vrijeme.
Gradsko vijeće Tuzla smatra da pravo građana na mir, sigurnost i zaštitu od prekomjerne buke mora ostati prioritet i u vrijeme održavanja velikih sportskih manifestacija. 
Dakle, ovo je jedna vrsta apela Grada Tuzla, svima, a tim koji će to koristiti, konzumirati, da ipak vode računa i o tim drugim ljudima i kad se to zatvori, ne mora on izać naveče, ovdje je suština bila, ne bude u tri sata, ujutru il četri, petardi, pucanja i svega onoga što zna bit problem remećenja javnog reda i mira, osim gledaćemo kroz prste kad pobjedimo. Ako smo mi ti koji smo tu, ja, tad će svako reć neka. Eto, malo da još prođemo kroz ovo gdje Grad je dobro što daje ovakve mogućnosti građanima i ugostiteljima, ali da opet svi vode računa da uzvrate na način da ne uznemiravaju i druge gdje god je to naravno moguće, a zakon svakako propisuje. Hvala.

ANA PEJIĆ

	U redu. Da li se još neko javlja za diskusiju ispred klubova vijećnika?
	Zaključujem diskusiju klubova vijećnika.
	Otvaram diskusiju vijećnika.
	Vijećnica Dragana Berberović. Izvolite. 

DRAGANA BERBEROVIĆ GAGRO

Evo ovako, ja ću se zahvaliti na radu na ovoj inicijativi. Prijedlog je bio svakako da to produženo radno vrijeme bude samo u terminima kada igra reprezentacija Bosne i Hercegovine, da svi poduzetnici znači dobiju jednako mogućnost da rade produženo radno vrijeme i nadam se da su evo ovaj da su naše službe bile vrijedne, da su radile, da su dobile sva odobrenja i da će nam, nadam se, udovoljiti taj LED ekran od sto kvadrata, gdje ćemo moći da pratimo svi zajedno kao jedan utakmice naše reprezentacije na Trgu Slobode u Tuzli i smatram da bi to bio stvarno jedan veliki događaj i da bi Tuzla u tom periodu bila centar Bosne i Hercegovine i da naše zajedništvo i naš duh zaslužuju da imaju te male i srećne trenutke, jer ako pogledamo građane oko sebe, rijetko kad se radujemo baš onako istinski smijemo, a ova mladost reprezentacije Bosne i Hercegovine je upravo donijela tu radost i tu mogućnost i drago mi je da su gradske službe prepoznale to i da ste vi prepoznali to i da idemo u tom smjeru da obradujemo naše građane i da svi zajedno navijamo za našu Bosnu i Hercegovinu. Hvala. 

ANA PEJIĆ

	U redu. Da li se još neko javlja za diskusiju vijećnika?
Zaključujem diskusiju vijećnika i stavljam na izjašnjavanje Odluku o izmjenama Odluke o radnom vremenu objekata u oblasti trgovine, ugostiteljstva, turizma, obrtničkih i srodnih djelatnosti na području grada Tuzle, uz amandman predlagača koji je postao sastavni dio Odluke, a zamolit ću Slađanu da pročita amandman. Izvolite. 

SLAĐANA KRAJINA – sekretar Gradskog vijeća Tuzla

„U članu 1. prijedloga Odluke o izmjenama Odluke o radnom vremenu objekata u oblasti trgovine, ugostiteljstva, turizma, obrtničkih i srodnih djelatnosti na području grada Tuzla iza stava (1) dodaje se novi stav (2) koji glasi:
„Ugostitelji su dužni postupati i pridržavati se propisa iz oblasti javnog reda i mira, zaštite od buke, komunalnog reda i drugih važećih propisa.“

ANA PEJIĆ

	Molim vas da se izjasnite.
	Glasanje je okončano. 
	Konstatujem da je sa,
	23 glasa za, bez glasova protiv i 4 suzdržana, 
usvojena Odluka o izmjenama Odluke o radnom vremenu objekata u oblasti trgovine, ugostiteljstva, turizma, obrtničkih i srodnih djelatnosti na području grada Tuzle, uz amandman predlagača koji je postao sastavni dio Odluke, a koji glasi, Slađana, molim vas da pročitate. 

SLAĐANA KRAJINA – sekretar Gradskog vijeća Tuzla

„U članu 1. prijedloga Odluke o izmjenama Odluke o radnom vremenu objekata u oblasti trgovine, ugostiteljstva, turizma, obrtničkih i srodnih djelatnosti na području grada Tuzla iza stava (1) dodaje se novi stav (2) koji glasi:
„Ugostitelji su dužni postupati i pridržavati se propisa iz oblasti javnog reda i mira, zaštite od buke, komunalnog reda i drugih važećih propisa.“

ANA PEJIĆ

	Pozivam sekretara da pročita zaključke proistekle iz diskusija. 
	Da li ste za da glasamo zajedno o svim zaključcima, koji su bili? U redu. Izvolite Slađana. 

SLAĐANA KRAJINA – sekretar Gradskog vijeća Tuzla

	Prijedlog zaključaka: 

1. Gradsko vijeće Tuzla podržava organizovano praćenje utakmica velikih sportskih takmičenja, uključujući Svjetsko prvenstvo, evropska prvenstva i olimpijska takmičenja, uz poštivanje javnog reda i mira i prava građana.
2. Produženje radnog vremena do 06:00 sati može se odobravati isključivo pojedinačnim rješenjima za konkretne dane i utakmice koje se igraju u kasnim noćnim ili ranim jutarnjim terminima prema evropskom vremenu.
3. Zadužuju se nadležne gradske službe, Služba za inspekcijske poslove i Ministarstvo unutrašnjih poslova Tuzlanskog kantona da pojačaju nadzor nad:
– poštivanjem radnog vremena,
– zaštitom od buke,
– javnim redom i mirom,
– i sigurnošću građana.
4. U slučaju evidentiranih prekršaja, narušavanja javnog reda i mira ili prekoračenja dozvoljenog nivoa buke, nadležni organi će odmah pokrenuti postupke za ukidanje odobrenja za produženo radno vrijeme.
5. Gradsko vijeće Tuzla smatra da pravo građana na mir, sigurnost i zaštitu od prekomjerne buke mora ostati prioritet i u vrijeme održavanja velikih sportskih manifestacija. 

ANA PEJIĆ

	Molim vas da se izjasnite o pročitanim zaključcima.
	Glasanje je okončano.
	Konstatujem da su pročitani zaključci usvojeni sa, 
	23 glasa za, nije bilo protiv i 4 suzdržana. 

	Prelazimo na sljedeću tačku dnevnog reda: 

Razmatranje i usvajanje:    
[bookmark: _Hlk230768177]a) Odluke o dodjeli u zakup poslovnih prostorija neposrednom pogodbom Javna ustanova Univerzitet u Tuzli Universitas studiorum Tuzlaensis
b) Odluke o davanju saglasnosti na zaključenje ugovora o zakupu poslovne prostorije sa JP “BIT Centar” d.o.o. Tuzla
c) Odluke o davanju saglasnosti na zaključenje ugovora o zakupu poslovne prostorije sa Udruženje HO “Merhamet” MDD Sarajevo – Regionalni odbor Tuzla

Predlagač: gradonačelnik Grada Tuzla.
Obrađivač: Služba za geodetske i imovinsko-pravne poslove, evidenciju i upravljanje imovinom.
Materijal su razmatrali: Komisija za statutarna pitanja i propise, Komisija za ekonomske odnose, Komisija za poduzetništvo i klubovi vijećnika.

Denis Bećirović, vijećnik Demokratske fronte, je blagovremeno, 24.05.26-e godine, podnio amandman na prijedlog Odluke o dodjeli u zakup poslovnih prostorija neposrednom pogodbom Javna ustanova Univerzitet u Tuzli.
Amandman vijećnika Bećirovića ste dobili elektronski, kao i u materijalima podijeljenim pred početak današnje sjednice.
Vijećnik Bećirović je u međuvremenu dostavio obavijest da povlači podneseni amandman.
Da li ima potrebe za uvodnim izlaganjem? (Nema). 
Da li ima potrebe da se pročitaju izvještaji komisija?
Otvaram raspravu klubova vijećnika. 
Zatvaram raspravu klubova vijećnika.
Otvaram raspravu vijećnika.
Zatvaram raspravu vijećnika i da li ste za da glasamo zajedno o svim odlukama?
Stavljam na izjašnjavanje Odluku o dodjeli u zakup poslovnih prostorija neposrednom pogodbom Javna ustanova Univerzitet u Tuzli,
b) Odluke o davanju saglasnosti na zaključenje ugovora o zakupu poslovne prostorije sa JP “BIT Centar” d.o.o. Tuzla,
c) Odluke o davanju saglasnosti na zaključenje ugovora o zakupu poslovne prostorije sa Udruženje HO “Merhamet” MDD Sarajevo – Regionalni odbor Tuzla i molim vas da se izjasnite.
Glasanje je okončano.
Konstatujem da su pročitane odluke usvojene sa,
24 glasa za, nije bilo protiv i 3 suzdržana. 

Prelazimo na sljedeću tačku dnevnog reda:

Razmatranje prijedloga odluke o izmjenama i dopuni odluke o komunalnom redu

Predlagač: gradonačelnik Grada Tuzla.
Obrađivač: Služba za komunalne poslove, izgradnju i poslove mjesnih zajednica.
Materijal su razmatrali: Komisija za statutarna pitanja i propise i klubovi vijećnika.
Da li ima potrebe za uvodnim izlaganjem? (Ima). Ima potrebe?
Zamolit ću evo predstavnika Službe za komunalne...Služba za komunalne poslove, izgradnju i poslove mjesnih zajednica, da da kratko uvodno izlaganje. 

IVANA HRUSTIĆ - stručni savjetnik za normativno pravne i opće pravne poslove u
                                   mjesnim zajednicama 

Dobar dan. Pozdravljam sve prisutne ispred Službe za komunalne poslove kao obrađivača ove Odluke. Evo ja ću kratko. Na pristigle inicijative vijećnika, koje je Služba razmotrila i smatrala opravdanim, pripremili smo prijedlog Odluke o izmjenama i dopuni Odluke o komunalnom redu. Dakle, radi se o sljedećem:
Članom 1. mijenja se član 48. stav 2. u kojem se određeni tekst, koji se odnosi na utvrđivanje perioda za postavljanje bašta ispred ugostiteljskih objekata briše. Naime, važećom odredbom bila su podijeljena dva perioda, na koje su se odobravale zauzimanje javne površine u svrhu postavljanja bašta. To je bio ljetni period od 1.4. do 31.10. i tzv. zimski period od 1.11. do 31.03. naredne godine. Ovom izmjenom smo taj dio izbrisali, tako da sada član ostaje takav da se odobrenje za zauzimanje javne površine u svrhu postavljanja bašta donosi jednom godišnje, s tim znači da ugostitelji će naglasit jel svoj period za zauzimanje i biće jedno rješenje za cijelu godinu. Shodno tome, utvrđena je potreba da se član 50d Odluke briše, kojim je bilo dosad evo definisano da se zatvoreni način...postavljanja tih zatvorenih bašta i materijala. Evo smatrali smo da i taj član treba izbrisati, jer obzirom na nove trendove u ugostiteljstvu i pojavi sve većeg broja tih zatvorenih bašta, znači izjednačava se način postavljanja i ljetne i zimske bašte. Imajući u vidu ove izmjene, bilo je potrebno i u kaznenim odredbama prilagoditi ovaj iste, znači da se brišu ti članovi koji se odnose na član 50d. Uređene su i prelazne i završne odredbe na način da se sad prelazni period uređuje. Svi zahtjevi koji su dosad podneseni završit će se okončati u stvari po odredbama ove Odluke i takođe se ostavlja mogućnost ugostiteljima da ukoliko žele da izmjene dosad donesena rješenja da mogu ponovno podnijet zahtjev i okončat će se po odredbama ovih izmjena. 

ANA PEJIĆ

	U redu za...Možete samo mikrofon Mensure zbog stenograma. 

MENSUR MUJEZINOVIĆ – vijećnik Nezavisne liste „Sloboda“ 

Ja se izvinjavam, ja vas nisam dobro razumio za otvorene i zatvorene bašte. Jel nam možete malo samo pojasnit to ako nije problem? I oćel se ponovo skidati ko je postavio te bašte ili...

IVANA HRUSTIĆ - stručni savjetnik za normativno pravne i opće pravne poslove u
                                   mjesnim zajednicama 

Do sada je bilo tačno definisano da u zimskom periodu isključivo može bit zatvorena bašta. Ovim izmjenama sad je sve identično. Znači, tokom cijele godine dobije se odobrenje za postavljanje bašte.

ANA PEJIĆ

	U redu. Zahvaljujem se. Molim vas, samo ako bude pitanja, bit će i diskusije otvorene pa na kraju, znači za sva pitanja koja bude. Hvala vam Ivana. 
Da li ima potrebe da se pročitaju izvještaji komisija? (Nema). Nema. 
Otvaram raspravu klubova vijećnika.
Vijećnik Zlatan Mehmedović. Izvolite. Mensure, molim vas, samo ugasite mikrofon. Izvolite Zlatane. 

ZLATAN MEHMEDOVIĆ 

Pa evo, mi smo već na Kolegiju, znači kao Klub, uputili inicijativu za izmjenu Odluke o komunalnom redu. Zahvaljujem evo gradonačelniku što je odmah reagovao i uvrstio ovo kao tačku i dopunu u dnevnom redu. Zapravo, ako treba, predstavnica Službe je to obrazložila, al evo mogu i ja još jednom ovaj zbog ostalih kolega vijećnika. 
Dakle, da u posljednjih nekoliko godina primjetna je pojava povećanog broja zatvorenih bašti montažno-demontažnog tipa na području grada. Činjenica da je Odlukom o komunalnom redu propisano da se ovakve zatvorene bašte na javnim površinama mogu postavljati samo u periodu od 1.11. do 31.3., dok za period od 1.4. do 31.10. takva mogućnost nije bila predviđena.
Takođe je činjenica da se nevedena zabrana odnosi samo na ugostiteljske objekte koji svoje bašte postavljaju na javne površine kojima upravlja Grad Tuzla. Dok ugostiteljski objekti na privatnim površinama, a koji nisu rijedak jel slučaj na području grada, izuzeti od ove zabrane. Razlog za navedeno je što se Odlukom tretira... Razlog za navedeno je što se Odlukom tretira i uspostavlja komunalni red samo na javnim površinama i ovo dovodi u nepovoljan položaj ugostitelje koje svoje bašte postavljaju na javnim površinama i za takav zakup plaćaju naknadu propisanu gradskim odlukama, što predstavlja i svojevrstan vid diskriminacije u odnosu na ugostitelje koji svoje bašte postavljaju na privatnim površinama.
Pored toga, razlog za donošenje takve odluke leži u činjenici novih trendova ugostiteljstvu, kako u državnom okruženju, tako i širom svijeta, a koje trendove očigledno pokušavaju pratiti  i lokalni ugostitelji u gradu Tuzli. 
Prijedlog je da se briše kompletan član 50d, kojima je do sada bilo zabranjeno postavljanje dislociranih bašti u odnosu na ugostiteljski objekat, kojom je bio utvrđen period za postavljanje zatvorenih bašti isključivo 1.11. tekuće godine, do 31.3. naredne godine, te kojom je bilo propisano da se zatvorene bašte mogu zatvarati samo sa tri strane. Predloženim prelaznim i završnim odredbama svim ugostiteljima dala bi se ista mogućnost i jednak tretman, odnosno da se o njihovim zahtjevima odlučuje prema odredbama odluke koje bi usvojilo Gradsko vijeće. Hvala. 

ANA PEJIĆ

	Zahvaljujem se. Sljedeća diskusija. Vijećnik Omer Berbić. Izvolite. 

OMER BERBIĆ 

Hvala ljepo. Ja se sigurno jedno zadnje pa četri, pet godina borim da se ovako nešto usvoji. I možda je bio potreban jedan koordinisan pristup nas troje, četvero iz različitih partija da se dođe do ovako nekog jako jednostavnog rješenja, a svrsishodnog. Zašto? Zato što sad ugostitelji mogu jedan zahtjev podnijet, ne moraju dva, ne moraju skidat bašte, to su bašte za koje treba puno para da se montiraju, da se skidaju i tako dalje. 
Ono što mene zanima, a ovdje je kolega Zlatan dobro istakao, znači da sada će moć biti i dislocirane bašte, što je mislim praksa u svim svjetskim metropolama, samo kod nas je to bio problem, moći ćemo, smanjit ćemo birokratiju na kraju krajeva ljudima, ali ono što mene zanima, da li ovim rješavamo pitanje stakla na baštama? Oni koji su malo upoznati sa tematikom znaju šta je u pitanju, Naime, Grad Tuzla neda da se zimske bašte zatvaraju staklom, nego traži da se stavi celofan, ko na plasteniku, ona plastika fino navuče se, znate, pa se malo digne, pa se spusti i tako dalje. Iako ja gdje god da sam bio u svijetu, staklo je sasvim normalna pojava, al nisu to stakla koja sad uzmu PVC prozor pa zatvori skroz, nego su to stakla bumerang ona koja se sastave i vi faktički ne vidite, može se bašta otvorit i zatvorit. Tako da, evo samo za predstavnika Službe, da li to rješava ovu situaciju i da li ćemo, evo, napraviti na kraju jedno sistemsko rješenje za ugostitelje? Ja znam da je ovo možda čak prelazno rješenje i možda čak neke odredbe zakona TK se moraju promijeniti, ali mislim da treba pokazati jednu političku volju i treba detektovati gdje je tačno problem i za ta stakla, da i to ljudima riješimo i da malo debirokratiziramo kompletnu tu situaciju. Eto toliko. Hvala ljepo. 

ANA PEJIĆ 

	Zahvaljujem se. Replika. Vijećnik Samir Mulaosmanović. Izvolite. 
SAMIR MULAOSMANOVIĆ 

Hvala. Ma hajde, ne moraju izlazit Omere ba, onaj, samim brisanjem člana 50d  prestaje bilo kakav razgovor o materijalima. Znači, sad više nema, može staklo, može ovo, može ono, tu više rasprave  o materijalima nema. Tako da brisanjem tog člana dolazimo da sve može da se odredi. (ANA PEJIĆ – Molim vas bez dobacivanja). Naravno, neće bit deke, ali sve što je primjereno onaj biće tu. Hvala. 

ANA PEJIĆ

	U redu. Sljedeća diskusija. Vijećnik Mirnes Ajanović. Izvolite. 

MIRNES AJANOVIĆ 

Mi smo raspravljali na, možda dva kolegija o ovom problemu posljednja i to što je od, na kolegiju doneseno, u odnosu na jednu okolnost nije sadržano ovdje. Ovo jest poboljšanje, ali Omer dobro kaže, ovo je skupo. Vi dok postavite sa tri strane da zatvorite objekat ili da dislocirate pa preko puta objekta da ima opet još zatvoreno četri strane, to je puno novca. Ogroman izdatak. Gledao sam i ja, pa sam snimio i evo imam ovdje, mogu pustit pa da se iznenadite. Al ne moram et, hajd, vjerujte, ne vjerujte, ja imam. Kome treba pokazat ću. Imao sam priliku bit kako kaže Omer, u jednom metropolu i ja to toliko ne volim, ali sam bio skoro prije mjesec u Parizu. I ono autobus kako prolazi, ja sam snimao pola sata. Bukvalno vi, jedan iza drugog na onom trotoaru imate objekte, dakle, ili su s tri strane zatvoreni ili su dislocirani preko puta i između je samo prolaz za praktično osobe sa invaliditetom. Širok, da može proć. Trotoar. Sve ostalo je u objektima. Sve ostalo je napravljeno u tim ili sa tri strane zatvorenim ili sa četri staklenim zatvorenim prostorima. To je faktički montažni dobar objekat, kvalitetan. Svi, redom gotovo da ne poverujete, redom, u po Pariza može, u Tuzli ne može. Drama čitava oko toga hoćel neko zatvorit, proširit, malo uzeti javne površine, pa to je javna površina, naša površina i upravo radi toga što to skupo jeste, a dobro dođe, hoće ljudi da imaju u toku zime i zaista Omer je u pravu, pa i mi smo to govorili na kolegiju, kakva ba folija il neko, tantavica, staklo mora bit, mora to držati temperaturu, omogućiti da ti tu kad sjediš, bude potpuno primjereno i ljeti i zimi i klimu da ima, naravno i ljeti ne smiješ doć, zimi se smrzavat, a ljeti se kuhat tu, to mora biti temperatura kakva je u potpunosti ista kao i u ugostiteljskom objektu, odnosno dal neko hoće otvarati ili neće. E sad, šta fali ovdje?
Ja predlažem da bude zaključak da se na osnovu ovih diskusija koje su danas iznesene, obaveže Služba za komunalne poslove, da za narednu sjednicu Gradskog vjeća, pripremi dodatnu izmjenu Odluke na način da, pošto je skupo, a to smo mi na kolegiju već zauzeli stav, mogu se donijeti odluke da to ne mora biti svake godine da traži se, nego odluke gdje će biti minimalno deset, pa ako je potrebno i više godina nekome pravo da dobije pravo korištenja i zakupa javne površine, pošto je dosad bilo apsurdno radit tri mjeseca, pa skidaj, pa je li staklo, je li plastika, il šta je i godinu dana kad vi uložite ogroman novac i kaže sljedeći put, e ne dam ti više. Što? Nisi mi platio reket, nešto si mi se zamjerio, nešto mi se nisi svidio, nešto onaj konkurentni reko, što ti njega puštaš, de ti njega zatvori, da ja bolje radim, dakle masa je prostora za manipulaciju i zloupotrebu kad je već neko dao novac i ne smijemo dozvoliti da neko ko daje novac za to sutra bude pod udarom bilo kakvog, pa da ne kažemo reketa, ali bilo kakve zloupotrebe ili bilo čega što bi ga natjeralo da nekome nešto plaća. Vi ako imamo i Grad, mogućnost da nekome da prostor da to ne zauzima javnu površinu u smislu da se ne može proći, što da ne, ali i na duži period i dakle da se pripremi ta odluka od najmanje desetak godina, jer to je nešto što smo mi davali u okviru poslovnih zona. Mi smo davali besplatno skoro prostor ili za marku na 10-20 godina korištenja da bi neko napravio fabriku, objekat, zaposlio ili bilo šta uradio u interesu građana i ove i ovakve prostore u smislu proširenja ugostiteljskih objekata na javnu površinu, treba gledati na isti način kada već govorimo o pravima jednih i drugih i dovodimo sve u jednakost i oni kojima dajemo poslovni prostor i oni kojima dajemo kompletnu imovinu plac od više stotina metara kvadratnih, pa i možda i hiljada, svi oni moraju imati ista prava. Kad onaj može dobiti na 10 godina ili 20 da radi taj plac, jer mora uložiti pare, mora uložiti za objekat i ovaj sa tim ugostiteljskim objektom mora dati određene novce da bi to napravio i svako će gledat da bude što kvalitetnije, što sigurnije, sa staklima koja su zaštićena i od uticaja ako je potrebno vremenski, ljetni ili kako god, tako da predlažem ovo u smislu da ne definišem sad da mi obavezujemo kako, ali da se ide ka tome da se iz rasprava izvuče ovo što smo rekli i pripremi za narednu sjednicu opet izmjena odluke i definiše se da se može na taj duži period tamo gdje je moguće gdje već faktički postoji, ako se nekome daje iz godine u godinu već 10 godina, onda se može reći, evo ti sad za sljedećih 10 godina mogućnost da taj objekat se tu nalazi i da imaju nekakvu tu pravnu sigurnost ugostitelji, da ne razmišlja hoćel mu neko doć sutra pa reć, e ne mereš sad, hajmo, skidaj, makni se odatle. Naravno, uvijek vanredne okolnosti zahtijevaju i raskid eventualnog ugovora, ali mislim da bi ovo pomoglo ugostiteljima da se odluče da što efikasnije i bolje u cilju svih nas koji to koristimo i naravno njih obezbijede i omoguće sebi i veći profit i veću zaradu i nama povoljnije usluge. Eto. Toliko. Hvala.

ANA PEJIĆ

	Zahvaljujem se. Sljedeća diskusija. Vijećnik Denis Bećirović. Izvolite Denise. 

DENIS BEĆIROVIĆ 

Hvala predsjedavajuća. Evo kad smo već kod materijala svakako da je staklo i prihvatljivije, jel, izdržljivije je i manje podložno vanjskom oštećenju ili unutrašnjem, dakle izdržljiviji je materijal sam po sebi i druga stvar, mi smo jedne prilike ako se ne varam pomozite mi, dakle kada smo govorili o utopljavanju objekata izbacili smo pelet upravo radi toga da smanjimo upotrebu plastike. Dakle, ovdje sad da favoriziramo upotrebu plastičnih polimernih materijala u principu da zatvorimo jedan objekat, dakle, jednako kontradiktorni sami sebi, dakle možemo koristiti to staklo naravno ono se može i reciklirati u zavisnosti od debljine i hemijskog sastava, ali dakle mislim da ovo treba podržati i da je kolega Mirnes na dobrom putu dakle da vidimo i kolega Omer naravno, evo već nekoliko puta je pričao o tome, dakle, na nekoj od narednih sjednica da jednom zaokružimo to pitanje i da se ne vraćamo više na njega. Mislim da službe nisu podkapacitirane, bar evo ova Služba da ima dovoljno kapaciteta, evo i mi možemo na, ovaj, dat svoj doprinos i naravno iskristalizirati ovu Odluku do kraja i onda se baviti nekim drugim stvarima. Podrška svakako za ove stvari.

ANA PEJIĆ

	U redu. Izvolite. Replika. Vijećnik Mirnes Ajanović. 

MIRNES AJANOVIĆ

	Kolega je dobro ovo precizirao. Ali treba reći kad smo bili na zadnjem kolegiju, mene je skoro sad danas iznenadilo kad sam vidio ovaj materijal, jer sam mislio da će ovo biti na junskoj sjednici sa svim ovim prijedlozima kolegija, koje smo mi već usaglasili, definisali na nekakav način i precizirali, ali evo, neka sad, na ovoj sjednici ide, pošto ovaj je ljetni period, pa da imamo priliku da što prije realizujemo sve što treba, ali ovo upravo za plastiku i za staklo trebamo sad uzeti u obzir, odnosno službe da uzmu u obzir naše primjedbe, jer je to i tehnički kvalitetnije, bolje i sigurnije, izdržljivije i na svaki način uslovno rečeno i sigurnije u tim objektima. Ali da to bude, kad već idemo ka tome, ako je moguće da ne bude ono za neku od narednih, jer to uvijek ode daleko. Da mi to preciziramo za narednu, pa ako oni ne stignu, mogu eventualno odgoditi i prolongirati, ali mislim da nije problem niti staviti takvu jednu odredbu da se zakup u okolnostima kada to dozvoljava korištenje javne površine može definisati na duži period, pa nek oni odrede koji je taj duži period, a sve uzevši u obzir ravnopravnost dodjele poslovnih prostora ili već čega ne što smo davali kroz razvoj poslovne inicijative kroz davanje eto više hiljada kvadrata metara samo da neko se zaposli. Ovdje čim vi otvorite pored ugostiteljskog objekta još dodatne kvadratne metre, automatski to znači zapošljavanje još nekoliko ljudi. Ne može to jedna osoba stić i samim tim povećamo i broj zaposlenih, a građanima omogućavamo da ne moraju stajat negdje u redu u nekom objektu i dešava se sad u zadnje vrijeme bez obzira što ih ima relativno dosta, da vi ne možete uć u objekat. Gužva. Nema se gdje sjest, a evo imamo mogućnost da ljudi hoće da ulažu da bi to bilo lijepo uređeno. I opet se vraćam na kolegu. Kad se stave stakla, pa još tamna stakla, to odmah izgleda modernije, kvalitetnije i privlačnije konzumentima. Hvala. 

ANA PEJIĆ

	U redu. Sljedeća diskusija. Vijećnik Nedžad Jusić. Izvolite. 

NEDŽAD JUSIĆ 

	Ok. Hvala. Ma ja bi samo ako sam ja dobro razumio ovo što govorimo o plastici i o staklima, da je to sad regulisano s ovom novom odlukom i znači, ostavlja se mogućnost vlasniku ugostiteljskog objekta na koji će način izgraditi baštu. Dal staklo, dal plastika, da li bilo šta, ali normalno u skladu sa ostalim objektima koji se tu nalaze. Mislim da je ovo ključna stvar što je kolega Mirnes rekao, a to je ukoliko ugostitelj uloži pet, deset hiljada maraka za takvu jednu baštu ili više i dobije odobrenje na godinu dana, pitanje je da li će ostvariti takav jedan vlasnik ulazit u taj program, ukoliko nema mogućnost da dobije odobrenje za više godina. 
	I ja u potpunosti podržavam ovo što je kolega Mirnes rekao, ukoliko postoji mogućnost, da odmah u startu ukoliko želi ugostitelj da dobije tu baštu na korištenje pet, deset, nevezano sad kolko godina. Mislim da bi to bio veći efekat, jel ipak ljudi ukoliko ulože finansijska sredstva u samom startu, oni žele da im se to isplati za dugoročni period. Oni će dobiti za godinu dana, normalno je pitanje, ne bih sad ja ulazio u razloge hoćel dobit il neće naredne godine, ali s tim da se i Gradska uprava ogradi, normalno u skladu sa zakonom, ukoliko budu drugi prioriteti neki od javnog interesa, da Gradska uprava uvijek može donijeti novo rješenje da se ukloni takva bašta. Hvala. (MIRNES AJANOVIĆ – Replika). 

ANA PEJIĆ

	Replika. Vijećnik Mirnes Ajanović. Izvolite. 

MIRNES AJANOVIĆ

Evo kolega Nedžad sad, dobro je ovo primijetio da mi sad ne uslovljavamo to šta će, hoćel bit plastika ili staklo, ali faktički sad potenciramo da ne mora to biti ograničeno kao što je prije, mora bit nešto kao plastika, sad faktički idite, pravite od stakla, pravite kvalitetno, pravite bolje, ali evo da pojasnimo još malo ovo, Nedžad je to lijepo ukazao, na to daju se pare, pa i ne znamo koliko, to može biti više desetine hiljada maraka. Davanje na više godina, inicira kod vlasnika ugostitelja da napravi to bolje, kvalitetnije, ljepše, da ne ide u minimalno ulaganje i da kaže, ja ću to dat na godinu, pa ne znam šta će bit, de da ja to samo onako napravim. Ako vi nekome kažete evo ja na 5, 10, nema veze koliko više godina, onda on zna, može se ukalkulisati u smislu kvalitetnije izrade, bolje i samim time, svi mi koji koristimo to, dobijamo mnogo bolje uslove. Zato je ova bitna okolnost kada se nekome kaže i ponudi, možeš to dobiti na više, ili oni koji već imaju da imaju sigurnost, da ne mora razmišljat hoćel mu neko doć za godinu dana pa to srušiti, ukloniti, ili već sam rekao razloge, ima masu okolnosti gdje neko može doć na udar raznoraznih, promijeni se vlast i sad dođe onaj novi iz one vlasti, jel neš glasat za mene, sad ću ja to tebi srušit. E neš mi srušit, ja sam dobio na određen period i tvoja vlast će proć za četiri godine, preživjet ću te i idemo dalje. Treba ljudima dati sigurnost da kad nešto ulože i rade i izgrade, da niko ne može ih uslovljavat, tražit od njih bilo kakve usluge, novce ili bilo što. Hvala. 

ANA PEJIĆ

	U redu. Diskusija. Vijećnik Mensur Mujezinović. Izvolite. 

MENSUR MUJEZINOVIĆ 

Pošto sam i sam bio ugostitelj, ja sam htjeo nešto još da skrenem pažnju, da, ovaj, neki lokali koji imaju stubove ispred i stavljaju nadstrešnicu i Gradska uprava je te lokale, jednostavno takav je zakon bio da su morali da im skidaju baštu. Ja bih volio da se dopuni i tu, jer tri metra od objekta ima dovoljno mjesta za prolaz i taj većinom prolaz niko ne koristi. Ako neko od stanara ga koristi, on ima dovoljno da može da prođe. Tako da ispred lokala isto ko je napravio da se ne dira, jer nije onda pravedno da jedni mogu da stavljaju baštu, a drugi ne mogu. Volio bih da negdje zavedete lijepo kolki prolaz mora da bude između dva objekta, jer neko nema dovoljno prostora unutra, a zakoni o pušenju, zakoni o svemu drugom tjeraju jednostavno da neki mogu da rade kvalitetno, dok drugi ne mogu. Treba sve uzeti u obzir i da se napravi, evo pomoćemo svi i zovnut ćemo ako treba i ugostitelje da se uključe u ovaj problem da se jednom riješi za sva vremena. Hvala vam.

ANA PEJIĆ

	U redu. Sljedeća diskusija. Vijećnik Dejan Kovačević. Izvolite Dejane. 

DEJAN KOVAČEVIĆ 

Hvala predsjedavajuća. Pa ništa, ja bih se samo nadovezao na diskusiju kolege Nedžada i kolege Mirnesa u ovom smislu onaj dugoročnog davanja mogućnosti onaj vlasnicima ugostiteljskih objekata...(ANA PEJIĆ - Možetel samo mikrofon Dejane?) Pa evo, uključen je mikrofon (ANA PEJIĆ - Onda samo malo bliže, ne čuje se). Onaj, davanja mogućnosti, višegodišnjeg davanja mogućnosti vlasnicima ugostitelja da mogu postaviti bašte ispred svojih lokala. Ali ja bi, evo, znači, ne bi ulazio u ovo od čega će pravit baštu. Pravilnikom je propisano da to ne bude vjerovatno nakaradno. Ne bi ulazio u struku, al bi samo napomenuo jedno. Znači, evo, da se omogući, naravno slažem se sa time, da se omogući vlasnicima dugogodišnja mogućnost postavljanja bašte ispred lokala, ali pod jednim uvjetom, da se ta bašta koristi i da taj lokal radi. Da nam se ne bi dogodilo u protivnom naravno, znači neki vlasnik dođe, uloži ne znam kolko, pet, deset, dvajst hiljada maraka, svejedno, onaj, i taj se lokal zatvori i sad ta bašta kao nakarada stoji tu u gradu, a recimo neko drugi, neki drugi lokal, neki drugi vlasnik lokala koji je je pored toga koji je zatvoren, ovaj, uzrokovan bilo čime, dal to bila bolest, ovo, ono, neprofitabilnost, il bilo što drugo, onaj, jednostavno, da neko drugi na tom mjestu može koristit taj prostor. Znači, ok, slažem se stim da mogu vlasnici dobit dugoročno korištenje, zbog naravno ulaganja, ali sve dok taj lokal il ta bašta rade. U svakom pritvnom ne. Hvala. 

ANA PEJIĆ 

U redu. Da li se još neko javlja ispred klubova vijećnika?
Zaključujem diskusiju klubova vijećnika.
Otvaram diskusiju vijećnika. 
Vijećnik Samir Mulaosmanović. Izvolite.

SAMIR MULAOSMANOVIĆ

Hvala. Evo, diskutovali smo, čuli smo svašta. Ovde imamo svakakvih mišljenja. Ja sam sticajem okolnosti, zato jel što sam ugostitelj na jako puno sastanaka bio. Puno smo razgovarali o svemu ovome i vjerujte ne bi vjerovali kolko ima, kolko je kompleksna ovo materija. Zakonskih i podzakonskih akata, svega toga ima. To tolko treba usaglašavati da baš treba vremena. Čuli smo izlaganje i kolega, ima tu dobrih ideja i po meni ovo automatski otvara prostora za nekakvu tematsku sjednicu gdje bi mogli o ovome raspravljati. Ali, nije ni tematska rješenje, mislim da je, to je moj stav, moj stav je da treba mijenjati komunalnu odluku, dugoročno. Komunalna odluka je iz 2002. godine, pa abdejt 2014. i 15-e, pa svega to ima. Vjerujte, u gradu Tuzla u službama ima volje i želje, nije jednostavan poso nimalo, ali da bi se sve ovo što smo čuli sad, a ima, vjerujte, još stotine ideja odradilo, jednostavno potrebna je jedna velika energija i da se napravi nova kvalitetna komunalna odluka. I ne znamo, copy-paste, fantastična stvar, nagledo sam se odluka grada Beograda, Zagreba, Osijeka, ne znam ti ni ja čega, sve, može se štošta iskoristiti ovdje. Sad, evo, trenutno raspravljamo o staklima, baštama, pa smo spomenuli, evo kolega iz HDZ-a je reko da ne smije raditi, pa može raditi. Vjerujte, možemo to sve staviti u komunalnu odluku. Isto tako, u toj komunalnoj odluci moramo definisati izglede tih bašti, da to ne bude neka nakarada, da ne bude pijaca. Ne možemo sve ni dozvoliti da se radi sve kako ko hoće. Ja se striktno zalažem da tu moraju biti i kaznene odredbe žestoke. Tako se uvodi red i nikako drugačije. Kad je komunalna odluka jasna, inspektor na terenu ima vrlo jednostavan zadatak. Na kraju krajeva, ugostitelj koji drži ugostiteljski objekat zna šta može jasno, precizno napisano. Isto tako vidi i kazne. Ma, ljudi, za godinu dana smo sve riješili, ali treba izuzetno velika energija da bi se dosta toga promijenilo u samim zakonskim i podzakonskim aktima. Pogotovo u ovom dijelu montažno-demontažno, to je ludilo čitavo. Tako da, podrška za ovu odluku, a predlažem i tematsku i izmjenu komunalne odluke. Hvala. 

ANA PEJIĆ

	U redu. Sljedeća diskusija. Vijećnica Svjetlana Kakeš. Izvolite Svjetlana. 

SVJETLANA KAKEŠ 

Hvala predsjedavajuća. Pa, ja zapravo na tragu ovoga što je Bagi govorio. Klub SDP-a
je inicirao ove izmjene Odluke, iz razloga što evo dolazi zapravo već je i počelo, evo, ljetna sezona i počelo je korištenje bašta, pa je iz tog razloga išlo se samo na ove, da kažem, kratke i male izmjene Odluke. I evo, slažem se i sa ostalim kolegama koji predlažu i druge izmjene. Međutim, već iz ove diskusije se vidi da postoji potreba ne za novim izmjenama nego za izradom nove Odluke o komunalnom redu. Podsjećam da je Odluka o komunalnom redu osnovna, osnovni tekst donesena prije 16 godina, 2010. godine. Od tad je toliko se i navika promijenilo, toliko smo stekli iskustava, dobrih primjera u praksi, loših primjera. Ja nisam stigla ni izbrojat, ali negdje ovdje u ovoj preambuli ima negdje 11-12 izmjena, dopuna, ispravki. Jako se teško snaći, a ovo je jedan od najvažnijih akata koje je ovo Gradsko vijeće donosi, jer se tiče komunalnog reda, onog što je naša osnovna nadležnost.
Stoga bih ja predložila zaključak da nadležna služba ili nadležne službe pristupe pripremi izrade nove Odluke o komunalnom redu. Kompleksan je ovo materijal, brojne su jako važne oblasti sad ovdje, osim ovoga o čemu smo pričali, uređenje fasada, uređenje ograda, reklame, natpisi, zauzmanje javnih površina, spomenici, odvoz smeća, ne znam, održavanje javnih saobraćajnih površina, autobuske stanice, da ne nabrajam, svaka od ovih oblasti zahtjeva milion, milion još dopuna, izmjena, izrada. 
Znači, prijedlog moj za donošenje zaključka je da nadležne službe pristupe izradi nove Odluke o komunalnom redu. Ja kolko se sjećam takav materijal obično ide u nacrtu, jer je jako važan i važno je uključit javnost, da ide na javnu raspravu, idu godišnji odmori, ide sad i mala je pauza u radu Gradskog vijeća, pa predlažem da evo do kraja godine, osim ovoga, ovo sve što je dosad predloženo, ništa ne abolira ovim prijedlogom zaključka, da se pokuša evo do kraja godine da dobijemo nacrt ovog dokumenta i da se donese nova Odluka o komunalnom redu gdje bi uredila sve ove oblasti.

ANA PEJIĆ

	U redu. Zahvaljujem se. Sljedeća diskusija. Vijećnik Omer Berbić. Izvolite Omere. 

OMER BERBIĆ

Hvala ljepo. Ja nisam znao da će se baš otvorit ovolika diskusija oko ove tačke, znam da je jako bitna tačka, al nisam očekivao da će nas se desetak javiti i neka je. Al, kad smo već svi iznijeli neke svoje probleme, rješenje, tako dalje, ja sad hoću da vam kažem nešto iz perspektive mlade osobe u ovom gradu. A to je da mi iza 11 nemamo gdje izać, realno u ljetnom periodu nemamo gdje izać. Zbog čega nemamo gdje izać? Zato što se gasi sva muzika. Ja sam tragom ovog pitanja probao da dođem do odgovora ko je nadležan da dopusti muziku nakon 11 sati, naravno u određenim zonama i pod određenim decibelima. I onda sam pokušao, pa dal je to naša odluka, nije. Dal je to vamo, nije. Dal je to tamo, nije. I došao sam do neke generalne percepcije da je to neki kantonalni zakon definisao, gdje bi policija da ugasi muziku je danas morala doći sa ovlaštenom firmom koja izvrši je li mjerenje decibela ukoliko je preko određenih decibela 185 i ta ovlaštena firma jel to izmjeri, oni to mogu je li ugasiti taj lokal. 
E sad, ja bih odavde naravno da idemo sa jednim zaključkom, da Gradsko vijeće sugeriše Službi da nam detektuje gdje je problem zbog čega muzika ne može iza 11 u određenim zonama. Kad kažem određenim zonama, ne u stambenim naseljima, ne tamo gdje imamo zgrade, ne tamo gdje imamo ljude da žive, ne tamo gdje je mirno, ali sigurno u nekim zonama u centru grada gdje je dosta manje naseljeno, gdje imamo veći broj lokala, da se dopusti iza 11 određena doza muzike. Naravno ne da to trešti, pa da cijeli grad čuje od Vardara do Triglava, ali da mi, vidite što vi kažete, promijenile su se navike. Ja sam nekad u šest izlazio, sada izlazim u devet, u pola deset. Iz kuće. Svugdje u svijetu, cijeli svijet ide napolje u 11, samo mi idemo kući u 11. Osjećam se isto dijete ono od 12 godina ako ima izlaz, pa mama rekla, tata reko, tata reko do 11, evo ga Zlaja kaže za 5 godina ću tražit da smanji, al onda ću vjerovatno bit u nekoj skupštini, pa će mi bit malo lakše. Ali uglavnom, to je još jedan evo prijedlog da nam se tačno detektuje šta i kako i da mi možemo tragom tih rješenja davati svoje prijedloge. Eno tam, Emir se smije, njemu je drago, ovaj, tako da, evo, toliko, toliko za ovaj dio.

ANA PEJIĆ

	U redu. Hvala vam. Replika. Vijećnik Samir Mulaosmanović. Izvolite. 

SAMIR MULAOSMANOVIĆ

Eh, hvala Omere što si to spomenuo, u sredu si ubo, a nisi morao. Slažem se i podržavam tvoj prijedlog. Mislim da je kantonalni zakon o javnom redu i miru prva i zadnja tačka koja sprečava bilo šta dalje, dokle god se to ne promijeni i tu je strikno do 11. Sve poslije traži dozvole. To je kako je 84-e, tako i 2026. isto. Izlazite u sedam, deset sati, bacite, ko da je dimna pala bilo gdje nema nikog, lagano u 11. Sve je prazno i svi rahat smo, znači. E to ako hoćemo da postanemo neki grad treba mijenjat. Nadam se da će se moć. Hvala. 

ANA PEJIĆ

	U redu. Replika. Vijećnik Emir Šahović. Izvolite. 

EMIR ŠAHOVIĆ – vijećnik Pokreta demokratske akcije - PDA 

Pa i ja bih također da se zahvalim kolegi Omeru i da podržim njegovu diskusiju. Jedna od prvih inicijativa u ovom mom mandatu je bila konkretno to produženje rada ugostiteljskih objekata, odnosno muzike uživo. I to naravno da se odnosi na strogi centar grada. Pa i ako je zgrada dijelimično stambena, mislim ipak strogi je centar grada i znamo koja je cijena života u strogom centru grada. Ne može to biti mirno kao negdje onaj malo sa strane. Ali evo, do 11 sati je to zimsko radno vrijeme, do 12 sati je ljetno. Pa imamo situaciju Jameson party u Slobodi, na Sonom trgu, u 12 sati 3 hiljade ljudi stoji i onda od 12 sati se gasi muzika. To je stvarno loše kada je u pitanju ovaj grad. I apsolutna podrška kolegi Omeru i njegovom zaključku. 

ANA PEJIĆ

	Diskusija. Vijećnika Dragana Berberović. Izvolite. 

DRAGANA BERBEROVIĆ GAGRO 

Hvala predsjedavajuća. Dođoh i ja na red. Evo ovako, ja bih stvarno da pozdravim stvarno ovu inicijativu i ako išta podržavam, uvijek ću podržavati male poduzetnike i njihovu borbu, znači za rad, za opstanak. Ono što bi primijetila, što bi bila mala moja sugestija je da se malo osvrnu na pravila kako su uređivali bašte ispred Baroka, pa to sve fino izgleda, onako uredno. Možda ne bi bilo loše da službe izgrade neke projekte po kojima bi se možda trebalo voditi pri gradnji staklenih ili kakvih bašti, tako da to izgleda opet svakako urbano, lijepo, a ne kako ko ima novaca i kako ko može. Takođe, bi dala primjedbu da se vodi računa o lokalima koji nisu iz ugostiteljske branše, a koji se nalaze u nizu. Pa da nam se ne dogodi da imamo, ne znam, zatvorene bašte, a lokali onda negdje u rupi nečiji ostanu. Ili jedna bašta s jedne strane dobije dozvolu, a druga opet ne može  jer nema prostora za prolazak. Takođe, da se vodi računa da mogu vatrogasna vozila pristupiti i tako da se pješaci i invalidne osobe mogu nesmetano kretati, da imaju dovoljan prolaz. 
Apsolutno podržavam to, slažem se sa koleginicom Svjetlanom, a takođe sa mojim kolegama što se tiče radnog vremena, što se tiče zone centra, pješačke zone, znači u kojoj treba da bude veselo, u kojoj treba grad i omladina da živi. Svi mi znamo koliko je kvadrat u centru grada, ali i cijena, znači mira i slobode. Tako da, bez obzira kolko skupi kvadrati bili, kolko se ko trudio da dobije zemljište u centru grada i onaj ko kupuje mora da shvati da ipak ima to svoju cijenu i te buke i galame. I stvarno smatram da Tuzla već treba da počne da živi kao jedna metropola u kojoj će biti i noćni život zastupljen i gdje će ljudi biti sigurni i naša djeca sigurna.
Tako da, apsolutna podrška i poduzetnicima i mom kolegi Omeru.

ANA PEJIĆ

	Zahvaljujem se Dragana. Dal se još neko javlja za diskusiju vijećnika?
	Zaključujem diskusiju vijećnika i stavljam na izjašnjavanje Odluku o izmjenama i dopuni Odluke o komunalnom redu.
	Glasanje je okončano. 
	Konstatujem da je pročitana odluka usvojena sa,
	22 glasa za, nije bilo protiv i nije bilo suzdržanih. 

	Za riječ se javio pomoćnik gradonačelnika za komunalne poslove, izgradnju i poslove mjesnih zajednica, gospodin Miralem Mulać. Izvolite. 

MIRALEM MULAĆ – pomoćnik gradonačelnika za Službu za komunalne poslove,
                                        izgradnju i poslove mjesnih zajednica

Dobar dan. Ja vas sve srdačno pozdravljam. Htio sam samo par nekih informacija evo zbog ove diskusije. Naravno, nama je drago da se radi na izmjeni Odluke o komunalnom redu evo u pojedinih segmentima i ovo je veoma važno pitanje i želim reći da je ovo neka vrsta pomoći, naravno Službi koja treba provodi određene, donosi rješenja o zauzimanju javnih površina što se tiče bašta, a tako i ugostiteljima. Mi smo razmatrali razne inicijative, pitanja po, vezana za ovaj segment i evo, razmišljali smo i o ovom nekom dugoročnom zakupu bašti gdje te mogućnosti dozvoljavaju. Međutim, moram istaći da mi zakup javnih površina, za sve zakupe javnih površina, radimo za period od godinu dana, jer, vjerujte, nama se izmiče kontroli određeni segment, jer kada se izdaje, podnosi se zahtjev recimo za ljetnu baštu, pa moram reći da je 80% slučajeva da ne ispunjavaju obavezu plaćanja u finansijskom segmentu. I onda, kad vi izdajete u dugoročno 4-5 godina, mi nemamo mogućnost kontrole plaćanja zakupa prema Gradu. Znači, mi ćemo pokušati razmotriti mogućnost kako da to riješimo, ali evo iz tih razloga smo mi ostavili na godinu dana da jednostavno imamo bolju kontrolu. Čim ispunjavaju sve određene uslove, znači da neće biti problema izdavanja rješenja za zakup javnih površina što se tiče bašta. Moram reći isto tako da u Službi za komunalne poslove postoji komisija koja zajedno sa evo Zavodom za urbanizam i svim ostalim koji trebaju da se uključe, rade na segmentu da ne bi se desilo da budu nekvalitetne, hajde da kažemo, da budu različite, različiti oblici ljetnih bašta, evo sad i zatvorenog ili otvorenog tipa. Pogotovo evo što ste rekli da imamo slučaj u Baroku gdje jednostavno ostali poslovni prostori zbog zauzmanja javnih površina dođu u situaciju da nemaju fizički prilaz prema objektu i ulazu gdje ne koriste neke javne površine. Pa evo znači slažem se, veoma je složena ova kompletna situacija vezano za to i naravno evo i mi se slažemo da bi trebalo u nekom narednom periodu, naravno trebalo bi to duži period ostavit da se pripremi izmjena Odluke o komunalnom redu u kompletnom, u kompletnom... kompletu. (ANA PEJIĆ – Nova odluka). Jeste. Da bude potpuno nova, naravno treba tu dosta vremena, jer je širok dijapazon različitih segmenata koji tu treba odraditi, tako da, evo mi ćemo se truditi da pokušamo odraditi sve kako bi što više olakšali evo i naravno ugostiteljima, a naravno i Službi koja radi na izdavanju određenih rješenja. Naravno, tu mi imamo zakup javnih površina gdje jednostavno cijene su iz ovog perioda, vjerujte ta cijena kvadrata je toliko mizerna, da je to nevjerovatno, da i to treba razmatrati u izmjenama Odluke o komunalnom redu u nekom konačnom segmentu. Evo, toliko samo zbog nekog kraćeg objašnjenja. 

ANA PEJIĆ

	U redu. Zahvaljujem se. Mirnese, vi ste samo kratko se javili. Obzirom da je ra...diskusije su zaključene, pa samo kratko, znači, ako imate neki komentar, evo. Hvala vam Miraleme. Izvolite vi. 

MIRNES AJANOVIĆ

Hvala predsjedavajuća. Mada kad se zaključi diskusija onda nema pravo ni on govorit. Al pošto on govori otvara se rasprava. I imamo pravo govorit. Razumijem, nikad vi ne pravite problem, nego govorim samo da nije to davanje nekome nekakve povlastice, nego čovjek je izašao, rekao i priča, sve ste vi ispričali sat vremena, dva potrošili, al znaš šta, meni je lakše da kaže da ja to ovako uradim. I sad mi treba da šutimo što je njemu lakše da on to svake godine kaže, evo vi ste na godinu, a to što mi pričamo, potrošili smo zaista puno vremena da objašnjavamo da je kvalitetnije će biti radovi, ako nekome kažeš evo ti na 10, pa on kaže, e, neću ja uložiti hiljadu, pa napravi tu neku prčvarnicu, potrošiću 50.000 maraka, napravi kvalitetan taj dodatni stakleni objekat koji će biti maksimalno dobro uređen sa svim sadržajima koji su najkvalitetniji, najbolji, da to bude ekskluzivno, da bude metropola. A ovdje oćemo da pravimo prčvarnice po ovom, lakše nama kaže na godinu naplatit. E pa ne može. E ovo je pogrešno, zašto smo mi ovdje i jesmo kako jesmo, ovako razmišljanje. Čuj meni lakše na godinu. I šta ako ti ne plati godinu dana, šta onda radiš? Tužiš ga jel, pa čekaš na sudu. U čemu je razlika? Godina ili deset? Uvijek se mogu praviti klauzule ili bilo kakve nekakve, definisati odredbe, da u slučaju neplaćanja raskida se ugovor. Kakve to veze ima s godinom i s deset godina? I ugovoru od deset kažeš, ne plaćaš li u tom nekom periodu, doće do raskida ugovora. I rješavaš problem ako već neće putem suda. Isto i na godinu dana, nema razlike. Potpuno pogrešno razmišljanje. Nama je lakše da to mi svake godine. Ne, njima je teže da bude svake godine. Bespotrebno ulaze u raspravu svake godine davanja odobrenja, kad mogu jedno napraviti odobrenje za deset godina. Ako već objekti postoje desetak godina, a postoje, ima ih, kvalitetni, uređeni, stoje i stojaće, al se svi moraju maltretirati. I oni i ljudi. Pa i uvijek je klauzula može biti. Tolika je naknada, a sada u slučaju da dođe do inflacije ovoga, onoga, pravit će se dodatni aneksi u smislu izmjene cijene ili slično. Naravno, u skladu sa inflacijom.
Neka ko hoće. Prema tome, jel treba sad mi danas da kažemo, tražimo da to napravite za narednu sjednicu. 
Prijedlog zaključka: Gradsko vijeće traži narednu sjednicu pripremite nam izmjenu odluke u kojoj će se definisati da se može na deset, dvadeset godina pod određenim uslovima zauzeti javna površina sa ograđenom, ne moramo je zvat baštom, ograđenim prostorom koji će biti u sklopu ugostiteljskog objekta. Evo to je jedan od prijedloga onda. A ne mi njima hajde da ostavimo, a onda oni, et nama je lakše ovako. I onda opet priča, nemojte da sad dođemo u poziciju. Priča oko nečega što je bilo oko produženja rada objekata, pa i na više godina, ne smije bit vezana za raspravu o donošenju nove Odluke u komunalnom redu, jer oni mogu sad shvatiti, a mi ćemo tu ubacit novu odluku koja može biti tek za godinu dana. Dok oni to sve urade, analiziraju, pregledaju, naprave, napišu i godina može proć. Ovo je nešto što treba da se radi odmah, realizuje odmah. Prostor, kako kaže Omer, hoću malo jaču muziku naveče poslije 11. Jednostavno, Omere, vi u okviru objekta ili pored objekta napravite staklenim površinama sa ovim novim, modernim panelima, ništa se ne čuje napolju. Može da grmi unutra. I uživo i svakako. Napolju zvuk ne izlazi. Kao kad imate, pravite stolariju, sad pa napravite, kupite onu kvalitetnju, tri, pet, kolko već ima elemenata i vi ne čujete ništa s polja. Ne postoji vanjski zvuk. Isto tako u okviru objekta mogu se uraditi. Dakle, rješenja postoje, ali to košta. To je skupo. Ako mu kažeš, to ćeš ti samo dobit na godinu, što će neko davat tolike pare za godinu dana, gdje mu za godinu kažeš, ne mereš više bit tu. A kad mu kažeš, dobit ćeš na deset, onda i taj ugostitelj razmatra kako da ulaže pare u smislu da to bude kvalitetnije. I ja ne bih ovo ovako raspravljao, da mi ćemo to analizirat. Mi tražimo da to uradite. Evo, slažete li se vi, kolege i koleginice, da to bude zaključak za sljedeću sjednicu Gradskog vijeća, pripremite izmjenu Odluke kojom će se omogućiti ugostiteljima da mogu od deset godina do više dobiti najam za svoje ugostiteljske objekte i za zauzimanje javne površine ili već postojeći koji zauzimaju, plaćaju svake godine da im se produži na taj period i da stimulacija ostalima. Ovakva priča je, to će bit nekad il nikad. 

ANA PEJIĆ

	U redu. Vijećnik Mensur Mujezinović. I vi ste se rekli kratko. Izvolite. 

MENSUR MUJEZINOVIĆ

Jesam. Jesam. Htjeo sam samo ovo što je isto gospodin Mirnes Ajanović rekao. Može se napravit ugovor kratko i jasno, ko i za sve ostalo, ne plaćanjem dva mjeseca dužni ste da izmjestite svoju baštu i može se svako prisilit da plati. Hvala. 

ANA PEJIĆ

	U redu. Prije glasanja o zaključcima, dajem pauzu od 10 minuta.

	(Pauza).

	Nastavljamo sa radom sjednice.

	Zamolit ću sekretara Gradskog vijeća da pročita zaključke proistekle iz diskusije. 

SLAĐANA KRAJINA – sekretar Gradskog vijeća Tuzla

	Prijedlozi zaključaka su sljedeći: 

1. Gradsko vijeće Tuzla traži od gradonačelnika, kao predlagača i Službe za komunalne poslove, izgradnju i poslove mjesnih zajednica, kao obrađivača, da razmotre sve primjedbe, prijedloge i sugestije vijećnika date tokom rasprave, te da za narednu sjednicu Gradskog vijeća pripreme odgovarajuće izmjene Odluke o komunalnom redu, kao i da se prilikom pripreme izmjena Odluke uzmu u obzir ranije usvajani zaključci Gradskog vijeća Tuzla i Kolegija Gradskog vijeća Tuzla, između ostalog i zaključci koji su se odnosili na mogućnost davanja odobrenja za zauzimanje javne površine u svrhu postavljanja bašti ispred ugostiteljskih objekata na duži višegodišnji vremenski period.
2. Zadužuje se Stručna služba Gradskog vijeća da stenogram sa današnje sjednice Gradskog vijeća, u dijelu rasprave o prijedlogu Odluke o izmjenama i dopuni Odluke o komunalnom redu, dostavi gradonačelniku i Službi za komunalne poslove, izgradnju i poslove mjesnih zajednica. 
3. Gradsko vijeće Tuzla predlaže resornoj službi da pripremi inicijativu za izmjenu odgovarajućih propisa kojima se ograničava puštanje muzike u određenim vremenskim periodima i u određenim zonama na području grada, prvenstveno u centru grada.
4. Gradsko vijeće Tuzla takođe predlaže gradonačelniku i resornim službama da se u narednom periodu, a najkasnije do kraja godine, pristupe izradi nove odluke o komunalnom redu koja bi se usvojila u formi nacrta, te uputila u javnu raspravu.
 
ANA PEJIĆ

	Molim vas da se izjasnite o pročitanim zaključcima.
	Glasanje je okončano.
	Konstatujem da su pročitani zaključci usvojeni sa,
	21 glasom za, nije bilo protiv i 3 suzdržana. 

	Prelazimo na sljedeću tačku dnevnog reda: 

[bookmark: _Hlk230702294]Razmatranje i usvajanje Izvještaja o radu i poslovanju javnih i drugih preduzeća, čiji je osnivač ili suosnivač Grad Tuzla za 2025. godinu 
a) JP BIT Centar d.o.o. Tuzla     

Predlagač: skupština preduzeća.
Obrađivač: menadžment preduzeća.
Materijal su razmatrali: Komisija za ekonomske odnose, Komisija za poduzetništvo, i klubovi vijećnika.
Da li ima potrebe za uvodnim izlaganjem?
Da li ima potrebe da se pročitaju izvještaji komisija?
Otvaram raspravu klubova vijećnika. 
Zatvaram raspravu klubova vijećnika.
Otvaram raspravu vijećnika.
Vijećnik Omer Berbić. Izvolite. 

OMER BERBIĆ 

Hvala ljepo. Ja ću jako kratko. Prema izvještaju BIT Centar je vjerovatno najoperativnija naša firma, imaju troje zaposlenih, mislim da je jedan od zaposlenih trenutno promijenio svoju poziciju i vidimo da rade sa 100% popunjenosti svojih kapaciteta. Međutim, mene ovdje evo jedna stvar zanima, a molim da mi se to pismeno odgovori, koliko je novih firmi i koliko su ove firme koje trenutno zauzmaju kapacitet BIT Centra, koliko su stare, odnosno koliko, da li postoji neki red čekanja za popunjavanje ovih prostorija u BIT Centru, jer kao inkubator on bi trebao, kako ja vidim stvari, kada se napravi i stabilizira jedna firma, da druge firme koje ne žele, odnosno ne bi trebalo da plaćaju toliko visok zakup, da dobiju mogućnost da je li tu iznajme svoju firma. 
Što se tiče Izvještaja o radu i poslovanju Apoteka, jasno je da je ovo...(ANA PEJIĆ – Apoteke su sljedeća tačka dnevnog reda). Sljedeća tačka, ok, to je to. 

ANA PEJIĆ

	U redu. Sljedeća diskusija.
	Vijećnik Senad Mehmedinović. Izvolite. 

SENAD MEHMEDINOVIĆ

Hvala ljepo. Kratko ću. Dakle, sve pohvale za ovaj izvještaj i da više ništa ne govorim što se tiče toga. Međutim, obzirom da je BIT Centar tehnološki i inovacijski centar, mislim da bi trebao biti primjer dobre prakse koja se tiče pristupačnosti. Direktor je ovde i upoznat je da sam ja proslijedio inicijativu vezano za onu web pristupačnost za osobe s invaliditetom. I evo sad samo ponovno, neće bit ni prijedlog zaključka, nego samo da podsjetim da preporučujemo BIT Centru da kao institucija koja djeluje u oblasti tehnologije, inovacija, digitalizacije, u narodnom periodu izvrši prilagođavanje službene web stranice i principima digitalne pristupačnosti i univerzalnog dizajna za osobe s invaliditetom u skladu sa savremenim standardima pristupačnosti i digitalnih sadržaja. Dakle, to smo mi već inicirali, zaključci su otišli, al evo samo ponovo da ponovimo to da se uskladi web stranica. Inače, za izvještaj svaka pohvala. Hvala. 

ANA PEJIĆ

	U redu. Da li se još neko javlja od vijećnika?
Zaključujem diskusiju vijećnika i stavljam na izjašnjavanje Izvještaj o radu i poslovanju Javnog preduzeća BIT Centar d.o.o. Tuzla za 2025. godinu i molim vas da se izjasnite. 
Glasanje je okončano.
Konstatujem da je Izvještaj o radu i poslovanju Javnog preduzeća BIT Centar d.o.o. Tuzla za 2025. godinu usvojen sa,
22 glasa za, nije bilo protiv i 3 suzdržana.

Jel nema zaključaka? (SLAĐANA KRAJINA – Pa, ne, ovo je zatraženo da dostavi u pismenoj formi). 

Prelazimo na sljedeću tačku dnevnog reda:

[bookmark: _Hlk230702366]Razmatranje i usvajanje Izvještaja o radu javnih ustanova čiji je osnivač ili suosnivač Grad Tuzla za 2025. godinu:
a) JZU Gradske apoteke Tuzla     

Predlagač: upravni odbor ustanove.
Obrađivač: direktor ustanove.
Materijal su razmatrali: Komisija za ekonomske odnose, Komisija za poduzetništvo i klubovi vijećnika.
Da li ima potrebe za uvodnim izlaganjem?
Da li ima potrebe da se pročitaju izvještaji komisija?
Otvaram raspravu klubova vijećnika.
Zatvaram raspravu klubova vijećnika.
Otvaram raspravu vijećnika.
Vijećnik Omer Berbić. Izvolite. 

OMER BERBIĆ

Hvala ljepo. Pa, evo iz ovog Izvještaja on je standardno dobar i jasno je da su naše Apoteke više jedna vrsta, ja bi reka i socijalne, odnosno prave Javne ustanove, u smislu toga da i tamo gdje rade sa gubitkom, pokušavaju i nalaze i evo iznalaze način da svoje tekuće obaveze ispunjavaju, ali isto tako da drže apoteke tamo gdje možda to nije i finansijski isplativo i to je li ona razlika naravno među ovih javnih apoteka, a i privatnih apoteka. Ono što bi ja volio jeste da se u narednom periodu malo možda razmisli o poboljšanju rada u smislu da se bude malo kreativniji pa da se proba napraviti neka drive in, drive thru apoteka il nešto slično, jer sada kao što znamo javno preduzeće, recimo Saobraćaj i komunikacije ima pravo da iznajmljuje parking mjesta i za poslovne djelatnosti, tako da vjerovatno može do onog parkinga koji nije toliko interesantan u smislu iznajmljivanja, rentat apotekama da se nešto napravi u ovom modernom, brzom fazonu kako bi ja to volio da kažem.  Ali evo, pohvala za Izvještaj i želim vam i ovu godinu da bude uspješna kao i prethodna. Hvala. 

ANA PEJIĆ

	U redu. Da li se još neko od vijećnika javlja?
	Vijećnik Senad Mehmedinović. Izvolite. 

SENAD MEHMEDINOVIĆ

Dakle, isti komentar kao BIT Centru. Zamolio bi menadžment da web stranica Apoteka prilagode za populaciju osoba s invaliditetom. Imaju taj zaključak, imaju prijedlog zaključka pa i molim da u toku ove godine, ukoliko je to moguće, prilagode kako osobe s invaliditetom ne bi bile diskriminisane po tom pitanju. Hvala. 

ANA PEJIĆ

	U redu. Da li se još neko javlja?
	Vijećnik Samir Mulaosmanović. Izvolite. 

SAMIR MULAOSMANOVIĆ

Hvala, isto tako. Samo da skrenem pažnju na još jednu stvar, mi smo to i na prošlom izvještaju govorili, znači nije se ništa desilo po pitanju naknada za izdavanje recepata. I dalje je ista cijena, neljudski mala, tako da molim, pa sad ne možemo s ove strane apelovati na Kantonalni zavod, ali definitivno moramo preć na neku cijenu od 1,7 pa prema gore, plus PDV, ukoliko hoćemo da Apoteka funkcioniše kako treba. Hvala.

ANA PEJIĆ

	Vijećnica Dragana Berberović. Izvolite. 

DRAGANA BERBEROVIĆ GAGRO

Ja bih samo da postavim pitanje, ovaj, što se tiče Gradskih apoteka, da li vi imate dostavu lijekova na kućnu adresu? 

ANA PEJIĆ

	U redu. Odgovorit će vam svakako direktorica, nije problem. 
	Vijećnik Mirnes Ajanović. Izvolite. 



MIRNES AJANOVIĆ

Ja neću diskutovat, jer čekam da se donese sudska odluka nakon koje ću moći zauzeti stavove u vezi rada Gradskih apoteka Tuzla. 

ANA PEJIĆ

	U redu. Da li se još neko javlja za diskusiju?
	Zamolit ću samo direktoricu Javne zdravstvene ustanove Gradske apoteke Tuzla da odgovori samo kratko na pitanje vijećnice Dragane Berberović. 

LEJLA BERBIĆ – direktorica Javne zdravstvene ustanove Gradske apoteke Tuzla	

Evo pozdravit ću sve prisutne i samo da ukratko vam odgovorim. Nemamo dostavu lijekova na kućnu adresu, zato što nam to ni zakonom nije dozvoljeno. U doba Korone mi smo to pokušali i radili čak jedno vrijeme. Međutim imali smo, ovaj, kako da kažem, onaj, morali smo, imali smo naredbu da to prekinemo raditi, jer vjerovatno ove privatne zdravstvene ustanove su reagovale na to kako mi možemo, oni ne mogu, tako da...(ANA PEJIĆ – U redu). Mi imamo sve resurse, možemo to radit, međutim nemamo zakonski dozvoljeno da to možemo.

ANA PEJIĆ

	U redu. Hvala vam puno. 
Zaključujem diskusiju vijećnika i stavljam na izjašnjavanje Izvještaj o radu Javno zdravstvene ustanove Gradske apoteke Tuzla za 2025. godinu i molim vas da se izjasnite
Glasanje je okončano.
Konstatujem da je Izvještaj o radu Javno zdravstvene ustanove Gradske apoteke Tuzla za 2025. godinu usvojen sa,
20 glasova za, nije bilo protiv i 5 suzdržanih. 

Prelazimo na sljedeću tačku dnevnog reda:

Razmatranje Informacije o provedenom postupku po Javnom oglasu za izbor i imenovanje predsjednika i članova nadzornih odbora u javnim ustanovama čiji je osnivač Grad Tuzla 	

Obrađivač: Komisija za izbor predsjednika i članova nadzornih odbora u javnim ustanovama čiji je osnivač Grad Tuzla.
Materijal su razmatrali: Komisija za ekonomske odnose, Komisija za poduzetništvo i klubovi vijećnika.
Da li ima potrebe za uvodnim izlaganjem?
Da li ima potrebe da se pročitaju izvještaji komisija?
Otvaram raspravu klubova vijećnika.
Zatvaram raspravu klubova vijećnika. 
Otvaram raspravu vijećnika.
Zatvaram raspravu vijećnika i konstatujem da je Gradsko vijeće Tuzla primilo k znanju Informaciju o provedenom postupku po Javnom oglasu za izbor i imenovanje predsjednika i članova nadzornih odbora u javnim ustanovama čiji je osnivač Grad Tuzla.


Prelazimo na sljedeću tačku dnevnog reda: 

[bookmark: _Hlk230764909]Razmatranje Informacije o Programu obilježavanja 11. jula - Međunarodnog dana sjećanja na počinjeni genocid u Srebrenici na području grada Tuzla za 2026. godinu      

Predlagač: gradonačelnik Grada Tuzla.
Obrađivač: Stručna služba Kabineta gradonačelnika.
Materijal su razmatrali: klubovi vijećnika.
Da li ima potrebe za uvodnim izlaganjem?
Da li ima potrebe da se pročitaju izvještaji komisija? Nema.
Otvaram raspravu klubova vijećnika.
Zatvaram raspravu klubova vijećnika. 
Otvaram raspravu vijećnika.
Zatvaram raspravu vijećnika i konstatujem da je Gradsko vijeće Tuzla primilo k znanju Informaciju o Programu obilježavanja 11. jula - Međunarodnog dana sjećanja na počinjeni genocid u Srebrenici na području grada Tuzla za 2026. godinu.

Prelazimo na sljedeću tačku dnevnog reda: 

Inicijativa prema Vladi Mađarske i Ambasadi Mađarske u Bosni i Hercegovini za obustavu podrške projektima eksploatacije litijuma na Majevici

Predlagač je Omer Berbić, vijećnik Naše stranke, te pozivam vijećnika Berbića da ukratko obrazloži svoju Inicijativu.

OMER BERBIĆ   

Da ne bi sad ovdje išli u neku dubinu i neke diskusije, moja ideja je da mi kao Gradsko vijeće predložimo jedan zaključak, da pozivamo znači sve lokalne zajednice koje gravitiraju u Majevici, da pozivamo sve udruženja za zaštitu okoline, političke aktere da se uključe u proces kreiranja jednog cjelokupnog dokumenta koji bi poslali jel novoj Vladi Mađarske radi političkih promjena koje su se tamo desile i kako bi od njih tražili da obustave politički pritisak na ovaj projekat eksploatacije litijuma na Majevici koji je bio očigledno dogovoren između Dodika i bivšeg premijera Mađarske, Viktora Orbana.
Tako da, evo ja predlažem da ovo bude jedan zaključak Gradskog vijeć na ovu tačku, a da onda, ja bi na sebe uzeo i naravno onda bi to prezentovao Kolegiju da napravimo jedan taj, taj cjelokupan dokument koji bi poslali da tu ipak uozbiljimo jednu, možda čak da probamo napravit jednu regionalnu priču sa opštinama koje gravitiraju, znači tu su Lopare, tu je Čelić, tu je Bijeljina i Ugljevik i tako dalje.

ANA PEJIĆ

	Otvaram raspravu klubova vijećnika.
	Vijećnik Denis Bećirović. Izvolite. 

DENIS BEĆIROVIĆ

Hvala predsjedavajuća. Nešto što svakako treba podržati, obzirom da se radi o nečemu što se tiče direktno zdravlja ljudi i generalno životne cjeline u Tuzli i Tuzlanskom kantonu, ali evo imali smo i sjednicu po ovom pitanju, dakle veoma je bitno da ako ćemo ići prema Vladi, mađarskim predstavnicima, novom premijeru, prvo pitanje je kolko je to druga politika il je to samo želja da se dominira u odnosu na prethodnika. Ali da se ide sa naučnim i stručnim argumentima, dakle da ne idemo samo u formi zaključka, mislim da će to kolega i Omer prihvatit, dakle da iskoristimo sve relevantne baze, da iskoristimo sve relevantne argumente i sve ono što će nam piti vode danas, sutra, jer ovo pitanje može otvoriti sporove, čak i između dvije države, ali evo u obzirom da je nešto što se tiče života nas, naših ljudi, naših građana, onda svakako da trebamo podržati jednu ovakvu inicijativu. 

ANA PEJIĆ

	Zahvaljujem se. Sljedeća diskusija. Vijećnik Šefik Husić. Izvolite. 

ŠEFIK HUSIĆ – vijećnik SDA – Stranke demokratske akcije

Evo, ja prije svega da pozdravim sve prisutne. Generalno protiv inicijative nemam ništa, samo onaj stav Kluba Stranke demokratske akcije jeste zapravo da prvo ne znamo koja je nadležnost da mi to sve u suštini organizujemo, jel to posao Ministarstva vanjskih poslova države Bosne i Hercegovine, dal da se obratimo znači prije njima, a da oni napišu neku inicijativu i notu, s jedne strane, a s druge strane, znači, stav je i pitanje dal nećemo probudit neke nove duhove vezano za to, obzirom da se već evo neki izvijestan period od godinu dana uopšte ne govori znači o tom projektu. Hvala. 

ANA PEJIĆ

	U redu. Da li se još neko javlja za diskusiju ispred klubova vijećnika?
	Zaključujem diskusiju klubova vijećnika.
	Otvaram diskusiju vijećnika.
	Zaključujem diskusiju vijećnika i zamolit ću sekretara Gradskog vijeća da pročita zaključke proistekle iz diskusije. Izvolite Slađana. 

SLAĐANA KRAJINA – sekretar Gradskog vijeća Tuzla

- Gradsko vijeće Tuzla upućuje Inicijativa prema Vladi Mađarske i Ambasadi Mađarske u Bosni i Hercegovini za obustavu podrške projektima eksploatacije litijuma na Majevici.
- Gradsko vijeće Tuzla poziva sve jedinice lokalne samouprave koje gravitiraju prema Majevici kao i sva  udruženja u oblasti zaštite okoline, te političke aktere da se uključe u kreiranje sveobuhvatnog dokumenta koji bi se uputio prema novoj Vladi Mađarske za obustavljanje podrške projektima eksploatacije litijuma na Majevici. 

ANA PEJIĆ

	Molim vas da se izjasnite o pročitanim izaključcima. 
	Izvolite. Izvolite. Vijećnik Denis Bećirović. Izvolite.

DENIS BEĆIROVIĆ

Jel mi sad upućujemo inicijativu ili formiramo tim koji treba da uputi inicijativu? (OMER BERBIĆ - Formiramo tim koji će napraviti inicijativu i onda je dat opet Gradskom vijeću). Al ne šaljemo ništa ni Mađarima, nikom? Ok. To mi je prihvatljivo. Ok.   

ANA PEJIĆ

	U redu. Molim vas da se izjasnite o pročitanim zaključcima.
	Glasanje je okončano.	
Konstatujem da su pročitani zaključci usvojeni sa,
	20 glasova za, nije bilo protiv i 2 suzdržana. 

	Prelazimo na sljedeću tačku dnevnog reda: 

Razmatranje izvještaja Komisije za izbor i imenovanja 

Pozivam sekretara Gradskog vijeća da nas upozna sa izvještajem Komisije za izbor i imenovanja. Izvolite Slađana.

SLAĐANA KRAJINA – sekretar Gradskog vijeća Tuzla

Komisija za izbor i imenovanja je dostavila Gradskom vijeću Izvještaj sa sjednice održane 26. maja 2026. godine. 
[bookmark: _Hlk230946710]Komisija za izbor i imenovanja je razmatrala prijedlog Kluba vijećnika SDP,  Socijaldemokratske partije Bosne i Hercegovine za izmjenu člana Savjeta MZ Srednja Lipnica, te je usvojila sljedeći zaključak:
Komisija za izbor i imenovanja je razmotrila, te Gradskom vijeću Tuzla na izjašnjavanje upućuje prijedlog Kluba vijećnika Socijaldemokratske partije Bosne i Hercegovine da se Anto Đurić razriješi dužnosti člana Savjeta Mjesne zajednice Srednja Lipnica, a da se na dužnost člana Savjeta Mjesne zajednice Srednja Lipnica izabere Zoran Ranđelović, pa molim da stavite na izjašnjavanje ovaj prijedlog Kluba vijećnika Socijaldemokratske partije Bosne i Hercegovine.

ANA PEJIĆ

	Molim vas da se izjasnite.
	Glasanje je okončano.
	Konstatujem da je pročitani prijedlog usvojen sa,
	22 glasa za, nije bilo protiv i nije bilo suzdržanih. 

SLAĐANA KRAJINA – sekretar Gradskog vijeća Tuzla

Komisija za izbor i imenovanja je razmatrala prijedlog Kluba vijećnika Naše stranke za izmjenu člana Savjeta Mjesne zajednice Slavinovići, te je usvojila sljedeći zaklljučak:
Komisija za izbor i imenovanja je razmotrila, te Gradskom vijeću Tuzla na izjašnjavanje upućuje prijedlog Kluba vijećnika Naše stranke da se Jasmina Alić Zec razriješi dužnosti člana Savjeta Mjesne zajednice Slavinovići, a da se na dužnost člana Savjeta Mjesne zajednice Slavinovići izabere Mirsad Bilalić, pa molim da stavite na izjašnjavanje ovaj prijedlog Kluba vijećnika Naše stranke. 

ANA PEJIĆ

	Molim vas da se izjasnite o pročitanom prijedlogu.
	Molim vas, bez dobacivanja. (BERISA AHMETOVIĆ – Možel ponovo, molim vas?). Može, naravno. 
	Možete samo Janjo poništit, pa...Molim vas da se izjasnite ponovo. Dragana, molim vas izjasnite se. 
Glasanje je okončano. 	
Konstatujem da je pročitani prijedlog usvojen sa, 
	24 glasa za, nije bilo protiv i nije bilo suzdržanih. 

	Prelazimo na sljedeću tačku dnevnog reda: 

Tekuća pitanja:
a) Obavještenje JP RTV 7 d.o.o. Tuzla o razlozima prolongiranja izrade Izvještaja o radu i poslovanju za 2025. godinu
b) Obavještenje Službe za ekonomski razvoj, poduzetništvo i poljoprivredu o razlozima prolongiranja izrade Izvještaja o radu i poslovanju JP SKPC „Mejdan“ d.o.o. Tuzla za 2025. godinu
c) Informacija Službe za prostorno uređenje i zaštitu okoline o razlozima prolongiranja dostavljanja nacrta Zoning plana prostorne cjeline “Mlake“ u Tuzli i Odluke o provođenju Zoning plana prostorne cjeline “Mlake“ u Tuzli
d) Obavještenje JP Gradska veterinarska stanica d.o.o. Tuzla o razlozima prolongiranja izrade Izvještaja o radu i poslovanju za 2025. godinu
e) Obavještenje Službe za ekonomski razvoj, poduzetništvo i poljoprivredu o razlozima prolongiranja izrade Izvještaja o radu JU Dom penzionera Tuzla za 2025. godinu
f) Obavještenje JP RPC Tuzla – Inkubator „Lipnica“ d.o.o.Tuzla o razlozima prolongiranja izrade Izvještaja o radu i poslovanju za 2025. godinu  
g) Obavještenje JKP Komunalac d.o.o. Tuzla o razlozima prolongiranja izrade Informacije o realizaciji Odluke o dimnjačarskim poslovima 

Da li ima potrebe za uvodnim izlaganjem?
Da li ima potrebe da se pročitaju izvještaji komisija?
Otvaram raspravu klubova vijećnika.
Zaključujem raspravu klubova vijećnika.
Otvaram raspravu vijećnika. 

Zaključujem raspravu vijećnika i konstatujem da je Gradsko vijeće Tuzla primilo k znanju Obavještenje JP RTV 7 d.o.o. Tuzla o razlozima prolongiranja izrade Izvještaja o radu i poslovanju za 2025. godinu, Obavještenje Službe za ekonomski razvoj, poduzetništvo i poljoprivredu o razlozima prolongiranja izrade Izvještaja o radu i poslovanju JP SKPC „Mejdan“ d.o.o. Tuzla za 2025. godinu, Informaciju Službe za prostorno uređenje i zaštitu okoline o razlozima prolongiranja dostavljanja nacrta Zoning plana prostorne cjeline “Mlake“ u Tuzli i Odluke o provođenju Zoning plana prostorne cjeline “Mlake“ u Tuzli, Obavještenje JP Gradska veterinarska stanica d.o.o. Tuzla o razlozima prolongiranja izrade Izvještaja o radu i poslovanju za 2025. godinu, Obavještenje Službe za ekonomski razvoj, poduzetništvo i poljoprivredu o razlozima prolongiranja izrade Izvještaja o radu JU Dom penzionera Tuzla za 2025. godinu, može malo tišine samo ako nije problem, Obavještenje JP RPC Tuzla – Inkubator „Lipnica“ d.o.o.Tuzla o razlozima prolongiranja izrade Izvještaja o radu i poslovanju za 2025. godinu, Obavještenje JKP Komunalac d.o.o. Tuzla o razlozima prolongiranja izrade Informacije o realizaciji Odluke o dimnjačarskim poslovima, 

te konstatujem da je dnevni red iscrpljen.

Zahvaljujem se vijećnicima, predlagačima i obrađivačima materijala, Stručnoj službi Gradskog vijeća i zaključujem 19. redovnu sjednicu Gradskog vijeća Tuzla.

(S obzirom da je dnevni red iscrpljen i 19. redovna sjednica Gradskog vijeća Tuzla zaključena ista je završena u 18:40 sati.).



STENOGRAM SAČINILA:                                                 P R E D S J E D A V A J U Ć I
  
        Selma Suljkanović                                                                   Ana Pejić, BA prava
	
	
















	 





